
Matashiyar budurwa ce yar kimanin shekara 17, take tafiya cikin natsuwa sanye da kayan makaranta, da alama daga makarantar boko ta taso.

Da sallama ta shiga gidan, tun a bakin kofa take jiyo irin muguwar ashariyar da wata yarinya take yi, wanda da alama fada suke yi ita da wani yaron a cikin ƴan uwanta.

Da shigarta gidan ba ta yi kasa a guiwa ba, ta kai ma bakin yarinyar duka, duka yarinyar bazata  wuce shekara 8 zuwa tara ba, a razane ta dago, ta bude baki da niyyar ƙara yin wani zagin, amma ganin wadda take tsaye a gaban ta yasa ta yi sauri ta kame bakinta da hannu biyu tana zare ido.

Kunnenta matashiyar budurwar ta ja ta murɗe  da ƙarfi tana fadin,
“Zainab, me nace miki akan zagi? shi Mukhtar din da kike zagin sa’an ki ne?"

Tuni idanuwan ta har sun cika da hawaye na azaba da tsoro cikin rawar murya tace,
“Addah dan Allah ki yi haƙuri, shine ya fara ɗaukan min abu kuma na yi masa magana ya dake ni”

Dara daran idanuwanta ta dago ta kalli inda yaron yake, dan kimanin shekara 10, wanda tun shigowarta ya sha jinin jikinsa,  kallo ɗaya tayi mishi wanda tun kafin ma ta ce wani abu yayi saurin fadin,
“Addah wallahi ba gaskiya ba ne, ita ce na aje abu ta ɗauka kuma ba ma nawa ba ne, na sani abokina ne, shi ne ta lalata, na mata magana ta taka min rashin kunya.”

“Shi ne sai ka daketa ko?”

“A’a” yace yana zare ido.

“To sai ka mata mi?”

“Addah ki yi hakuri dan Allah,” ya fadi yana ƙasa da kansa.

Kwafa ta yi ta saki kunnen yarinyar tana fadin

“Kun yi sallar azahar?”

Tana binsu da ido alamar amsa take jira. Cikin sauri suka je suka dauko buta a bakin rijiya.

Ta ce, “Allah ya shirye ku ku kam”

Idonta ne ya fada kan Baba Zainu da take zaune tana faman aika mata da harara, tana aikin awara ta saidawa da suke yi.

Ɗan kauda kanta ta yi kadan tace,
“Baba sannu da gida.”

Dogon tsaki ta ja tana faɗin,
“Muguwa, sai bayan da kika gama cin zalin yara sannan kika ganni kenan? To wallahi ni dai ki fita daga ido na dan akan yarana zan iya yin komai, ke fitsarar da kika yi ma da dukan ki akayi ai da baki kawo yanzu ba.”

Ta faɗa tana kara banka mata uwar harara.

Ɗauke kanta ta yi kawai ta nufi kofar ɗakin su ba tare da ta ce mata komi ba, saboda ba ta da lokacin fitinar matar nan wadda ita komai za'a mata laifi ne, dan ma dai ba yar jarababbiyar tsohuwa bace ta ganta da faɗan ma sai yafi haka tana jin kila bata gidan ko tana can tana baccin asara.

Bata kai ƙarshen tunaninta ba ta jiyo muryar Hajja ta ɗaga labule tana fadin,
“Zainu wai hayaniyar menene nake faman ji? Lafiya ba za a bar mutum ya yi bacci ba?”

Cike da takaici zainu tace,
“Baba ni da wannan shegiyar yarinyar ce, daga shigowarta gida ta kama zaluntar yara. Ita dai idan tana gida yara ba su taɓa samun sakewa”

“Tsananin rashin kunya da rashin ganin girman nagaba da ita ai ba zai bari a takurata ba” 
 
Hajja ta faɗi tana  yaye labule ta fito tana ci gaba da faɗan,
“Kafurar yarinya ƴar nema ta dawo kenan! Kai mu dai wannan yarinya an haifar mana jafa’i, gaskiya Jafaru bai mani adalci ba da ya je ya auro mana wannan baƙar kadara, gashi nan da ta tashi mutuwa bata mutu ba sai da ta bar mana mugun iri”

A fusace budurwar ta waigo tana faɗin,
“Da ban shigo da niyyar tanka maku ba kaff din ku, amma Hajja saboda maganar da kika yi yasa dole sai na yi magana ki sani mahaifiyata ba baƙar kadara ba ce kuma da ikon Allah sai dai ki ga baƙar kadara a wani wuri ba nan ba”

Ta fadi tana juyawa tayi shigewarta ɗaki.

La masalli ala ina wuta!Hajja ta jefata, ta kama bambamin bala’i akan *Maryamah* tana zagin ta, tana faɗin bari Jafaru ya zo ya ɗau mummunan mataki akanta, Baba Zainu kuma na faman tunzurata.

Maryamah kam shigewarta ɗaki ta yi tana fadin,
“Kanku ake ji za ku yi ku gama, ni kam ai kun gama mani cin kashi in kyale a gidan nan wallahi”

Ranta duk a jagule ta cire uniform ɗinta ta daura zani da ɗan ƙaramin hijabi, ta dauki kayan wanka ta fito tsakar gida. Ruwa ta ja a rijiya ta nufi kewayen gida ta yi wanka kasancewar garin da zafi, daga nan ta dauro alwallah.

Bayan ta shirya ta fita tsakar gida ta nufi ɗan ƙaramin kitchen ɗinsu zata ɗauki abincinta, amma ga mamakinta babu, kamar ma dai ba a aje mata ba.

Ta fito ta kalli Baba Zainu tace,
“Baba abincina fa?”

“Ban dafa dake ba uwata” ta fadi.

Maryamah ta ce,
“Yanzu abin da nake so na sani shi ne kin dafa abinci ne baki aje min ba ko kuwa baki dafa ba gaba ɗaya?”

“Bakijin Hausa ne halan? Bakiji nace ban dafa dake ba?” ta ce tana kumfar baki.

Shiru Maryamah ta yi na yan sakonni sannan tace,
“Amma ba Baba ne ya kawo abunda aka dafa ɗin ba?”

Kafin a ba ta amsa Hajja ta hayayyako tana fadin,
“In shine ya kawo fa sai akayi yaya?”

Maryamah ta saki dan murmushi tace,
“Aikam indai Babana ya kawo abinci aka dafa a gidan nan tofa banga wanda ya isa ya hanani cinshi ba.”

“To ai sai ki bigeni ki kwata fitsararriya,” in ji Baba Zainu.

“Ba za a kai ga haka ba,” cewar Maryamah, “amma fa abinci sai na ci”

Ta fadi tana komawa kitchen ta fara buɗe kwanuka.

Tana fitowa da shi Baba Zainu ta yi karaf zata anshe tana fadin,
“Wallahi ba za ki ci abincin nan ba, In kin ci ita hassu in ta dawo taci me?"
 Tayi haƙuri ko ta je gidan uban ta taci” ta bata amsa tana wuce wa.

Hankalinta kwance Maryamah ta shige ɗaki ta ci abincinta.

Haka ta bar Baba Zainu da Hajja suna mata tofin alatsine da muggan alkaba’i.

Bayan ta gama ta shirya cikin kayan islamiyya ta fito ta yi alwallah tana kiran Mubarak da Zainab su shirya, kowanne ya sanya kayan islamiyya su wuce.

Baba Zainu ta ce ba inda yaranta za su je, amma Maryamah ta ce dole su je makaranta, domin ita yayarsu ce kuma tana da cikakken ikon kula da su, dole ta taya mahaifinta tarbiyyarsu.

Tana faɗin haka tana ƙunshe dariya, ta san ta gama kunnata. Baba Zainu ta kunduma ashar tana kiranta mara tarbiyya, tana rantsewa dole sai ta ga bayan Maryamah a garin nan.

Ita kam Maryamah tace,
“Ai ga Allah na dogara kuma ba wani ɗan adam da ya isa ya yi mani abin da Allah bai yi min ba”

Ta tasa yaran suka fita ta bar su suna tsine mata...

Topha....

FULANI 
08082101373

https://chat.whatsapp.com/Kqi1tusHnZa6SHgbTgFqlr?mode=gi_t

https://chat.whatsapp.com/Kqi1tusHnZa6SHgbTgFqlr?mode=gi_t

✨🦋 RANTSATSTSEN RABO ✨ 🦋 

  BY RABIA'TU KABIRU ACHADU (FULANI) 

YOUNG TALANTED WRITER'S ASSOCITION YOTA 

SADAUKARWA GARE KI HALIMA HASHEEM (MIEMIEN HABIBI)❤️& AHMAD JAMIL AHMAD (HABIBI)♥️

   FULANI ❣️ 
08082101373

✨🦋 RANTSATSTSEN RABO ✨ 🦋 

PAGE 2️⃣

  Haka ta tasa kannenta biyu suka nufi islamiyya. Suna tafiya ta gamu da ƙawarta Aisha, wadda suke unguwa ɗaya tare da ita, ita ma da ƙannenta biyu amma duk mata ne. Suna tafe suna dan tattaunawa akan rayuwa.
   Aisha ce ta kalleta tace, “Na ga kamar ranki a ɓace kawa, halan ke da mutanen gidanku ne?” ta faɗa tana murmushi. Numfashi kawai Maryamah ta sauke tace, “Ke da kika san komai, mutanen nan halinsu dai yana nan wallahi, sai dai Allah ya kyauta,” ta faɗa tana ɗan yatsina fuska alamar lamarin na bata takaici. 
  Aisha tace, “To ya za'ayi sai hakuri, kin riga kin saba da halinsu kam. Shekara 15 ai ba kwana biyar ba ne, tunda Allah ma ya sa kin dena masu wannan miskilancin naki, Kinaji kina gani suna cutarki ai da sauki” 
 Maryamah tace, “Ba za ki gane ba, dole ta sanya na buɗe bakina akan mutanen nan, wallahi gaba ɗaya su ba su da tunani, ba su san yakana ba sam”
 
 “Allah dai ya kyauta,” cewar Aisha, suna shiga aji kasancewar har sun shigo cikin makarantar.


★★★

A can gida kuwa bayan fitar maryamah, haka ta barsu suna ta sababi, suna zage-zage akanta, wadda tana can tana karatunta ta  barsu da ciwon baki. 

A haka Baba Zainu ta yi awararta ta gama, tana ta saƙe-saƙe a cikin ranta na abin da ya kamata ta yi wanda rayuwar Maryamah za ta wulakanta ta koma ƙaskantacciya abar ƙyama. Haka dai ta dinga saka mugun nufinta akan Maryamah. 

  Hajja na gefe ita ma 
tana nata tunanin sun mugun tsanar Maryamah, sun tsani su bude ido su ganta cikin gidan nan tana walwala, ba ma kamar yanzu da yarinyar ta zame musu ƙarfen ƙafa, duk ba suƙi su buɗe  ido su ga ta ƙasƙanta ba, ƙasƙanta mafi muni a duniya, amma abin ya ci tura, ba kalan tuggun da ba su hada mata ba har a wurin mahaifinta, amma gaba daya yarinyar kamar mai aiki da rauhanai, sai ka ga ta tsallake, Duk da haka tana fatan wannan karon ta fada tarkon da za ta yi mata.

Haka ta cigaba da yan aikace-aikacenta ba tare da ta yi sallar azahar ba, bare la’asar, wadda ita kanta lokacinta ya ja. Da maganar da ake yi ma biyar har tayi, kuma da alama ba ta da niyyar yin sallar, ita kanta Hajjan da ba komi take ba, sai da aka kira la’asar aka idar a masallatai sannan ta tashi ta yi alwallah ta shiga salla, a haka hassu ta dawo gidan ba ko sallama, tana shigowa da mugun gudu ta watsar da kayan da ke hannunta ta fada bayi ba ko buta, ta fara sakin zawo mai wata mummunar ƙara har tsakar gida ana jiyo ƙarar, sai bayan da ta samu sukuni ne ta tuna bata zo da buta ba, nan fa ta hau ƙwala kiran “Babarmu, babarmu, kawo mani ruwa a buta” 

Takaici ma hana Baba Zainu motsawa yayi, sai zuwa can da ta ji kiran ya isheta ta miƙe ta zuba mata ruwa ta miƙa mata.

Bayan ta fito ma ko tunanin wanke hannu ba ta yi ba, ta fada kitchen tana kiran “Babarmu ina abinci na?” Ai fa Baba Zainu ta kara hawa tana fadin, “Yo waccan tijararriyar yar ta ɗauke ta cinye, shegiyar yarinya mai kama da ‘ya’yan mayu” Bata rai Hassu tayi tace, “Ban gane ta cinye ba ah, haba Babarmu wallahi ba zai yiwu ba” 

Baba Zainu tace, “To sai dai ki yi hakuri, tunda ga awarar nan na gama ko ki yanka ki soya ki fara ci kafin ki fita suyar, ko kuma ki jika garin kwaki ki sha tunda akwai” 

Rasa abin fadi Hassu tayi ranta a bace tace ita wallahi ba za ta ci duka ba, sai dai Baba ta bata kuɗi ta siyo wani abu ta ci. Hakan Baba ta kunce bakin zani ta dauko wata dukunkunanniyar dari biyar ta bata tace, “Ungo ki dawo mani da canji” Hassu tace, “Nan fa ɗaya Baba, a wannan zamanin abin 500 nawa yake, ba ma isata zai yi ba”

Bayan fitar Hassu, Tasallah aminiyar Baba Zainu ta kwada sallama a gidan. Baba ta amsa mata tana fadin, “Yauwa Tasallah, kamar kin san maganar ki nake a raina wallahi, daman ko ba ki zo ba to nima zuwa dare za ki ganni a gidanki, dan wallahi na gaji da halin waccan shigiyar ɗiyar mai kama da ‘ɗiyan aljanu, mafita nake nema.” Ai Hajja na jin haka ta yi wuff ta fito ɗaki tace, “Allah dai ya yi miki albarka Zainu, ni kaina tunanin yadda za mu yi mu kauda ɗiyar nan nake. Tunda ita dai yanzu ba za ka cusguna mata ba shegiya, na rasa ya akayi bakinta ya buɗe ta dena tsoro da shakkar kowa, Ga Jafaru ba ya ganin laifinta, ba ya aiki sai fadin marainiya ce, Kai ai Maryamah ta haifar mana jaraba wallahi, ita kanta bata san ba da son raina na hada zuri’a da ita ba, amma da ta tashi mutuwa maimakon ta mutu da cikin jikinta sai da ta haifo shi.”

A dai-dai nan Malam ya zo zai shiga cikin gidan, mura da ya tashi da ita ne ya matsa masa ya sanya shi barin wurin sana’arsa ya dawo gida da wuri. Dakatawa yayi daga zauren, bai idasa shiga cikin gidan ba yana sauraren su. Su kuma suna ciki ba su san da zuwansa ba, mugun nufi ya toshe musu kwanyar kai, sun kasa gane cewa ko maganar da za su yi ba ta kamata su yi ta a tsakar gida ba, su dai kawai mafita suke nema.

Tasallah tace, “To Zainu ke ce nace in raka ki wurin wani malami a ɗai-ɗaita rayuwar yarinyar nan, amma shegen son kudinki ya hanaki.” Zainu tace, “Kinga Tasallah, ni fa ki aje maganar malamin nan a gefe mu yi wata.” Tasallah tace, “To ga shawara,” har suka hada baki wurin cewa “Mun ji ki, menene shawarar?” Ta ce, “Ina yaron nan ƘYALLE NA DUNA?” Suka ce “Eh.” Ta ce, “To kun dai sanshi, shi har matan aure ma haike masu yake, me zai hana mu sameshi mu bashi aikin haike ma yarinyar, mu fadi masa ya tabbatar ya mata kaca-kaca yadda ba za ta moru ba, ko ta rayu ta kasance bata da sauran amfani.” 
   Aikam suka yi shewa harda Hajja, ta koma kamar wata sa’ar su suna kashewa, ta manta cewa surukarta ce suke tare suna kullama jikar ta mugun nufi tsabar ƙiyayyar uwar yarinyar da tsanar da ta yi mata.

Jiri Malam Jafaru yaji yana shirin kadashi ƙasa, yayi saurin dafa bango yana kiran “Innalillahi wa inna ilaihi raji’un” a cikin ransa. Nan take ya ji kansa ya buga hade da ciwon kai mai tsananin gaske, wani gagarumin tashin hankali ya taso masa wanda da za a gwada jininsa a wannan lokaci, to tabbas sai an bashi gado.

A can cikin gida kam Baba Zainu ce ke fadin, “Kai amma kawata baki taba bani shawara danaji ta dari bisa dari ba irin wannan wallahi, na ji dadin shawararki fiye da yadda kike tunani. Yanzu ya kike ganin za a yi kuma yaushe abin ya kamata ya kasance, yau ko gobe?” Da sauri Tasallah ta tareta da fadin, “Ke dadina dake garaje, wane kuma irin yau ko gobe? Komi fa sai mun tsara shi dan kada mu je kwaɓarmu ta yi ruwa. Daga nan zuwa sati guda dai za mu yi komi ya kamma. 

Yanzu gobe sai ki zo muje dabar su ƘYALLE NA DUNA ɗin, duk da dai shi ɗin mutum ne mai hatsari, amma ai biyan buƙata ta fi komi, shi da ke shiga gidaje ma balle ace ya samu wannan a ɓagas,” ta faɗa tana dariya. 
  
Gaba ɗaya dariya suka yi suka hau shewa, Baba na fadin, “Zan so in ga wannan ranar, zan so ganin wannan yarinyar ta wulaƙanta, kinga daga ranar da ta ga ta koma fanko duk wani rashin kunya, jinkai da bakar gadara ai ta ƙare,” ta faɗa ceke da  zumudi tana hasaso cikar burin nasu......

Cikin mawuyacin hali malam jafaru ya dafa bango, ya bar gidan saboda baya son su san da zuwansa, balle su yi tunanin ko ya ji su ne su canja ƙudurin su akan yar marainiyar shi kuma amanar shi, Haka ya fita jiri na ɗibar shi amma ya dake cike da ƙarfin hali ya nufi gidan aminin shi malam Sale.


★★★

A can makaranta kuwa, karfe shida aka taso su sai da ta biya ajinsu muktar a nan ta samu zainab a bakin ƙofa tana jiran shi, dan haka ta kaɗo kansu suka kama hanyan gida, ita da su Aisha, da suka zo dai-dai inda zasu rabu, Aisha ta kalleta tace, “Dan Allah ki kwantar da hankalinki ki kuma saki ranki, kinsan a duniya ba abunda yafi baƙanta ran makiyi sama da yaga murmushi a fuskan wanda yake ƙi.”
 
Kallon tayi na ɗan wani lokaci kaman bazata bata amsa ba sai kuma tace, “Hakane, inshaa Allah zanyi ƙoƙarin yin hakan nagode sosai da ƙwarin guiwar da kike bani, Allah ya barmu  tare tawan ya baki ɗan amadudu musha shagali.” ta faɗa sakin   murmushi.
   Dukan wasa Aisha ta kawo mata, ta kauce tana dan murmushin gefen baki tace, “To sahiba da alkhairi.” Aisha tace, “Allah ya sadamu dashi,” tace “Ameen.” Nan suka rabu.

A gida ta iske su Zainab sun rigata isa kasancewar gaba sukayo da ta tsaya tana magana da Sahiba kamar yadda tace. Da sallama ɗauke a bakinta ta shiga gidan, duk da tasan ba amsata zasuyi ba, amma dole ne ta fita hakkin zaman tare, tunda tasan amfanin sallaman, ga tarin mamakinta, sai taji Baba ta amsata har tana cewa, “Da ita Maryamah kin dawo kenan.” Cike da dumbin mamaki, ta kalli Baban amma kasancewanta miskila, sai kawai ba ta ce komi ba sai eh da ta amsata da shi, wanda ya kara kular da Baban, wadda duk cikin shirinta ne, ba da tana gudun bata shirin ta ba da sai ta mata tass.

Ɗaki ta wuce, ta shiga da sallama, amma ranta fal tunanin, To anya kuwa lafiya? Meyasa yau baba ta amsata, kuma har ta shigo ɗaki bata ji tana sakar mata baƙaƙen maganganu ba da muggan zargin da ta saba?” Oho dai kawai tace tana me ɗage kafaɗanta.
   A haka ta cigaba da canja kayanta bayan ta gama, da taga akwai  kamar minti 40 kafin a kira sallah, yasa ta fita tsakar gidan inda taga Baban na aikin tuwo tace, “Kawo na ƙarasa miki"  ta faɗa kamar bata son yin maganar.

Ansar girkin tayi, ta cigaba da yin inda take gudanar da komi nata cikin tsafta, ta tuke tuwan lumui ta kwashe, sannan ta maida miyar wadda daman Babanta riga da tayi jajjage ta daka daddawa kawai hadawa tayi, sai ta nufi bakin rijiya inda ta wanke tukuyan tuwon da baki bakinta, gudun kada yayi kanzo, ta cikata da ruwa ta aje a gefe,  buta ta ɗauka tayi alwallah ta shige ɗaki.


★★★★

Da ƙyar malam jafaru ya iya kai kanshi ƙofar gidan malam sale aminin shi, Lokacin da yaje ya samu malam sale na alwalah saboda magriba da ta gabato. Ganin yadda yake tafiya yana hada hanya ne, ya sanya malam Sale saurin tashi, tare da riƙeshi yana fadin, “Subhanallah Malam Jafaru, lafiya kuwa? Yi a hankali”  zaunar dashi yayi a gefensa aƙwai ruwa, ya ɗauka ya bashi yace, “Ungo maza sha” 

Kaɗan malam jafaru yasha yace, “Alhamdulillah”
Kallon shi  malam sale yayi yace, “Kaɗan samu natsuwa sai kayi alwallah, muyi sallah in muka dawo sai mu tattauna" 
"To ba laifi nagode sossai Malam” shi kuma yace, “Kai haba menene abun godiya kai kuwa”

Da haka Malam, bayan ya ɗan huta, ya jawo buta yayi alwallah, suka rankaya suka tafi masallaci. 
  Bayan idar da sallah, Malam Sale ya kalli Malam Jafaru yana fadin, “Muyi maganar yanzun ne ko mu bari mu sallaci Isha sai mu fita gaba ɗaya?” Nan ma Malam Sale cewa yayi, “Ba laifi, mu jira har ayi Isha din ta yanda in muka gama magana sai na wuce gida,” ya fadi cikin ɗacin zuciya.

★★★★

Bayan ta idar da sallah ta zauna, tayi azkhar ɗin ta na mairaice, wanda daman a dai-dai wannan lokacin take yin shi, In ta samu sarari, tayi bitar karatun ta, in kuma bata samu ba sai tayi uzirin da ya taso mata, to yau ma dai, bayan data kammala azkhar ɗin, tashi tayi ta fita kitchen, taje ta  duba miyan da ke ta faman tafasa, gidan sai ƙamshin daddawa yakeyi. 
  
Bayan fitar ta ne tace ma Zainab tayi sallah, ta amsa mata da eh. Tace Muktar fa ta ƙara tambayar yarinyar, amsa  ta bata da bai dawo daga masallaci ba. 
  Da haka ta kaɗa miyan, ta sauke ta gyara wurin, Bayan ta gama komai, ta ɗauki na Hajja ta mika mata ɗaki wadda ta sameta tana jan carbi irin jan da zaka rasa, wai mema ake karantawa, Nan ma sosai tayi mamaki yau da Hajja bata hantareta ba har ta aje mata ta fito, ta leka ɗakin Baba tace, “Ta gama itama wai yau har da mata sannu da faɗin tadai zuba nata koh?” Ai fa, na mamaki da tsoron Allah suka taru, suka mata rubdugu,  a ranta take  Anya yau gidan nan lafiyan mutanen cikinshi kuwa? Aje tunanin komi tayi a gefe, taje ta zuba ma yaran tace, “Su wanke hannu, su kuma tabbatar sunyi Bismillah kafin su faraci.” Sannan ta ɗauki nata tayi ɗaki.


★★★

Bayan an idar da sallar Isha ne, su Malam suka nufo ƙofar gidan malam sale suka zauna a shimfiɗar shi. 
  
Malam Sale ya karasa cikin gida yace, “A ba yaro ya miko mishi abinci da ruwa yana tare da malam Jafaru ne" daga haka ya fita ya koma wurin shi. 

Yace, “To Malam, mu bari mu ci abinci ko?” Cikin sauri Malam Jafaru yace, “Malam Sale, abun da ke tafe dani wallahi, ko nace maka zanci abinci yau to ina mai tabbatar maka da cewa, ko abakina ba zai wuce ba” Malam Sale yace, 

“Subhanallah Malam Jafaru, wannan wane gagarumin tashin hankali ne kuwa?”

Malam Jafaru yace, “Malam Sale ina cikin wani mummunan tashin hankali da masifa, bansam dame  zan kira abun ba a taƙaice, Wato malam yau na tashi da mura, haka nan na daure na tafi wurin nema da yammanan sai na ji jikin na neman gagarata, sai na tatatra na taho gida, ashe rabon in ji tuggun da ake shirin haɗa ma marainiyar Allah ne amanar da aka mutu aka bar mun” 

Nan ya kwashe duk abunda yaji su Hajja da baba suna shirin aikata wa Maryamah. 
 A take shima yaji hankalin shi yayi masifar  tashi.

Faɗi yake Malam, “Wane zamani muke cikin dan Allah? Miyasa son zuciya yayi yawa a cikin al’ummah? Kai, innalillahi wa inna ilaihi raji’un., Allah kayi mana maganin musiba ta fili data ɓoye, Yanzu ita Hajja wai har yau bata cire qiyayyar baiwar Allah nan a ranta ba, wadda tundaga zamanta har mutuwarta ba zata ce ga abunda tayi mata ba”

"Allah shi kyauta eh lallai kana cikin tashin hankali mai tsananin gaske, Kamayi kokari, wallahi Allah ya kawo mana mafita ta alkhairi” 

Malam yace, “Ameen.” Shiru sukayi su duka, kowwa na nazari. Zuwa can Malam Sale yace, 

“To yanzu wane mataki kake ganin zaka ɗauka?” 

Shiru Malam Jafaru yayi sai zuwa can ya dago yace, “Malam Sale, gaba daya kaina ya kulle, na rasa wane kalar tunani zanyi,  Allah ya sani, ina son yarinyata tayi karatu mai zurfi, ban san daɗin boko ba,  mahaifiyarta bata san daɗin shi ba, Amma tunda ta samu cikin nan ta kwallafa rai akan abunda ke cikinta, inshaa Allah zai yi karatu mai zurfi ko Allah zai taimake ta sanadin karatun shi ya shiga har inda zai sadata  da danginta,  to ashe ko fuskar abunda zata haifa ɗin Allah ma bazai bata ikon gani ba” ya ƙarasa maganar cike da karyewar zuciya yana share hawaye.

Haka ne inji Malam Sale domin ya rasa, mema zaice wa aminin nashi. 

Chan dai ya nisa yace “To yanzu ya kake ganin za a yi? Ni da inada babban yaro wallahi, da na aura Maryamah shi, ko dan a samu a cire yarinyan nan daga wannan ƙangin rayuwaer da take ciki, To amma yarona babba ma ita kanta Maryamah ta girme shi” 

"Hakane"  Malam Jafaru ya fadi yana  duƙar da kanshi ƙasa. 
  
   Shiru ne ya biyo baya, sai zuwa can Malam Sale ya ɗago ya kalli Malam Jafaru yace, 

“Malam, ga wata shawara, amma ban san ko zarayi maka ba????

Cike da zumuɗi, malam Jafaru ya ɗago yana faɗin “Ah haba malam ni da daman neman shawaran ne ya kawoni gareka, ai kawai ka faɗamin i insha Allah zan yi aiki da ita nasan bazata cutar da maryamah ba” 

  Shiru malam Sale yayi na ƴan sakonni, zuwa can yace, “To malam Jafaru shawarar dai tawa ba wata bace illa ina Alhaji Muhammadu da muke har kar kasuwancin dabbobi dashi, wanda nake kaima dabbobin kiwo yake ajesu a gidan gonar shi dake can Habuje?" Kallon shi yana jiran amsar tambaya dayayi masa idan ya gane wanda yake magana akai.

 “Eh! na’am nagane shi dai Alhajin dake baka zakka duk shekara, koh?” shima ya mayar mishi da tambayar shi.

"Yauwa shifa" 
Bai jira cewar shi ba ya ɗora mishi da bayani.

“Toh me ɗakin shi ta biyu zuwan da nayi, take ce mani dan Allah in cigita mata yarinya da zata ringa kama masu aikin gida, kasancewar wadda take masu yan aikace-aikacen aure zatayi, su kuma basu cika son tarkacen yan aiki ba, shine tace dan Allah in nemo mata wadda na yaba da hankalinta, Allah ya sani inda ace Halilu mace ne wallahi zan bata saboda nasan ɗiyata bazata taɓa wulakanta ba, kuma nasan zata samu kulawa dai-dai gwargwado. Inda ace uwargidan ce tace in nemo mata, Allah da a take zance mata babu, kuma bani da hanya, To kasancewar amaryar ce, kuma na yaba da haƙurin matar da yakanar ta, nace mata toh, gaskiya daman ɗiyar wajen ƙanwata nayi niyyar kai mata, dan har na yi magana da ita Hajaran nace mata zata bani gaje in kaita wurin aiki, kuma da ita da megidanta sun amince"

“Amma in kana ganin cewa zaka iya bada Maryamah, sai ince ma ita gajen ta zauna gaba. In an samu wata damar sai a kaita"

Shiru malam Jafaru yayi cikin tsannin baƙin ciki Allah ya sani, yana tsananin son ɗiyarsa domin itace sanyin idaniyar shi, kuma yasan malam sale bazai taɓa cutar dashi ko abinda ya haifa ba, yana ganin kamar gara ya bada ta, ta bar garin taje can inda su Hajjah da Zainu bazasu ganta ba, balle suyi tunanin cutar mishi da ita.

Shiru ne ya biyo baya kowa na nazari a cikin ranshi, zuwa can malam Sale yace, “Amma in kana ganin bazaka iya ba, sai a kai masu gajen ita kuma Maryamah, sai mu nemo wata mafitar Amma dai a wannan gaɓar da muke ciki, tafiyar ta ina ganin kamar zaifi zama alheri, Kuma can inda zata, ina mai tabbatar maka da cewa wani me mugun nufi zaiyi wahalar samun daman yin kutse cikin wannan gidan saboda tsaro, domin sojoji ne ke tsaron unguwar gaba ɗaya, dama gidan kasancewar baban yaron gidan babban soja ne me babban muƙami, inshaa Allahu zata kasance cikin tsaro a can"

Nannauyar ajiyar zuciya, malam Jafaru ya sauke tare da fadin "Bakomai malam Sale na amince, gara ta tafi can din, hankalina zaifi kwanciya akan kasancewar ta a nan, koda yanzun ta tsallake wannan gaɓar, bansan kuma me zasu ce zasuyi mata ba nan gaba"


★★★★

A can ɓangare gidan su Maryamah haka tayi sallan isha, bayan ta idar ta taci abinci, ta fita ta qara jan ruwa a rijiya ta shiga wanka kasancewar ta da son wanka kamar ƙwaɗo, bayan tayi wanka ta shirya cikin wata koɗaɗɗiyar rigar bacci, ta dan shafa turare, taja littafinta, ta kunna torchlight tana bitar karatunta kasancewar gaf suke da fara JSCE exams dinsu, wanda taciwa buri sosai, so take taci daga nan ta jona SS tana fatan ta samu damar yin karatu mai zurfi, tuna hakan a cikin ranta ne yasa  ta lumshe dara-daran idonta wanda suke da yalwar gargasa.

Tana nan kwance tana karatu, taji shigowan Hassu lokacin tara saura na dare, a ranta take ayyana yau da ɗan arziƙi an dawo da wuri, haka ta ringa jiyo kwarafniyar su da ita da uwar a tsakar gida, suna ƙirga kudin cinikin da sukayi da kuma wanda ta samu ƙari uwar nata shi, mata albarka cike da alfaharin kuɗin da ɗiyar tata take kawo mata bayan na tallar. 

Aranta tace, “Allah dai ya kyauta.”

Shiru tayi tana tunanin, yau baba ko lafiya be dawo ba, kodai muran ce? Gashi ita ko yar rakani kashin nan bata da ita, balle ta kirashi taji lafiya.

★★★

Shi kam malam Jafaru yana can suna tattaunawa da malam Sale akan yadda tafiyan zai kasance da yaushe ya kamata suyi tafiyan ma.
   Malam Sale ke ce mishi gaskiya, shi da abunda ya tsara sai nan da sati biyu yake so yayi tafiyan, amma tunda haka ta taso, bari ya kira Hajiyan yaji ya za ayi. 

Nan malam Jafaru yace, “Eh, kirata dan Allah, dan ni wallahi kwana biyu ma in Maryamah ta kara a garin nan inajin jinina sai yayi hawanda da wahala ya sauka.”

Malam Sale yace “Subhanallah, kadaina faɗin haka abokina, inshaa Allah ba abinda zai sameta sai alkhairi" 

“Allah ya tabbatar mana dashi.” ya amsa yana kallon shi ganin har ya danna kiran wayar.

Cikin ikon Allah, malam ya samu Hajiyan a waya,  Bayan sun gaisa, yake ce mata daman maganar yarinyar an sameta, amma nida nace sai nan da sati biyu zan taho"

 A take hajiyan tace, "Aa malam Sale  nidai in dai yarinyan na da iyayenta sun shirya, ko gobe ko jibi ku taho zan ɗauki nauyin komi in Allah ya yarda"

 “To shikenan Hajiya Zamu taho ko zuwa jibi ne, domin yarinyan marainiya ce, mahaifiyarta ta rasu, toh  tana ɗan fuskanta wasu ƙalubale ne, yasa baban duk son da yake mata ya haƙura, yace gara ta bar garin duk da kuwa yarinyan nakan zuwa makaranta, dan gaff suke ma da zana jarabawar fita daga karamar sakandire” 

Hajiya tace “Ashsha abu beyi daɗi ba Allah ya kyauta, inshaa Allah karatunta bazai gagara ba In kun shirya ɗin sai ku taho jibi yanzun, zan tura maka kudi, sai kuyi amfani da shi, Itama sai abata in tana bukatan wani abu ko shi mahaifin nata” 

 “To Hajiya, amma su dukan su ba dan wani abu suke son aikin ba, sai dan neman mafita  inaga kuɗin abun hawan ma ya isa”
 
 “Aa, duk da haka dai a basun ai haƙƙin su ne.” 

 “Toh mun gode Allah ya ƙara girma” 

Amsa mishi tayi da “Ameen nima nagode, sai da safe”

Bayan sun gama wayar ne, ya kalli malam Jafaru yace  "Kadaiji yanda mukayi da ita" kasancewan a speaker ya sanya shi. 

“Eh, naji komai, nagode sosai da ƙoƙarinka,  Allah ya saka da mafificin alkhairi, Allah ya jikan iyayemu, ya raya mana zuri'a, ya kuma cigaba da basu kariya akan komai"          
    "Amin amin yanzun sai ka zauna, muci abinci, tunda alhamdulillah mafita ta samu, koh?"  Ya faɗa yana murmushinsu na manya.

Shima malam Jafaru murmushi yayi yace "Ka bari kawai malam sale, bazan iya misalta maka tashin hankalin dana shiga ba wallahi"
    "Akwai tashin hankali kam babba ma, Allah dai ya kyauta, su kuma Allah ya ganar dasu” "Ameen dai"

A nan sukaci abincin suna dan taɓa hiran abun da ya shafi rayuwa da yanda son zuciya ke sanya mutane aikata ɓarna da yanda ƙasar ta lalace, bayan sun gama, malam ya karayi ma malam Jafaru godiya sannan ya tafi gida cike da tunani kala kala, duk da baya son rabuwa da ɗiyar shi, amma yana ganin kamar tafiyan ta sai yafi zamanta alkhairi, dan haka bashi da wani zaɓi.

Da wannan tunanin ya isa gidan, Lokacin tara ta wuce sosai dan su kansu su Baba Zainu sun shiga ɗaki, ita da Hassu da su Zainab, kasan cewa a dakinta su suke zaune, saɓanin Maryamah da take ita kaɗai a ɗan karamin ɗakin da be kai nasu baban girma ba.

Da sallama ya shiga gidan, wanda Maryamah tayi zaraf ta fito tana amsa sallaman baban nata. Sai lokacin hankalinta ya kwanta, Ta kalli baban nata cike da kauna ma tariya yawa tace "Baba, hankalina ya tashi najika shiru" Ta faɗa cike da yar shagwaɓa har da hawaye.  Dan ita dai indai tana gaban babanta zakaga taɓara kala kala.


Shima cikin tsanin ƙauna ya kalle ta yana murmushin karfin hali ya bata amsa "Yar shagwaɓan babanta, bakiyi bacci ba kenan? me kika tsaya jira?"  

Ƙasa tayi da kanta tana ɗan tura baki irin na shagwaɓaɓɓun yaran nan da suka samu kulawar mahaifinsu irin wadda bata keta shari'a ba.

"Babana! baban Maryamah! Ina Maryamah taga bacci, bataga abincin ruhunta ba" 
   kasancewan sunada kyakkyawan mu'amala ita da mahaifin nata, tunda ta tashi shi take gani taji sanyi a ranta, Shine uwar ta, shine ubanta, shine yaya kuma abokin hiranta, dan in tana hira da babanta, bazaka ce itace wadda magana ke wa wahala ba. Tana tuna memories nata da babanta sanda tana yarinya, ko irin lokacin zafi ne in babanta yayi shimfida a ƙofar gida karkashin bishiyan darbejiyan da suke dashi, tofa ita kuma zaka sameta kwance a akan cikin shi, kaff abokan babanta ba wanda besan ƙaunar dake tsakanin wannan uba da yar ba, wasu ma daga cikin su Maryamah babanta suke ce mata har yanzun daga cikinsu ma akwai malam Sale aminin babanta.

Kama hannunta yayi ya shiga da ita dakin Hajjah yana bata amsar maganar ta cike da jin daɗi,  "toh ai ga baban Maryamah nan ya dawo cikin ƙoshin lafiya, ya samu ƴar amanar shi itama tana lafiya"

  Ya ƙarasa yana sakin kyakkyawan murmushi akan dattijuwar fuskar shi, a duniya bashi da wani abun dake saka shi farin ciki bayan ganin yar marainiyar shi cikin walwala.

Da shigansu, suka iske ta tana jan numfashi kamar rago. Kai kawai ya girgiza maganganun su na dazun suna dawo mishi a rai, yace, “Ashe tamayi bacci, to mu tafi sai da safe.” Suka fito yana mai ja mata ƙofan ɗakin. Daki ya shiga, ita kuma ta nufi kitchen zata kawo mishi abincin shi.

Yace, "Zo, bar abincin nan a koshe nake, daga gidan Baban Sale nake can naci abinci" 
   “To” Tana me bin bayan shi zuwa cikin ɗakin. Bayan sun zauna, ya kalle ta yana me kiran sunanta. 
  Ɗago kanta tayi  takai dubanta kan fuskar mahaifin nata kasancewan nepa sun kawo wuta da karfe 9, sai a lokacin taga damuwa kwance saman fuskar shi, dan ita in ma ba gizo idonta yake mata ba, sai taga kamar ya faɗa.

A ɗan rikice tace, "Babana meyasa meka murance dai? To kona dafa maka ruwan zafi me kayan yaji?"  Bata jira cewar shi ba ta miƙe. 
  Hannunta ya kamo, yana mai girgiza mata kai "Dawo ki zauna magana zamuyi......

Haka kawai taji gabanta ya faɗi zama tayi cikin sanyin jiki. 
  Cikin sanyin murya tace "babana ina jinka" 

Shiru yayi yana tunanin ta ina zai fara mata bayanin da za ta fahimce shi, duk da ya san bai gaza a kanta ba wajen tarbiyyar da ya yi mata, amma ya san abin ba mai sauƙi ba ne rana tsaka ya zo mata da maganar tafiya aiki.      

    Shirun data ji ya yi yawa ne yasa tace "Babana!" Tana ɗora hannun ta akan nashi.
  A jiyar zuciya ya sauke yana dawo daga dogon tunanin  daya tafi, kallon ta yayi cike da tausayi ya fara mata magana cikin sigar rarrashi da fatan kuma tayiwa maganar shi kyakykyawar fahimta.
  "Ɗiyar baba kin san babanki mai sonki ne ko? Kuma kin san a duk duniyar nan duk wanda zai so ya ga farin cikinki da walwalarki bayan nine?"
   Cikin zaƙuwa da son jin abin da zai ce, ta ɗaga kai tana bashi amsa a ɗaɗare "Na sani babana, meyafaru?" 

Ɗauke kallon shi yayi daga kanta "Kiyi haƙuri Maryamah, ba ni da yadda zanyi ne shiyasa, wannan ce kawai mafita a halin da muke ciki" 

Cikin tashin hankali  tace "Baba wane hali muke ciki? kuma menene ya faru?" Take  idonta ya fara tara hawaye domin jin yanda gabanta ya tsananta faɗuwa, burinta kawai ta ji wane hali mahaifinta ke ciki.

  "Ki kwantar da hankalinki, ba wani abu ba ne gagarumi, kawai ina neman wata alfarma ne a wajen ki  Idan da hali" ya faɗa yana yin ƙasa da kansa.      
      Zuwa lokacin sosai hankalin ta ya tashi cikin ƙarfin hali tace "Baba ka fi ƙarfin komai a wajena domin kai ne duniyata, kai kaɗai gare ni, kai nake gani nake samun natsuwa a raina wallahi babana raina fansa ne a gare ka" 

  Murmushi ya yi yace,  "Allah ya yi miki albarka, ya kula min dake a duk inda kika tsinci kanki"  “Ameen baba” 
 
"So nake ki shirya ki haɗa kayanki da duk abin da kika san zai miki amfani, da takardun makaranta gaba ɗaya ki haɗa su waje ɗaya,Idan Allah ya kaimu jibi da rai da lafiya, zaki bi babanki Sale zuwa garin Abuja, zaki koma can da zama kina kama wa matar ubangidansa aiki"

Wata iriyar  mummunar faɗuwar gaba da tsoro da firgici ne suka dirar mata lokaci ɗaya, kanta ta ɗago ta ɗora dararan idanuwanta kan mahaifinta a rikice  tace "Amma baba" kuka ne ya sarƙeta dole ta haɗiye maganar ta, sosai  hawaye yake zuba a fuskar ta tamkar an buɗe famfo.
  Hannunta ya kama ya riƙe yace "Maryamah yadda kika ji haka nake nufi, ki sani ba mu da wata mafita, wannan ce kawai mafitar mu, Idan na barki kika ƙara sati a garin nan, ban san girman abin da su Hajja za su aikata miki ba, Kuma idan na ɗauki mataki a kan Zainu, Hajja fa ba zan iya ɗaukar mataki a kanta ba, saboda uwata c mahaifiyata ce, ba ni da yadda zan yi da ita, Kuma duk ba ma wannan ba, idan har wani abu ya same ki Maryamah, zuciyata ba za ta taɓa ɗauka ba, ni na san mutuwa zan yi" Ya ƙara sa maganar  hawaye shima suna wanke fuskarsa.

Ba ta san sanda kuka ya kuɓuce mata ba, hannu ta saka ta toshe bakin ta dan hana kukan nata fitowa har ta janyo hankalin mutanen gidan duk da sunyi bacci, sosai take kuka har tana shiɗewa  baban na dan bubbuga mata kafaɗa, sai da ta ɗan rage kukan ne.
 Yace "kiyi haƙuri bada son raina zaki tafi ba, amma abinda naji yau ya sanya ko kwana biyun da za ki yi a garin nan, wallahi a ɗarɗar zan yi, ba zan taɓa samun natsuwa da kwanciyar hankali ba sai na ga kin bar garin nan, Insha Allah mugun nufin Zainu sai dai ya koma kanta" Ya ƙara da cewa "Da'ace na san inda dangin mahaifiyarki suke, tabbas wannan karan da sai na sadaki da su, komai za su yi min zan ɗauka akan zaman ki a nan"
   Cikin shaƙaƙƙiyar muryar ta data sha kuka tace "Ba komai baba duk hukuncin da zaka yanke a kaina daidai ne, ka isa kayi,  ka daina roƙona kai uba ne, ba za ka taɓa cutar da ɗiyar kaba, Na amince Allah yasa haka ya zama mafi alkhairi" 
 "Ameen"yace yana mai sanya mata albarka.

Kanta dake ƙasa ta ɗago  tace "Baba to shikenan sai na haƙura da karatu, da shine burina?" Hawaye na ƙara cika idonta. 
   Murmushi yayi ya kalleta duk da bai kai zuci ba yace, "Yanzu zuciyar babanki haka za ki je gidan mutane kina masu shagwaɓa? Kin girma fa" Ya ƙarasa da murmushi mai faɗi. Ita ma murmushi ta yi tace, "Har abada ni yarinya ce a gaban farin cikina, ba zan taɓa girma ba idan ina tare da kai"
   "A’a yanzu ma kin girma sannan maganar karatu, Insha Allah za ki yi har sai kin ce ya ishe ki"
  Cikin sauri ta kalle shi "Da gaske babana"
 Kanshi ya jinjina mata fuskarsa na  yalwace da murmushi "Insha Allah"       
  "Allah ya cika mana burikanmu na alkhairi, ya yi mana zaɓin alkhairi baban maryamah"
    “Ameen zinariyata, rayuwarki za ta cika da tarin albarka da ikon Allah, ki tashi kije ki kwanta dare yayi, kuma kada ki bari wani ya fuskanci cewa kina shirin balaguro, Insha Allah yadda suka so bamu mamaki, sai dai mumu basu da yardar Allah" 
  "Allah ya yarda babana, sai da safe"
 Dariya ya yi yana girgiza kai, domin a duniya bai taɓa ganin abin da ya kasance abincin ruhinsa a jinsin ɗan Adam ba sama da wannan yarinyar.

★★★★

Ɗaki ta shiga zuciyarta fal da tunani, wai me baba yaji da ya rikice haka harya haƙura da ita yaga gara ta tafi wani wuri ta barshi, wurin da ita kanta ta san inda lafiya lafiya ne, to konan dacan ba zai bari ta je ba, tabbas biri yayi kama da mutum, sassaucin da ta gani a wajen mutanen gidan ba a banza ba, kwanciya tayi akan shimfidarta tana faɗin Allah Ya fisu, Addu’ar bacci ta yi ta kwanta da hannun dama, amma bacci ya gagari idonta, duk yanda taso bacci ya ɗauke ta abin ya gagara, juyi take  tana tunanin can ɗin kuma wace irin rayuwa za ta je tayi Allah masani.

Ba ta san sanda bacci ya ɗauke ta ba, kiran sallar asuba na farko ya tashe ta, ta tashi ta ɗauro alwala, ta zo ta yi nafila tana zaune tana lazimi har aka yi kira na biyu, ta tashi ta yi raka’atan fajr, daga nan ta yi sallar asuba, ta yi azkhar, ba ta ma tsaya karatun Alƙur’ani ba, Ta fita ta hau share tsakar gida, tana cikin sharan ne baba ya shigo gidan da casbaha a hannu. Dukawa ta yi ta gaisheshi, duk da ba wani sakewa a tare da ita, ya amsa yana ƙara bata haƙuri a hankali don kada mutanen gidan su ji. Tace, "Baba ka daina dan Allah" tana dan turo baki. Ya yi murmushi yace, 
  "Na bari zinariya" Ita ma murmushi ta yi ta ci gaba da sharan, shi kuma ya kama hanyar ɗakin Hajja domin ya san har yanzu ba ta tashi ba, aikuwa  yana zuwa ya sameta tana jan minshari, kanshi ya girgiza ya ƙarasa gareta yana ɗan taɓa ta tare da kiran sunan ta, "Hajja" 

Da ƙyar ta buɗe idonta tace, "Lafiya za a zo a hanani bacci?" kauda kai yayi  yana jin rashin  daɗin ɗabi’ar mahaifiyar tashi yace, "Hajja gari fa ya yi haske" 
  “"o sai akayi me? mezan wa wani?"  "Hajja sallah mana" cike da ƙosawa tace "To naji tashi ka bani wuri ai zanyi"
   Haka ya mike jikinshi ba ƙwari ya nufi ƙofa, bayan ya fito ya tsaya yana tambayar Maryamah ko za ta je makaranta yau. Tace ba ta tunanin zuwa. Yace, "A’a ya kamata ki je daga nan kiyi  musu sallama" 
  Kanta ta gyaɗa mishi. Yace ta shirya ta zo ta amsa kuɗin abin hawa.
 
Ci gaba tayi da aikinta, bayan ta gama sharan gida ta haɗa wuta ta ɗora ruwan koko,  rijiya ta nufa  ta ja ruwa ta wanke kewaye, sanda ta gama ruwan kokon ya tafasa ta dama, ta maida na wankanta. 7:20 ta fito cikin shirin tafiya makaranta, a lokacin baba Zainu ta fito za ta yi alwala. Kallonta kawai ta yi ta ɗauke kai, yau yan miskilanci ne a kai, ba ta tunanin ko gaisuwa za ta samu. Ta nufi ɗakin mahaifinta da sallama ta shiga tace, "Baba na shirya" 
300 ya ɗakko  ya bata yace tayi abin hawa da kudin breakfast,  godiya tayi mishi  ta fita, bayan ta fito ta ga Zainab zaune a bakin ƙofa, alamar tashinta ke nan. Ta kalleta tace, Sai yanzu kika tashi?" Ba ta amsa ba saboda tsoron addarsu. Kawar da kai ta yi tana taɓa baki tace, "Ku hanzarta ku shirya ku wuce makaranta" Tace, "Toh"
Daga nan itama ta fice daga gidan.

A hanya suka haɗu da Aisha, kasancewar makaranta ɗaya suke. Gaisawa suka yi, daga nan Maryamah ba ta ƙara tankata ba, ganin haka yasa Aisha ta san kila tana cikin bacin rai, domin duk miskilancin Maryamah da ake faɗa ita ba ta mata, Bayan isarsu makaranta suka ci gaba da ɗaukar darasi, A lokacin break ne Aisha ta kasa haƙuri tace "Nikam Maryamah yau lafiyarki kuwa?"
  
Kaman me jiran jin hakan take hawaye ya tsinke mata.....

Cikin kuka tace mata "Aisha wai aikatau babana ya amince naje wani gari"
  Dafe ƙirji Aisha ta yi idanuwan ta duka a waje tace "na shiga uku aikatau kuma maryamah? baban dai kuma da kansa? Anya kuwa?" Gaba ɗaya ita dai ta kasa yarda
Cikin sanyin murya ta bata amsa "wallahi Aisha baba da kansa, amma yace min dalili mai girma ne ya sa zai haƙura ya barni tafiya, saboda tafiyata ita ce alkhairi a garemu ni da shi"
   Yanzu maryamah yace baya fatan ki ƙara ko kwana uku a garin nan saboda tsoron abin da zai biyo baya" 
  
 “Bansan meyaji ba, amma tabbas jikina ya bani ƙila labarin wani tuggun suke haɗa min wanda yaji har ya  ɗaga hankalinsa, Allah ne ya kawo shi har ya ji, shine dalilin da yasa ya samu baba Malam Sale da maganar, ya ba shi shawarar ya tafi dani wurin matar ubangidansa"

Ita kanta Aisha hawaye take ɗaukewa da yatsunta cikin muryar kukan itama ta bata amsa "Amma kwata-kwata ba Allah a zukatan mutanen nan, Insha Allah mugun nufinsu sai dai ya koma kansu, ni kaina sahiba tun da na ji wannan magana na gagara ki tafi, in Allah ya yarda rayuwarki za ta canja a can, sai sunji daman ace basu kitsa miki mugun abuba, da ikon Allah da baƙin cikinki zasu mutu ƴan wahala" Ta faɗi hakan tana ƙara kumbura, kasancewarta ita ma mafaɗaciya ce kamar ƙawarta, duk da ita ƙawar cikin ruwan sanyi take faɗa, amma maganar zafi take sosai. 
   "Hakane sahiba nima danaji haka nace wa babana gara na tafi, sai dai zan yi kewarku" tana  faɗar hakan hawaye na ƙara zubowa a kuncinta. 

Ƴar dariya Aisha ta yi tana share hawayen  fuskarta  tace "Mene ne yar shagwaɓan babanta?" 
  Dukan wasa ta kai mata tana cewa, "Duk fa na kewanku ne"  share hawayen fuskarta tayi itama.

Bayan sun dan natsu, Aisha ta kalleta "Toh yanzu yaushe za ki tafi?" 
  "Gobe school ce  nazo mu yi sallama da sauran yan class"
 "Others like Uncle Muhammad?" A'isha ta tambaye ta tana dariya.    
     Ɓata rai Maryamah ta yi tana shan kunu tace "Ke kika sanshi, but me I know his existence?" Ta mayar mata da tambayar ta tana taɓe baki
   "Really?" Aisha ta faɗa tana dariya. 
  Ita ma Maryamah murmushi ta yi tace, "Yeah" Daga nan sauran yan class suka dawo, aka ci gaba da karatu har aka tashi, da aka tashi ne Aisha ta yi saurin cewa yan class ɗinsu, "Dan Allah kada ku fita, Maryamah tazo yi mana sallama ne saboda zata koma gun dangin mamanta da zama"
 
   Da mugun sauri Maryamah ta ɗago ta kalli Aisha, ita kuma ta kashe mata ido ɗaya tana murmushi tare da ɗaga mata kai alamar eh haka za a ce. Murmushi Maryamah ta yi ta girgiza kai ƙasa-ƙasa tace, "Allah ya shirya minke sahiba ki daina ƙarya" Da haka taje gaban class ɗin tana cewa, "Eh, kamar yadda kuka ji, gobe Insha Allah zan bar garin nan, dalilin ma da yasa nazo muyi sallama kenan, don Allah a yafe wa juna"
   Wasu sun ji rashin daɗin tafiyarta, yayin da waɗanda suke mata hassada a kan baiwar ƙwaƙwalwa da Allah ya bata a fannin karatu suka ce, Umma ta gaida Ashsha haka, dai suka rabu suna kewar juna, duk da ba shiga hidimarsu take ba, amma they still mean a lot to her, three years no be small thing.

A hanyarsu ta dawowa gida ma haka suka yi ta jajen tafiyarta. 
  Cikin sanyin murya Aisha ta kalleta tace, "Best dagaske tafiya zakiyi ki barni?"      
   "Hmmmn!" kawai Maryamah tace, don ba taso ta buɗe baki, dan  ita kaɗai tasan irin baƙin cikin da take ji da ɓacin rai a kan wannan tafiyar, dauriya kawai take yi. 
   Shiru suka yi kowa da abinda yake ranshi ganin yanda idanun maryamah sukayi ja ne yasa A'isha riƙe hannunta a hankali tace "Khairan Insha Allah" 
    
  Ganin sunzo inda zasu rabu ne yasa maryamah kara riƙe hannun A'isha dayake cikin nata.   
  "Karki damu zanje gida, anjima zan shigo na tayaki haɗa kaya" 
   
   Cikin murmushin yaƙe  maryamah ta kalleta tace, "Yau kuma kece za ki zo gidanmu?" 

  Itama murmushin ta ƙaƙalo  "Ki bari kawai ai ranar dole sai dole, amma Allah ya sani na tsani ganin baƙar fuskar matar gidanku, ga munin fuska ga na zuciya, kai tirrrrr"  ta ƙarasa  tana sakin yar dariya.

Rabuwa suka yi, kowa ya kama hanyar gidansu, ran Maryamah a jagule ta shiga gida, domin dariyarta da murmushin ta na ƙarfin hali ne da son ƙarfafa kanta, Bataso rauninta ya fito har Aisha ma ta shiga damuwa sosai.

    Kamar wadda akayi wa dole ta buɗe baki ta yi sallama ciki-ciki, domin yau zuciyarta a sama take, da ba don sanin muhimmancin sallamar ba wallahi da baza tayiba.
    Zaune ta samesu suna magana da Hajja da Baba Zainu, amma da suka gan ta sai suka yi shiru, ba ta kalli inda suke ba, ta shige ɗaki domin yau jinta take dai-dai da su, Ganin ba ta tankasu ba yasa Hajja ta fara masifar da ta saba tana cewa, "Shegiya, kin shigo kin same mu amma kallo ba mu isheki ba? To wallahi ni dai in kika mani jafaru kika yiwa, tunda ko banza ni na haifi abina, yar malafar uba" 
   Baba Zainu kam sai cewa tayi, "Ke ma dai Hajja, in ta gaishe mu ai munada ƙima a idonta, Ai halinta  halin uwarta, kaff baƙin halin uwarta ta kwaso, ba ta rage komai ba sai ma ƙari datayi"

Sosai zuciyarta take zafi jin yanda  suke aibata umminta wadda tun da ta haifeta ma ko fuskarta ba ta kalla ba ta koma ga Mahaliccinta, amma wai ita za su zaga ta dalilinta,  duk da yanda zuciyar take azalzalar ta haka ta danne dan tayi  alwashin yau ba za ta kula su ba balle su ƙara fadin maganganun banza a kan mahaifiyarta.
    
    Uniform ɗinta ta cire, ta ɗauki soson wankanta da sabulu ta fita. Nan ma tari batai musu ba, fuskarta a ɗinke taja ruwa ta shige bayi, ta barsu da halinsu, duk da tana jin  basu fasa ba ai bata ta da mahaifiyar ta ba.....

Bayan fitowar tawanka ta shige ɗaki tana jin su, har lokacin basu dena zagi da aibata ta ba, a  ranta ta ayyana aiki ya same ku kukam, haka ta shirya cikin kaya masu sauƙin nauyi, dan tana da jin zafi, duk da bata da wani jiki sosai, amma Allah yayita da mugun  jin zafi, zama tayi ta fara haɗa kayanta, dan yau ko takan abinci bata bi ba domin she’s not in the mood, kuma cikinta a cinkushe yake, dan ko tace zata ci abinci ma tasan ba shiga zaiyi ba, zuciyarta a kuntace take.

    Jakar kayanta ta jawo ta fara zuba kayan a ciki, kasancewar tana da wadatar sutura, saboda babanta na matuƙar ƙoƙari wajen yi mata ɗinki da siya mata kayan gwanjo, kayanta sun kai kusan kala goma sha biyar, a haka ma dan ita ba mai daɗewa da sutura ba ce, tana samun wasu take bada wasu, bata jima ba ta jerasu tsaf cikin jaka.

Tana  gama haɗa kayan ta ɗakko litattafanta na makaranta suma ta haɗasu waje ɗaya, tana cikin haɗawa ne ta ji sallamar Aisha a tsakar gidan. 
    Fitowa tayi tana amsa mata "Ashe da gaske kike zakizo" ta faɗa cikin sakewa kaɗan. 
   Taɓe baki tayi ta bata amsa "Ai kin koya mini rashin saɓa alƙawari" 

   Kallon Hajja tayi tace, "Hajja ina yini" domin ta ci darajar kasancewarta kakar Maryamah, ko dan baba zata gaidata. 

   A ɗage ta amsa mata da lafiya, tana kauda kai gefe, saboda ita a rayuwarta bata ƙaunar taga wani ya raɓi Maryamah, dan ita fa a duniya bataƙi ace Maryamah ta zama mujiya ba, ya kasance kowa yana gudunta, amma hakan bai samu ba, dan Maryamah ba mai sakewa ba ce da jama'a, duk da haka kuma tana da farin jinin mutane, kawai dai baƙin miskilancinta da wulaƙanci da shegen girman kai (amma fa inji su Hajja ) shine yake  hanata mu'amala da mutane.


★★★★

Ɗaki suka shige Aisha na cewa "Kai ashe ma har kin gama, ina ta sauri"
   Hmmmnn kawai tace mata ba tare data bata amsa ba.

    "Danaje gida na samu ummanmu na masa da kuli, shine fa na tsaya na taho miki da ita, tunda nasan mutuniyar ki ce sosai" ta faɗa da murmushi sosai a fuskar ta, so  take ta saka maryamah farin ciki, bata sonta cikin wannan damuwar.

Nanma dai hmmnn ɗin kawai tace.
    Harta cire rai da zata bata amsa taji muryarta ƙasa ƙasa tana bata amsa.
   
     "A'isha bakina ɗaci yake, bazan iya ciba" 
 
  Bata rufe baki ba itama ta tari numfashin ta "wallahi sai kinci, ni zaki watsawa ƙasa a ido inyi dakon abu tun daga gida kizo kiƙici? Ah haba, ai wallahi baki isa ba"

 Murmushi tayi naji jarababbiya"
   Itama  murmushin tayi              "Yauwa to koke fa yanzun naga sahibata a tare dani"
   Maryamah tace "Toh dawa kike gani?" 
   "Someone else" yanda A'ishahn ta bata amsa ne yasa duk suka yi dariya.
  
 Fita tayi ta wanke hannun ta  zata fara ci, Aisha ma tashi tayi ta  wanke hannu ta sauko zata ɗauki wainar.
  
Da sauri Maryamah ta ɗauke tana cewa "Ban gane ba malama, menene haka? kema kin san baki isa ba, kici taki a gida kizo kice zakici tawa?" Ta ƙare maganar tana zabga mata harara.
 
  Bata bata amsa ba sai ƙoƙarin ƙwata da take a hannun ta, sosai suke kokawar ƙwatar wainar,  Aisha ta dage  sai taci, itama  maryamah tana batazaci mata ba, ai tasan tatace  ita kaɗai, ummanta ta bada a kawo mata.
    Sosai zukatansu suka samu nishaɗi, wanda Aisha tana sane ta aikata hakan, dan tasan abinda zai faru kenan,  Zuwa can ta zauna tana sauke numfashi, wadda ta ɗauka ta saka a baki tace, "aidaman nace sai na ci" 
    Maryamah ƙasa ƙasa ta kalleta tace "My kawai"
    Hmmm 
"Ki fito kanki tsaye kice min mayya, bawai  my ba"
    Sosai Maryamah ta ji daɗin zuwan Aisha, ko banza ta rage mata wani nauyin zuciya.

Haka suka yi ta hira. Bayan ta gama ci ta wanke hannu ta dawo, nan suka cigaba da haɗa kayan har aka kira la’asar. Suka fita sukayi alwala, anan taga su Zainab tace su yi maza su yi sallah su kama hanyar Islamiyya, ita yau bazata ba.
    Ba yaran bama, har baba da Hajja sun yi mamakin jin wai yau ita ce bazata Islamiyya ba, a yadda take ƴar allazi makaranta, Da toh Addah Zainab ta amsa ta tashi tana shirin alwala. Ita kuma Maryamah ta shige ɗaki ta bar su, baba na binta da ido, kuma ba damar bin ba’asin abin da ya hanata zuwa makarantar, tunda sun sanba wannan mutuncin a tsakaninsu.

Itakam haka suka zauna ana ta hiran bankwana da Aisha har aka kira magrib,  sai  bayan sunyi sallar magrib ne suka fito zata raka Aisha, lokacin matan gidan sun shiga ɗaki.
   A ƙofar gida suka haɗu da baba zai shigo, nan Aisha ta tsugunna har ƙasa ta gaida shi, Ya amsa yana faɗin, "Aisha, anzo bankwana da ƙawar taki ne?"
  "Eh baba" 
  Ganin yanda ta amsa ne yasa shi cewa "Toh duk muyi haƙuri, haka Allah ya tsara, dama Allah ya rigada ya tsara cewa zata tafi wani waje daban  tabar mu"  "Hakane baba" 
    
   Maryamah ya kalla "kiyi maza ki rakata ki dawo"  
  "Toh babana" Da haka suka wuce.


★★★★

Sai da ta rakata har gida, don tana so tayi wa ummansu sallama, sanda suka shiga sun samu umma ta idar da sallah. Maryamah ta shiga cikin nutsuwa tana gaida umman.
  Amsa mata tayi haɗi da cewa "Maryamah idonki kenam?"
 Sunnar da kai ƙasa tayi tana murmushi tace "Umma kiyi haƙuri" 
Itama umma murmushi tayi tace, "Anya kuwa zan iya wannan haƙurin?"
  "Zaki iya Allah umma, ai uwa bata fushi da ɗiyarta"
  "Ai fa kin iya daɗin baki" inji umma.
"Aa fa ummana" 
  "To aishikenan, na haƙura"  cewar umma.

Gyara zama tayi kallon maryamah tayi ta kira sunan ta da muryar dake nuna duk maganar da zata mata ne muhimmanci ce.

   "Maryamah ashe kuma abinda yafaru kenan ɗazun Aisha ta dawo take faɗa min" Hawaye ne suka cika idonta tace, "Eh wallahi umma" ƙoƙarin maida hawayen idonta take amman ina saida suka zubo akan fuskar ta.

   "Kiyi haƙuri ki ɗauki hakan a matsayin ƙaddararki kinji, ni kaina bansan meyasa ba, tunda Aisha ta faɗa min naji a raina kamar hakan alkhairi ne a gareki, wallahi ko kaɗan banji ina fargabar tafiyanki ba, hasalima ni daɗin hakan naji, da ikon Allah wannan tafiyar sai mun ce gara da akayi ta"

  Shiru tayi tana ƙoƙarin danne tausayin maryamahn dayake taso mata jin yanda take ta sauke ajiyar zuciya, ga hawaye tamkar an buɗe famfo haka suke zarya akan kumatun ta. 

"Ki kwantar da hankalinki, sannan in kinje ki riƙe mutuncinki, ki kama kanki ki kama mutuncin kanki, kada abin wani ya burgeki, ban sanki da kwaɗayi ba, don Allah ki cigaba da hakan, karki bari halin ki ko guda ɗaya ta canza.

  "In sha Allah umma" ta bata amsa tana goge  hawayen dayake zubo mata.
  Itama Aisha na gefe tana matse nata hawayen. 
 
 Ɗorawa tayi daga inda ta tsaya "ki kuma dage da addu’a, in kuma kin fara  makaranta kamar yadda muke sanya rai, dan girman Allah ki tsaya ki yi abinda ya dace da rayuwarki, banda shashanci, duk da nasan ba halinki bane, ba ruwanki da rayuwar yaran masu kuɗi, ki riƙe maraicinki da talaucinki, sannan ki iya talaucinki, kada kuma ki wulaƙanta kanki a wajen  kowa ta hanyar nuna son abin hannun wani"

Jinjina kanta tayi cikin kuka tace  "Nagode sosai umma, Allah ya ƙara girma,  haƙiƙa ke ɗin uwace wadda har ɗan wani ta maida nata, In sha Allah bazan baku kunya ba, zan yi amfani da dukkan nasiharki gareni, nagode, nagode"  bata ƙara sa maganar ba kuka ya kuɓce mata. 

  Tsam  Aisha ta  taso ta rungumeta suka cigaba da kukan tare, ita kanta  umma ƙarfin hali kawai take yi amman sosai take tausayin maryamahn.

Cikin ƙarfin hali tace  "K
kaji shashanci to meye abin kuka, sai kace waɗanda in suka rabu sun rabu kenan. Ke da ya kamata ki ƙarfafa mata guiwa ma, zaki zauna kuna kuka tare"

Share hawayensu suka yi suka lallashi junansu.       
   Daga nan ta miƙe tace, "Umma bari naje gida dare yayi, sai da safe nagode Allah ya ƙara muku lafiya da nisan kwana" 
  Umma tace "Maryamah, godiyanki ta isa haka, keda Aisha duk ɗaya kuke a wajena abinda zan yi wa Aisha shi zanyi miki, koba dan abotar dake tsakaninku da Aisha ba, ko dan zaman mutuncin da mukayi da mahaifiyarki, tunda Allah ya sa suka zo garin nan, mun yi mutunci da ita har zuwa ranar da ta bar duniya, Allah ya jiƙanta, mace mai matuƙar mutunci da yakana, ga  haƙuri da gudun zuciya, Kuje kawai, dare yayi Allah ya yi miki albarka, ya tsareki da tsarewarsa" 

Ameen duk suka haɗa baki suka  amsa. Aisha na binta don ta ɗan taka mata…..

   A hanya ma haka suke ji tamkar kar su rabu amma ba yanda suka iya sunzo daidai inda ba nisa daga nan zuwa gidansu Maryamah da kuma ita Aishan
  Dakatawa sukayi da tafiya suka riƙe hannun juna.
   A'isha ce ta kalleta tace "Sahiba ji nake kamar na biki mu tafi tare"
   Murmushi tayi  "kinjita kamar gaske"
   yar dariya tayi "Allah da gaske"

 Ganin A'ishan tayi kalar tausayi ne yasa ta fara mata magana cikin sigar tsoakana "Ba wani abu kika sani ma, koda naje  ƙura ta lafa na gudo in dawo gida, ko in naga mutanen gidan basu da kirki wallahi guduwa zanyi dan ba yanda za ayi na tsaya a wulaƙantani, ke kinsan ma zuciyata bazata dauka ba"

 Yanda maryaman tayi magana ne yasa tayi dariya "Sauran kije kina musu girman kai da wulakanci in miki ta bakin Hajjah"  
  
  Kusan a tare suka saki dariya "saifa abinda suka gani, nidai bazan ɗauki wulaƙanci ba, duk kuɗin mutum atohhhh"     
  "Insha Allah ma mutanen kirki ne zakiji dadin zama a cikinsu" 

  "Allah yasa kije gida kawai gobe kafin mutafi ko kinje school zan biki can in kara ganinki"  
 
    "Tabb ai wallahi gobe babu inda zani sai naga tashin motan ku dan har tasha zan biku" 
  
   Murmushi Maryamah tayi tana jinjina girman ƙaunar da Aisha ke mata, itafa zata iya sadaukar da komai saboda ita kuma tun suna yara suka tashi haka suna masu tsananin ƙaunar junansu, saboda Aisha take surutu, kasancewar ta bakin ta baya shiru, koba kayi niyyar magana ba saita saka ka kayi dolen ka, kuma saboda ita ta koyi buɗe baki ta mayar da magana in su Hajjah sun mata abu, wanda da ko kasheta zasuyi akan abun da batayi ba bazata bud6e baki ta kare kanta ba sai dai in an gama jibgarta ta shiga daki taci kuka ta gode Allah, Aisha ce in a mata take maidawa bayan sun keɓe su biyu kuma tayi ta mata bala'i akan ita bazata iya taɓuka komai ba, a haka a haka har itama ta fara maidawa daga kawaye har yan gida ya zamana ba ayi mata tayi shiru kamar da,  daga baya kuma sai ya zama ƙawaye na shakkar yi mata saboda wani lokacin fuskanta kawai in mutum ya kalla yaga yanda take ɗinke ta sai yaji shakkan yi mata magana bare rashin mutunci, su Hajjah ne dai har yanzun suke fafatawa amma suma kaso 70 cikin 100 ya ragu na abunda suke mata da sbd sun san bazata ɗauka ba.

   Haka sukayi sallama, kowwa ta kama hanyar gidansu a ransu sunajin matukar kewan junansu tun kafin ma su rabu.

Washegari, asubar fari, haka ta tashi sukuku duk bata da kuzari tafita tayo uzurinta ta ɗauro alwalah, nafila tayi  ta zauna tana istigfari har akayi kira na biyu, tashi tayi tai raka'atan Fajr ta ɗora da sallar Asbah, bayan ta idar tayi duk abubuwan da ta sabayi na ibada dukda bata cikin yanayi mai kyau ranar, ko ayyukan da takeyi na gida bata samu daman yinsu ba. Haka ta zauna ta rafka uban tagumi, ita batama san tunanin me ya kamata tayi ba.

Ita kuwa Baba Zainu tana can, ta saki hanɗa da ganɗa tana ta sharar bacci sai uban Munshari take saki kamar wata bujimar saniya, tana tunanin baiwarta na can na mata aikin gida kamar yanda ta saba. Daman sallah sai 7 da wani abu take tashi tanayinta daga ita har yaranta, balle hassu da ba kullum take kwana a gidan ba, wani lokacin sai ace ta kwana gidan ubanta ne. 

   Sai ƙarfe 7 da minti shabiyar ta tashi, haka ta fito tsakar gidan tana faman mutsikka ido tana sakin hamma da miƙa, Idonta be sauka akan ko ina ba sai wurin murhu taga ba alamar ma anje wurin tun jiya. Kallon tsakar gidan tayi taga ba a share ba komai nanan yanda ta barshi jiya. 

  Cike da takaici tace "Kenan yau wannan yar iskar yarinyar ba Abinda tayi a gidan" Kasancewar tasan ko batayin ba, bata da yanda zatayi da ita tunda yanzun ba kamar da bane, da in batayi ba zata kamata ta jiba kuma ta sanya ta tayin dole koda bata so, sanin babu abinda zata iya akaine yasa kawai taje ta rarumi buta ta fada bayi, bayan tayo uzurinta tafito aka batsaltsala Alwallah aka shige ɗaki.   
   Faka-faka ta bubbuga sallah tayo waje dan tasan yaran yau sai sun makara kuma waccan shegiyar ɗiyar da ubanta bazasu bari tace kada suje ba, lokacin da take kiciniyar hura wuta, su kuma yaran suka tashi.

   Ganin sai lokacin ma ake hura wuta sukace "Babarmu, yau zamusha dukan latti" 
    Ashar ta ɗura musu tana me daka masu tsawa akan su ɓace mata da gani dan a matukar fusace take da abunda Maryamah tayi yau, naƙin aikin gidan kuma tasan ba yanda za ayi tayi ma yarinyan magana.

Itakam Maryamah tana zaune bata ma san lokaci yaja ba ta faɗa duniyar tunani har sai da taga hasken rana ya hudo ta cikin ɗakin,  yaye labulen dakin tayi tana kallon hasken ranar da yake haskaka fuskanta amma zuciyanta cike da duhu,  tanaji kamar duniya ta juya mata baya in har ta tafi tabar babanta.

   "Anya zan iya barin garin nan kuwa, inda na tashi tun yarinta har kawo yau, uwa uba kuma ran danafi ƙauna sama da komai a duk faɗin duniyar nan yana cikin shi wato mahaifina?!" Ta tambayi kanta cikin shakkar barin garin, amma wata  zuciyarta na faɗa mata  "Maryamah dole kibar garin nan kobadan kanki ba kodan kwanciyar hankalin mahaifinki, saboda halin da zuciyan mahaifinki take cikin na tsoron abunda ka iya faruwa da rayuwanki a dalilin zaman ki a garin"  Wannan zuciyar nata itace ta bata ƙwarin guiwa kan cewa zata bar garin don mahaifinta da gobenta da kuma ilimin da take kwaɗayin samu, zata tafi amma ita kanta tasan zuciyanta tana tare da babanta a ko ina domin tana matuƙar ƙaunar shi sama da komai da kowwa shi ɗin duniyarta ne!!!.

Haka ta fito tsakar gidan tana 
ƙarewa yaran da suke zaune suna shan koko kallo, da saurinsu har suna hada baki wajen faɗin "Addah ina kwana" 

   Lafiya lau ta amsa musu ta ɗora da  kuyi hakuri yau na jawo maku makara, bansan time ya tafi haka ba.
   Yaran take faɗawa saboda a ganinta sune dolenta, amma uwar yaran ce ta bata amsa.

  wadda daman tun fitowarta take watsa mata harara da faɗan "Muguwa da baki fito kinyi musu abun karin ba ninayi, sauƙinta ma Allah ya wadatani da hannu da kuma lafiyan da zan musu ɗin" ta ƙarashe tana buga uban tsaki.

Kawar da kai Maryamah tayi saboda bata da lokacin maganganunta, ta barta ma taji da abinda ke ɗawainiya da rayuwanta mana. 

Saboda kawai ta ƙara ƙular da ita tace 
"Baba ina kwana"  bata jira cewar taba ta wuce ɗakin babanta.
  Kaman yanda tayi tsammani kuwa yaji tana zazzaga mata masifa.

   Itakam ko gajiya batayi abinda ke ba Maryamah mamaki, ita bakinta da kanta baya mata ciwo matar nan kullum in ta fara masifa tun safe har dare, kai ita kam kodan kunnuwata su huta ma taji ta amince da barin gidan nan, haba ayita abu ɗaya kaman cin ƙwan makauniya.

 Da wannan tunanin ta ƙarasa ƙofar ɗakin babanta tayi sallama, bata shiga ba  sai da taji ya amsa yace  "Shigo Maryamah"

Shiga tayi da wata  gajeriyar  sallama a bakinta, zama tayi  kusa dashi tace "Ina kwana baba"
  "Lafiya Ya kwanan fargaba?"
 
 Ɗan murmushi tayi tace "Ai banyi ba baba" 

  "Anya kuwa? Idon nan naki ya nuna har kuka kinyi" 

  wasu hawayen ke shirin zubo mata, tana mai ƙarajin soyayya da tausayin babanta a ranta domin tasan shi kanshi ƙarfin hali yakeyi,    a zuciyar ta take jinjina soyayyar mahaifin nata, shidai  daban yake  daga shigowar ta  ya gane cewan har lokacin tana cikin dmauwa, har ma da kukan data kusan kwana tanayi, ita ko waccan baƙar matar da alama ba abunda ta fahimta, saima tuhumar ta da take akan taƙi ta fita ta mata bautan da ta saba ba tare da uzuri ba.

Haka ta zauna sukayi yar maganar da zasuyi.

   "Nasan bakici abinci ba?" Ya tambaye ta yana kallon fuskar ta.

"A'a baba naƙoshi"

 Murmushi yayi ya miƙa mata nashi "ga nawa nan kici babarku nasan bai zama lallai ta baki ba saboda yau baki fito kin mata aiki ba" 

 Cike da tausayin shi tace "A'a baba kaci nina ƙoshi"

   "Karki damu kici ni yau da azumi ma na tashi na neman Allah, yasa inda zaki ya zamar miki alherin rayuwa duniya da lahira"

Cike da jin daɗi ta amsa da "Ameen babana"

Badab ranta naso ba saidan ta faranta ran mahaifin nata, ta ɗan tsakuri ɗumamen kaɗan ta kora da ruwan koko. 

Bayan ta gama, baba ya kalle ta yace "Har yau baki tambayeni dalilin da yasa nace kibar gari ba?"

 Ƙasa tayi da kanta tace "Ka isa ne babana, kuma ko wane hukunci ka yanke akan zinariyarka daidai ne, ita ɗin me biyayya ce gareka" Murmushi yayi yana me ƙarajin tsananin ƙaunar ɗiyar tashi da kuma tausayinta mai girman gaske akan biyayyar ta gareshi, rauni ne ke mamaye zuciyan shi amma yana ƙoƙarin karfafa ta. 

  Yace "Nagode ma Allah da wannan baiwar da yayi mani ta yarinya, ma tsananin biyayya gareni, Ina rokon Allah kema ya baki waɗanda zasuyi miki biyayya kamar yanda kike min Allah ya shiga cikin al’amarinki, ya kula min dake" 

A zuciyarta ta amsa da amin.

Ya ciga ba da cewa, "Allah yasa inda zakije ya kasance kinsamu rayuwa wadda baki samu ba a nan,  ki dage da addu’a, ki riqe mutuncinki, ki kama kanki, Inshaa Allah zakiyi rayuwa wadda tafi wadda kikeyi a nan, a jikina nake jin inda zaki rayuwarki zata inganta kamar yanda nake mafarki da fata" 

   "Allah yasa babana, amma zuciyata zata kasance cikin kewan abunda tafi ƙauna da  muradi"  

Murmushi yayi yace "Da taji tana muradin babanta ta kirashi a waya, shiɗin zai kasance mai karfafa mata guiwa har ta cimma nasara a rayuwa..."

Kasancewar baya son hankalin zainu ya dawo kansu balle taji ko da kaɗan ne daga shirin su, duk da ma komai yazo ƙarshe, amma so yake ya shayar da su mamaki daga ita har Hajjah, domin so yake sai sun fito zata tafi kawai suji labari, dan yasan lokacin zasu tabbatar da ya shammace su, Shi ya sa yace mata ta tashi taje ta cigaba da shiryawa, shi zai je wurin Malam Sale yaji tafiyar tana nan karfe goma ɗin ko kuwa, dan shi hankalin shi ba zai kwanta ba sai ya tabbatar da ta bar garin. 

   Da toh ta amsa mishi ta miƙe suka fito kusan tare. 

   Dogon tsaki Baba Zainu taja cike da masifa tace  "Aini ba za'a burgeni ba sai naga ka maidata ciki sannan zan tabbatar da girman son da kake mata, aikin banza kawai"
   Girgiza kanshi yayi ya ficewar shi ya barta tana ɓaɓatu ita kaɗai domin Hajjah har lokacin bata fito ɗaki ba.

Itama ma Maryamah  hanyar ɗakin ta tayi, dan da gaske take yau bata da lokacin matar, in kuma ta buɗe bakinta akan ta tofa abunda zai fito daga bakinta ita kanta sai tayi danasanin tankawa balle kuma ita baban, cire kayan jikinta tayi ta ɗaura zani ta fito zata shiga wanka, amma yanda ta samu bayin takaici sai da ya kusan sakata kuka, domin kaca-kaca haka yayi saboda yau batayi sammakon wankewa ba kuma ba za'a samu wani ko Zainab ta sanya ruwa ta kora dattin ciki ba, saida ta tsaya ta wanke bayin tass sannan ta shiga wankan, Bayan ta fito ta shirya cikin atamfarta ta sallah mai sauƙin kuɗi, kasancewar su masu rangwamen ƙarfi, amma duk da haka babanta na iya bakin ƙoƙarin shi wurin yi mata sutura, saboda yace ai macece ita kuma mace sai da sutura domin sutura ita ce mutum, haka ta shirya tsaf abunta kuma tayi masifar kyau duk da damuwar dake cin ranta, a hakan be hana kyawunta fitowa ba. fuskarta tayi fayau, kwalli ta shafa ta sanya man leɓe kasancewar bata mu’amala da hoda.

Tana cikin shirin ta jiyo sallamar Aisha a tsakar gida, inda kuma ta jiyo muryar Baba Zainu tana cewa "wai zaryar uban me ake mana a cikin gida tun jiya? Ni fa munafurci ne, bana so tunda ai ba zuwa kike ba da ko yanzun wani munafuncin ake ƙullawa yasa kiketa faman yi mana zarya"

   Ƙaramin tsaki Aisha taja tayi wucewarta ɗakin Maryamah. 

  "Kinwa uwar ki buntalo tsaki bani ba, shegiyar yarinya mai kama da shaiɗanu" 
     Hayaniyar tace ta fito da Hajjah tana faɗin "Ke kam Zainu baki taɓa bari mutum ya rintsa, yanzun gidan ke kaɗai ma sai kin yi hayaniya, dan nasan dai yara sun tafi makaranta haka waccan kafurar ma yar allazee boko"

"Ina fa ta tafi? yau bansan munafurcin daya hanata zuwa makarantar da take jin ta kamar ɗakin uwarta ba, shine waccan shegiyar yarinyar ta wajen buntalo ta zo ita kuma tana nata rashin tarbiyya, kin san ba tarbiyya gareta ba daga nace wai zaryar me take mana a gida tun jiya, shine yarinyar nan ta kalle ni ta buga tsaki"


★★★

Aisha kam da shigarta Maryamah ta tareta da "uwar ƴan ɗaukar magana, gashinan kin jawo ma ummana zagi da farar safiya"
"Ke kyale karyar can tayi tayi, aita saba, ko bance komai ba sai tayi, shiyasa ma nayi mata tsakin dan tayi da hujja" 

  "Aikin kyauta da kika jawo magana" 
     Zama sukayi suna gaisawa.

"Ƙarfe nawa ne tafiyar?" "Toh baba dai yace jiya Baba Sale yace mishi ƙarfe goma amma yaje yaji abunda zai ce" 
   "Ai goma ta kusa" ƙara kallon Maryamah tayi tace "sahiba Allah gara ma kibar gidan nan ko kunnuwanki su huta da jin mugun alƙaba’in matar can"

     “Hmmn kibari kawai sahiba, ni kaina abunda nace kenan ɗazun da ta fara" ta bata amsa tana ɓata fuska.

Suna ciki sukaji maganar Hajjah tana fadin "ni bari na shiga barka gidan azumi, jikanyarta ta haihu, daman cewa nayi in bari sai ɗagawar hantsi.
  A dawo lafiya Baba Zainu ta mata tana ci gaba da aikin da take, dan yau awara take son yi tunda Hassu tace yau zata dawo, daman gidan babanta taje ta kwana biyu.

Bayan fitar baba ko minti ashirin batayi ba baba ya shigo gidan da sallama.

  Banza baba Zainu tayi dashi dan a ciki take dashi.
  Shima bebi ta kanta ba ya karasa ƙofar ɗakin Maryamah yana faɗin, "Zainariya in kin shirya ki fito mu tafi, Malam Sale na jiranmu"
 Ai kamar da baba yake tayi saurin sakin abunda take ta juyo gaba ɗaya hankalinta na a akanshi, shi kuma yayi kamar besan da wanzuwarta ba. Mamaki be isa kasheta ba sai da taga Maryamah ta fito da jaka ta kuma sanya kayan sallarta alamar garin dai zata bari, gaba ɗaya ta ma rasa me zata ce, ƙoƙari take ta kamo bakin zaren amma ta kasa.

Bayan fitowar Maryamah da Aisha ne Aishan tana tsugunna ta gaida baba, ya amsa yace "kinzo yima ƴar uwarki rakiya kenan?"   
  "Eh baba" 

Gaba ɗaya fa Baba Zainu ta shiga duhu, to wai me malam yake nufi ne? Yarinyar nan garin zata bari ko kuwa wani wuri zata ta dawo? Bata kai ƙarshen tunaninta ba taji muryar Malam na magana kaman ya shiga zuciyar ta.

  "Toh Zainu, Maryamah zata bar miki gidan yau dai saiki sakata ki wala, dan naga kamar ta tare miki iskan shaƙa, sannan abinda nake so ki sani shine, shi sharri ɗan aike ne, yanda ya tafi haka zai dawo wa meshi, kuma ɗa dakike gani na kowwa ne ba ki san mejin ƙanki ba,ƙila ita da kike gani a  wulaƙance ita ce zata ja ki zuwa gaba, kuma kin matuƙar bani mamaki akan abunda naji kuna shiryawa, nina riƙe taki ƴar da amana amma ke kin gagara riƙe tawa, ke kenan kullum cikin neman hanyar da zata tozarta, toh da izinin Allah Maryamah ba zata taɓa kauce hanya ba, kuma a duk inda take addu’ata tana tare da ita, zata tafi zata barmiki gidan kici uwar da zakici da shi"

Yana gama faɗin haka ya sanya hannu ya ɗauki jakar Maryamah yace "ku shige mu je" 

  Ko zarafin magana be bata ba, toh ta ina ma zata iya magana bayan tayi freezing, atoh tayi freezing mana gaba ɗaya ta daskare , abubuwa ne suka taru suka haɗe mata, na farko barin da Maryamah zatayi ma garin ba tare da ta cika burinta ba, na biyu yanda aka shammaceta akan tafiyan, sai kuma na ƙarshe wanda shi yafi komai, wato maganganun da Malam ya fada mata.

A haka suka tafi suka barta ba cikin hayyacinta ba. 

  Suna fita sukaga Malam Sale tsaye yana jiransu, su duka biyun suka tsugunna har ƙasa suka gaida shi, ya amsa haɗi da cewa Ah ƴan uwan juna anzo sallama ne, kasancewar duk inda ya gansu haka yake ce masu domin sun riga da sun zama ƴan uwa tun haihuwarsu.

Rankayawa sukayi suka nufi titi suka tsaida mai ɗan sahu da zai kai su tasha, Suna cikin tafiyan ne Malam Jafaru ya ciro wayar shi daga aljihu yace "Maryamah bari na baki wannan wayar, ni in Allah ya buɗe sai na siya wata"

 Zatayi magana Malam Sale ya rigata "A'a ka bari kafin mu isa tasha sai a tsaya a siyan mata tata itama, saboda kaga nace maka Hajiya ta turo da kuɗin mota kuma abunda ta turo dashi zai isa a siyan mata, har kaima a baka wani abu ka rike a hannunka"
  
  "Wai saida ta turo ɗin? Ni fa wallahi ba dan kuɗi nake son tafiyan Maryamah ba" cewan Malam Jafaru.

 Shima Malam Sale yace "Toh tunda ta turo ai ba za a maida mata ba" Da haka yace ma mai ɗan sahun, dan Allah in sun je bakin tasha ya tsaya wurin shagon wayoyin nan.

Da isarsu wurin aka tsaya suka fito, da zasu shiga ta kalli Malam Sale kamar zatayi kuka tace "Baba dan Allah a siya da Aisha, in kuma kuɗin ba zasu isa ba a siyan mata ita, ni inna je in ina son magana da ku sai in ara waya na kiraku" 

Cikin sauri Malam Sale yace "A'a zasu isama in Allah ya yarda, ai dubu hamsin ta turo Hajiyan" Haka suka shiga aka zabar masu wayoyin keypad guda biyu aka faɗa musu kuɗin suka biya, haka suka tsaya aka siya layi aka yi masu register, sim din be zama set ba suka tafi amma su duka sun rubuta lambar junan su a paper. Ita Maryamah daman ta haddace ta babanta duk da ba wayan kiran shi gareta ba a lokacin.

Da isar su tasha sauran mutum huɗu ake jira motar Katsina ta cika, kasancewar ita zasu hau domin daga Charanci ba a samun motar Abuja direct, dole sai kaje Katsina. 
  Haka suka shiga gaba ɗayan su, Ita batama yi tunanin su baba zasu raka su har Katsina ba, amma taga sun shiga motar ai a take farin ciki ya kama ta, cike da jin daɗi tace "Baba har can zaku kaini?"

 Yace "Kwarai kuwa har sai mun ga tashin motar ku"  Ai tuni hawayen farin ciki suka zubo mata, tasa bayan hannu ta goge su tana faɗin, "Nagode babana"  Kukan ya isa haka, kin san kinada ciwon ido"  yana magana yana share mata sauran hawayen.

Bayan isarsu Katsina haka suka ƙara shiga wani ɗan sahu ya kaisu KTSTA inda zasu hau motar Abuja, duk da ƙaramar mota zasu hau ba KSTA din ba, amma a can anfi samun motoci masu aminci. Da sukaje din ma can cikin sa’a mutum biyu ake jira, ai fa suna zuwa aka ce su shiga.

 Ita kam Maryamah ganin da gaske fa daga nan zasu rabu da babanta yasa ta fara hawaye, yana rarrashinta da ƙyar ya samu ya lallasheta ta haƙura, nasihar ma da yaso ƙara yi mata kasawa yayi saboda gaba ɗaya ta karya mishi zuciya. Haka suka riƙe juna da Aisha suna rizgar kuka sai da ƙyar aka ɓanɓare su a jikin juna.

 Gaba ɗaya hankalin mutane ya dawo kansu. 
 
 Shi kanshi Malam sale zuciyar sa ta karye yana tunanin rabuwar uba da ɗiyar shi ga kuma  aminan juna, sanin kanshine juriya kawai Malam jafaru yakeyi…...

Haka suka rabu cikin tsananin kewar juna, amma ba yanda zasuyi sai fatan hakan ya zamar masu alkhairi gaba daya. 

  Cikin mota ma Maryamah tun tana kuka har bacci ya dauke ta, haka sukayita tafiya cikin aminci, bata farka ba har sai da suka shiga garin Abuja lokacin da suka isa la'asar sakaliya. 
   Da zuwan su suka samu driver na jiransu, kasancewar koda suka zo Suleja, Malam Jafaru sunyi waya da Hajiya shine ta turo wanda zai dauke su. Kalle-kalle Maryamah ta dingayi, duk da bata da duhun kai irin na kauyawa, amma dai ita ko cikin Katsina zata iya ƙirga sau nawa taje. 

  Haka suka shiga lafiyayyar motan da akazo daukan su, da ita a ranta tana jinjina kyau da tsaruwar garin, amma zuciyanta duk tana wurin babanta, gaba ɗaya tunaninta nacan tare dashi, rayuwa kenan ganin yau itace ta tafi wani gari ta bar babanta, wasu siraran hawayene suka  ziraro mata.

  Haka suka nufi ɗaya daga cikin manyan unguwannin garin na Abuja, unguwar Asokoro, wadda tana ɗaya daga cikin manyan unguwannin masu kuɗin Abuja wadda sai wanda yaci ya tada kai zaka gani a irin waɗannan unguwanin, Yakubu Gowon Crescent taga an rubuta sunan street ɗin da suka shiga inda yake kusa da Aso Villa.    
  Unguwa ce mai matuƙar tsaro, kasancewar tana kusa da villa sannan komai nasu a tsare yake, suna da takatsantsan wurin shige da fice na unguwar, gaban wani tamfatsetsen gida suka tsaya, horn sukayi aka wangale masu get motar  ta silala cikin farfajiyar gidan wanda yake tamfatsetse mai ɗauke da wasu manyan motoci masu numfashi a rumfunan guda biyu da suke ta gefe da gefe na gidan.

    Gida ne ba muna gida ba, ƙaton gida wanda misalta girman gidan ma ɓata lokaci ne, yana ɗauke da part 4, part 2 dukansu upstairs ne, sai kuma part biyu da suke flat, amma suma ɗaya yafi ɗaya girma.
   Part ɗin da yake ta hannun hagun su me benen suka nufa bayan driver ya adana motan a mazauninta, fitowa tayi tana ƙarewa gidan kallo, gabanta taji tana faɗuwa tana, Anya kuwa gidan nan ba gidan yankan kai bane? Sai kuma wata zuciyan tace mata, kinsan dai har abada Baba Sale bazai taba cutar dake ba.

    Jikinta a sanyaye ta fito, driver ya fito mata ta jakarta Baba Sale zai ɗauka, tayi saurin kai hannu "A'a Baba ka bari, zan ɗauka" Haka ta dauka, shi kuma Malam Sale ya sake kiran Hajiyan yana sanar mata da isowar su, mai aikinta ta aika akan taje tashigo dasu, wadda tazo tayi masu jagora zuwa cikin gidan suna biye da ita.

Da isar su kofar gidan, mai aikin ta danna wani abu a bakin ƙofar, saiga ƙofar ta buɗe suka shiga da sallama. 

Palour ne mai matuƙar girma da ke ɗauke da kujeru saiti biyu, akwai ƙofofi barkatai a ciki wanda ita dai Maryamah bazatace gashi ko ƙofofin menene ba, daga gefe, ta hannun dama akwai dining area wanda yake ɗauke da ƙaton dining table mai cin kujeru 10, sai ta gefen hannun hagu kuma ɗauke take da staircase wanda zai sadaka da saman wanda Maryamah bazatace ga yanda yake ba, amma shi kanshi staircase din abun kallo ne, dan kai tsaye bazakace ga da abunda akayi shi ba. Gashi irin mai faɗin nan ne wanda bazai ba mutum wahala ba wurin hawan shi saman, kuma akwai baranda wadda ke d5auke da ƙarafuna masu tsananin kyau kamar dai ginin gidajen India.

Da sallama suka shiga, suka samu wata hamshakiyar mata zaune akan ɗaya daga cikin luntsuma luntsuman kujerun da sukaiwa palourn ƙawanya,  tana zaune cikin ado, tana danna wayarta ƙirar Samsung latest one, ɗago wa tayi tana amsa sallaman su, fuskarta cike da murmushi  "lale Marhabun da Malam Sale, kun ƙara so kenan" tayi maganar tana ɗago idanuwanta daga kan wayar, wanda basu sauka akan kowwa ba sai kam Maryamah, shock taji ta shiga ta kalleta sossai, taji wani yanayi na shiganta akan yarinya, kuma lokaci ɗaya taji yarinyan ta kwanta mata a rai.

"Bismillah Malam Sale ku zauna" ta faɗa tana ƙara kallon Maryamah. 

Waje malam Sale ya samu zai zauna a ƙasa. 

   Da sauri tace "A'a dan Allah  haba Malam dan girman Allah ka hau kujera mana"
 Haka Malam Sale ya hau kujera, Maryamah ta zauna a ƙasa kusa da kafarshi. 

  Gaisawa suka shiga yi da Malam Saleh cike da girmama juna.
     Maryamah cikin muryanta mai daɗin saurare ta gaida Hajiya duk da muryan ta dashe saboda kukan data sha, Hajiya ta amsa tana mai maida kallonta gareta tace "Malam Sale wannan anya mai aiki ka kawo min ko ɗiya gata nan, Mashaa Allah" 
   Hakanan taka sa ɗauke  idonta akan yarinya  wadda kanta yake a ƙasa tana sauraren su. 

Murmushi yayi yace "Todai  Hajiya gadai tanan duk wanda kika zaba"

Kayan abinci mai aikinta ta fara jera musu Hajiya tace "Bismillah kuci abinci sai muyi magana"
 Malam yace "A'a zamu fara sallah dai, akwai Azahar da La'asar a kanmu, a hanya suka riskemu"
  "Eh lallai kam gara kuje kuyi kam dan ita kanta Asr ɗin lokacinta yaja tunda gashi har 5 ta ɗan gota"
 
  Haka Malam ya tashi ya fita farfajiyan gidan, ya nufi inda ɗakin drivers din gidan da sauran masu aikinsu maza suke, inda wurin su yake ta can baya, yaje yayi sallah, kasancenwan ya saba dasu.

Itama Maryamah, haka Hajiya ta saka mai aikinta ta tafi da ita zuwa ɗakin su, tayi sallah sai ta kai mata abincinta can taci kafin Malam Sale ya kintsa ya shigo, sannan ta umarci mai aikin da in ta kai Maryamah ta turo ɗayar mai aikin ta kaima Malam Sale nashi can inda yake sbd zaifi sakewa a can.


★★★★

A can kuwa gida Charanchi, Baba Zainu bata dawo daidai ba sai da ta ɗauki wani lokaci mai ɗan tsayi sannan ta dawo hayyacinta, aikam da mugun gudunta tayi waje wanda ko mayafi bata tsaya ɗauka ba, haka ta doshi kofar gidan, tana zuwa zaure, sukayi karo da Hajjah.

   "Lafiyar ki kuwa Zainu?" Hajja ta tambaye ta a tsoro ce.

Haba ai kamar abunda take jira kenan, ta ɓarke da kukan baƙin ciki "Shi kenan Hajjah, burinmu ya ruguje" 

  Cikin rashin fahimta, Hajjah tace "Bangane ba, mekike nufi da burinmu ya ruguje? shige muje gidan muyi magana, kin kama hanya kin fito kamar wata mahaukaciya" 

  Haka suka shiga gidan, Hajjah nacewa "meyafaru yasa duk kika wani firgice kamar wadda ta warke daga hauka?"
  "Hmmm Hajjah Malam ya shammace mu gaba ɗaya ya ruguza mana tsari" 
    "Me shi Jafarun yayi kuma?" Ta jefa mata tambaya cikin rashin fahimta.

  "Hajjah ya ɗauke yar shi ya bar garin da ita, kuma duk yasan shirin mu akan ta"

   zaman daɓaro Hajjah tayi  "ke bansan hauka ya ɗauke ta ya kaita ina tace?" 

  "Hajjah ban san inda ya kaita ba, nan da ya tsaya ya ƙare min tanadi tass, sannan ya tasa ɗiyar shi a gaba, yace ta bar mani gidan inci uwar da zanci dashi" Sallallami Hajjah ta fara tana "Wai shi Jafarun?" 

  "Shifa Hajjah"

 Hajjah tace "Eh lallai kam ya nuna mini shi ya haifi abar shi, amma ki barni dashi, zaizo ya sameni duk inda ya kaita sai ya dawo da ita, wato ya nuna ban isa dashi ba, ina gidan ko ya faɗa mini zai bar garin da yarinyar, tsabar ya nuna mini ban isa ba koh aikam zai dawo ya sameni"

  
★★★

Abuja

Bayan sunci abinci sun natsa, Hajiya tasa aka kira mata su, nan suka sameta zaune inda suka barta, wata sabuwar  gaisuwar sukayi.

"Malam naji daɗin cika alƙawarin da kayi min wallahi, kuma gashi ka kawo mini irin yarinyar da na keso, fatana dai ace ta iya ayyukan gida yanda ya kamata"

   "Inshaa Allah bazaki samu matsala da ita ba, yarinya ce mai matuƙar ƙwazo da zafin nama, ɗiyar aminina ce, mahaifiyarta ta rasu tun tana jinjira ranar da ta haifeta, ita kuma ta koma ga Mahaliccinta" 

Cikin jimami Hajiya tace "Allah ya sanyaya makwancinta"
 
 Haɗa baki sukayi wajen amsawa da Ameen, Maryamah na share hawayen da suka zubo mata.

"Kiyi hakuri Maryamah, rayuwa ta gaji haka 
kinji" cewar Hajiya. 

  Jinjina kanta tayi. 

Bayan nan, Hajiya taja numfashi tace Toh Malam Sale, aikin Maryamah a gidan nan shara ne da goge-goge, saboda banajin daɗin na waɗannan da sukeyi, gani nake kamar basu iya ba, ita wadda takeyi da ta koma garinsu ne" 

Malam yace "ba wani abu, inshaa Allah bazai gagara ba, zata iya"

Hajiya tace "alhamdulillah, sai kuma maganar kuɗi za'a ringa bata dubu hamsin a wata"

 "Ba laifi Hajiya Allah ya ƙara girma, ya ƙara arziki mai albarka"

"Amin ya Allah"

Wajen ne ya ɗauki shiru, zuwa can Malam Sale ya katse shirun masu dacewa "Hajiya alfarmar dai da  muke nema dani da mahaifin yarinyar shine, dan girman Allah a samu wata makarantar gwamnati ko kuma irinta mai ƙaramin karfi, sai a sanyata, Idan yaso shi albashin nata sai a ringa biya mata kuɗin makarantar dasu"

  Murmushi tayi "Maganar karatunta ba wani abu bane, inshaa Allah za'a nemi makaranta a sata kamar yanda nayi alƙawari, sannan bama sai an taɓa kuɗinta ba, abin bazai gagara ba inshaa Allah"

Cikin tsananin farin ciki, Malam Sale ya hau yi mata godiya, itama Maryamah tace, "Allah ya saka da alkhairi, ya kara girma Hajiya" 

murmushi tayi tace, "Bakomi ai yiwa kai ne shi ɗa na kowa ne"

Suna cikin magana ne, aka buɗe ƙofar aka  shigo da sallama, matashiyar budurwa ce, zatayi sa'a ɗaya da Maryamah ta shigo, sai yara biyu maza biye da ita duk da uniform a jikinsu. 

 "Wash mami nagaji" tayi maganar tana kwantar da kanta a kafaɗan mamin da ta zauna kusa da ita. 

Ture mata kai mamyn tayi "Abinda kika iya kenan"

 Dariya twins suka fara yi mata,  ita kuma ta ɓata fuska.

 Katse su tayi da "halan baki ga baƙo ba?"  

  "Afuwan mamy wallahi ban kula ba, ina yini?” ta gaishe shi tana gyara zaman ta, Idonta bai faɗa ko ina ba sai kan Maryamah data ɗago tana kallonsu.
  Cikin sauri budurwan tace "Wow, what's a beautiful creature" tayi maganar tana haɗe yatsanta manuni da babba waje ɗaya. 

   Maganar da tayi ce ta janyo hankalin twins daga gaida Malam Sale da suke, suka kalli inda take kallo, suma suka hada baki wajen cewa, "Wow mami tanada kyau, muna sonta" 

 Basu jira cewar mamyn nasu ba suka nufi inda take.

Itama kallonsu tayi tana ɗan riƙe hannunsu kaɗan, duk da bata saki jikinta ba, haka tayi ma budurwar murmushi tana faɗin "Inayini"

 Zaro ido budurwar tayi tace "Kaini kike gaidawa"  dariya ce ta ƙwace mata cike da mamakin an gaisuwar. 

  "Allah ya shirya ki Zuhyra, kuje ku cire unifoam" cewar mamyn tana kallon yaran nata.

Tashi tayi tana faɗin, "But mami who is she?" Tayi maganar tana nuna Maryamah.

 Girgiza kai mamin tayi tace "Our new maid"

 Yar ƙara Zuhura tayi tana ɗan tsalle "Wow mami kin biyani nikam" sama tayi da gudu, twins na binta a baya, girgiza kai mami tayi Allah ya shirya......

Ƴar dariya malam sale yayi ya amsa da "amin itadai ba ruwanta"

   "Haka take bansan ranar da zatayi hankali ba" 

   Da haka suka dawo maganar da sukeyi sosai malam sale yayi mata godiya haɗi da addu’o’i, sannan ya kalli Maryamah yace, "Yar babanta kinji duk abinda hajiya tace?"

Jinjina masa kanta tayi. 

   "Ina fata zaki cigaba da nuna halayenki nagari ga mutanen nan kamar yanda nasan ki dasu?"

   "Insha Allahu baba" 
   "Allah yayi ma rayuwarki albarka, ya ɗaga darajarki, Allah ya cika miki burikanki na alkhairi"

  Da amin ta amsa kanta a ƙasa.

"Insha Allah zakiyi farin ciki, kedai ki tsare kanki da mutuncin kanki, banda kwaɗayin abun wani"
    "Inshaa Allah"

Da haka ya miƙe "zan ɗan shiga cikin gari, In Allah ya kaimu gobe kafin na tafi, zan biyo ta nan muyi sallama"

 Cikin marairaice murya tace "Baba ba'a nan zaka kwana ba?" 

Murmushi yayi "ƴar shagwaɓan babanta, in miki ta bakin baban naki, ba nan zan kwana ba, akwai abinda zanyi a cikin garin, tunda gobe nake son juyawa saboda ba kasuwanci ya kawoni ba balle na kwana biyu a garin, na miki alƙawarin insha Allah, duk lokacin da na shigo garin zan ringa leƙowa mu gaisa"

"Shikenan baba Allah ya kaimu gobe" tayi maganar hawaye na zubo mata.

Hajiya tace "Kuka bayama ɗiyata wahala dai, da alama kodai da gaske yar shagwaɓan ce?"

 Ƙasa tayi da kanta tana murmushi cikin jin kunya.

Bayan tafiyar malam sale, hajiya ta kira mai aikinta babbar cikinsu mai suna lami,  "Iya lami,kije da ita ɗakinku a bata abinda ya kamata, Ina ganin ta zauna ɗakinki, shi wancan ɗakin sai a barwa su dije da Sahura"

 Cike da ladabi, amsa da   toh hajiya, muje tayi maganar tana yin gaba.

Kallonta hajiya tayi tace, "Maryamah, zaki iya zuwa ki huta, kunsha hanya, sai zuwa gobe zaki fara aikinki"

Da to ta amsa tayi mata godiya tabi bayan iya.

Sosai kalmar godiyan tayi wa hajiya daɗi a ranta ga dukkan alamu yarinyar ta samu tarbiyya mai kyau kuma da alama ba sai an sha wahala akanta ba, dan dagani bata da duhun kai tunda ba daga ƙauye ƙayau take ba.


★★★

Bayan tafiyar su, Zuhura ta sauko cikin kaya mara nauyi, riga da wando na wani yadi mai matuƙar tsada, kanta ba ɗankali amma tana rike da hulanta a hannu sabida tasan, ko giyan wake tasha, bazata sauka wurin mami ta zauna ba ɗankwali ba, yanzun tasha ranƙwashi, gashi in ta fara mita har a kwanta bacci tanayi "Bakwa gujewa  kanku shaiɗanu kudai, ku dinga ɗaukan ɗabi’un yahudawa"

Haka ta sakko ta nufi dining area ta ɗebo abinci ɗan kaɗan a plate kamar wanda za a bawa yarinya, ta haɗo da ruwa da juice a cup,  kusa da mami ta zauna, ganin bata ganta bane yasa ta tambayi "Mamy tana ina?''

"Wace?" Ta mayar mata da tambayar ta.

   "Ayya mamy house helper ɗin da kikace an kawo mana"

Ganin yanda tayi mata magana kaman me shirin kuka ne yasa tace  "Tana ciki wajen iya Lami" 

  "Mamy wajen masu aiki kuma?" Ɓata fuska tayi alamun hakan baiyi mata ba.

Ido mamy ta zura mata tana ganin ikon Allah   "itama ba aiki tazo yi ba halan?" 

   "Shi tazoyi but she's different from them" tayi maganar tana ƙara ɓata fuska.

 "Au Allah?" Ta ƙara tambayar ta cike da gatse.

"Allah mamy kema ai kinga ita she's special mai aiki" tayi maganar  with full of excitement. 

  Mamee tace "Aa, nidai kam ban gani ba"
   "Nidai mamy please a bata ɗaki ko cikin parlour ɗin nan, not at wajen masu aiki" tayi maganar  hankalinta kwance, tana kai abinci bakinta.

  "Bari dai ta kwana biyu muga yanayinta, ni kaina yarinyar ta kwanta min a rai tun kallon farko"
   Cike da jin daɗi Zuhura tace "Yauwa mamy i love you" kiss ta hura mata, ta maida hankalinta kan abinci. 
    Girgiza kai kawai mamy tayi.

Suna zaune twins ma suka fito, duk sun canja kaya,  abu na farko da suka fara shine tambayan mamy Ina aunty cutie.

 Cike da mamaki mamy tace "Tofah wacece haka kuma?" Tayi maganar tana  kama haɓa. 

  "The new maid" cewar fadil. 

Mamy sosai tayi matuƙar mamaki Ikon Allah wai su yaran nan, daga ganin yarinya yau kowwa ya susuce a kanta, sonta suke koda yake ita kanta haka taji a ranta game da yarinyar.

Ganin yanda suka zuba mata ido alamun amsar ta suke jira ne yasa tace "She's in her room" 

  Har suna haɗa baki wajen tambayar "Which of the rooms?" 

  ''Ɗakin iya Lami"
 Kai tsaye suka juya zasuyi inda ɗakunan masu aikin yake, amma mamy ta kirasu tace su dawo, lokacin magrib yayi yanzun za'a fara kira, suyi maza su shiga toilet na rooms ɗin dake parlour, idan suyi alwallah su tafi masjid, in sun dawo sai suje su ganta.

A haka badan sun so ba suka tafi, sukayo alwallah suka wuce with full of excitement, kan cewa zasu je su faɗawa  brothers nasu na part ɗin mommy cewa an kawo musu wata cutie aunty mai aiki.

Tashi mamee tayi ta wuce sama tana faɗin, Kema kiyi maza kigama kije kiyi sallah, time yayi, da haka ta haye sama. 

Haka zuhura ta ɗan tsakuri abincin, tashi tayi takai plate ɗin kitchen saboda tarbiyyan da mamy tayi musu kenan, sanda ta shiga haka ta samu iya nata faman hada hadan tuwo, dan yau shi mamy tace ayi da dare. Sannu ta mata da aiki ta wuce ta aje plate din ta fita.

Bayan an idar da sallar isha, haka suka shigo gidan suna yan guje gujensu dasu dasu Adil da Aqeel waɗanda suka faɗawq sunyi new cute auntyn su shine fah suka zo ganinta.

Saukowan mamy kenan taji guje gujen su ana rige rigen zuwa ɗakin iya a gano aunty cutie, Mamy tace Kudai Allah ya shirye ku, ta nemi wuri ta zauna, A haka, itama Zuhura ta sauko, ko zama batayi ba ta kama hanyan shashen masu aikin su.

Mamy ce ta dakatar da ita "dawo ki zauna"

"Mamy please" 

"Zasu fito yanzun dasu Fadil"

Bata rufe baki ba taji hayaniyan su sunko tasota, kowwa so yake yayi mata labari har da Fudail da magana ma bata dameshi ba, Ita kam sai murmushi take masu ta rasa wa zata amsa, haka suka fito falon.

 Ganin mamyn a zaune ne yasa ta rusuna "sannu da hutawa hajiya"

 kafin ta amsa har Fadil ya tari numfashin ta "Mamy zakina ce mata cutie?"

 Murmushi kawai tayi, gefe da gefen kumatunta na lotsawa. Fudail yace "You look more beautiful in kikayi smiling cutie" 

 Wani murmushin ta ƙara, suka nemu wuri suka zauna a kasan carpet mai laushin tsiya.

Ɗago idonta tayi ta kalli Zuhura ta mata ɗan murmushi "Sannu"  

Zuhura da ta cika tayi fam kam kin amsawa tayi.

 Mamee ta kalleta tace, "Baby ke kam kin shigesu wallahi"

 "Amman mamy kina gani ta kula kowa banda ni"
 
 Zaro ido Maryamah tayi tana kallon Zuhuran.

 Mamee tace Allah ya kyauta miki.

Haka suka zauna sunata mata hira, Ita kam hankalinta duk baya kansu sosai duk da taji matuƙar daɗi na yanda yaran suka amsheta da ma sauran yan gidan, amma tunaninta na kan takira babanta, wayan ta sanya caji ta barota dakin so hankalinta duk yana can. 

Ganin har lokacin bata sake ba, mamee tace, "Oyo, Aqeel and Adeel ku je ku kwanta, dare yayi, Ta kalli su Fadil Kuma kuje kuyi shirin bacci, gobe akwai school, kubarta ta huta....."

Mamee bata kai ga rufe baki ba, wata budurwa ta buɗe kofan ta shigo kanta tsaye batare da sallama ba, ciki ciki tace "barka da dare mamy"

"Barka" ta amsa mata a taƙaice.

 Inda su  Adeel suke ta kalla "maza ku tashi mommy na kiran ku"
Ko kallo  Maryamah bata isheta ba duk da ta ɗan kalleta a fusge, amma badai zata shaida ya take ba, tsakanin ita da zuhura babu wanda ya tanka wani a cikin su, haka ta tasa ƙeyansu suka fice. 

Mamy sama ta nunawa su Fadil alamun su haye, sannan ta maida kallonta ga Maryamah Kije ki kwanta kinji, akwai gajiya tare dake, sai da safe.

 "Toh Allah ya kaimu" Ta kalli Zuhura tace "Saida safe"

Zuhura kam zumɓuro mata baki tayi "Nifa ba ruwana dake,tunda wariya kike nuna min"

Murmushi tayi  cikin rashin sakewa ta bata haƙuri.

Mamy ce ta katse zuhura dake shirin magana "yi tafiyarki abinki,  ki tabbatar kinyi bacci, banda tunanin baba" ta ƙarasa maganar da murmushi a fuskar ta.

 Sallama sukayi, kowa ya nufi makwancin sa amma su mamy parlour dake sama suka nufa, hira suka dasa ta tsakanin ƴa da uwa.

Koda taje ɗaki, ta samu iya Lami ta gama komai da zatayi har ta shige ɗaki, da sallamanta ta shiga tana mata sannu.

"Sannu ƴar nan sannu da baƙunta"

 Murmushi ta mata kawai tayi kasa da kanta.

Iya tace "Da alama kinzo da ƙafar dama gidan nan, tunda naga yaran gidan sunayin ki, duk da daman nan ɓangaren basu da matsala, sukam ɗayan ɓangaren ne dai azabar duniya" iya tayi maganar cike da  sigar son bada labari.

"Uhmmn" kawai tace ta wuce inda wayanta take caji, ta ɗauka cike da zumuɗi ta kunna wayan,  dan so take tayi waya da babanta taji ya yake.

Bayan wayar ta kawo komai ya saitu daidai, ta fara kiran layin babanta, tanajin ringing ɗin amma a ƙagare take, Ka ɗauka babana tayi maganar ƙasa ƙasa tamkar me shirin sakin kuka.

Ai kuwa  cikin sa'a ya ɗaga ɗin da sallama, tanajin ya ɗaga ta saki siririn kuka mai haɗe da dariya "Babana, baban Maryamah"ta kira sunan shi  wasu hawayen na kara zubo mata.

Shima a nashi ɓangaren ajiyar zuciya ya sauke "Zinariyar babanta ce?"

Ɗaga kai tayi kamar yana ganinta "Zinariyar kace babana, ina matuƙar kewan ka babana"

Nima ina kewan zinariya ta, toh yakike ? ya kukaje? Ya kika samu sabon wurin?” Duk ya jera mata tambayoyin  a lokaci ɗaya, yayi shiru alamun yana jiran ta amsa mishi duka.

Dariya ta saki cikin hawayen tace "Babana duka tambayoyin nan mani ni kaɗai"

Shima a nashi ɓangaren dariyan yayi yace "ɗiyar babanta, to ai na rasa me zance ne"

Murmushi take tayi "To baba duk lafiya lau alhamdulillah, wurin zama kuma, baba, gashi nan, shima alhamdulillah muna fatan dacewa"

"Allah yasa mun dace ɗin"
   "Ameen, baban Maryamah, ya mutanen gidan, yasu Zainab da Muktar?”
    "Duk suna nan lafiya lau, mutanen gida kam tunda na dawo ma ban koma ba sai zuwa ɗan anjima, tunda kuka sauka mukayi waya da Malam Sale, yake faɗamin kun sauka lafiya"
"Haka ne baba"

"Masha Allah ki kwanta kiyi bacci, kiyi addu'a kinji, sannan kiyi aiki da gaskiya, banda taɓa abin wani"
Inshaa Allah, da haka sukayi sallama cikin kewar juna.

Bayan ta gama magana dashi ne ta kira numbern Aisha itama cike da zumuɗi.

Aikam kamar mai jira Aisha ta ɗauka, dan tun ɗazun take trying ana ce mata switch off.
Tana ɗagawa ta fara mita "Shine kika barni inata jiran kiranki har hawan ruwana sai da ya tashi" 
   "Au haba, kice hawan ruwanki ne ya tashi"

  "Ki bari kawai, duk motsina sai nace sahiba ana can yanzun, ko kin isa, ko har kin fara aikin, ko mutanen sunada mutunci?"

Dariya ce sosai ta ƙwace wa Maryamah jin a yanda tayi mata maganar "Gaskiya Allah ya yaye miki yanzun wannan tunanin duk ke kadai"  ta faɗa tana wata dariyan.

Itama Ai'shan dariya tayi "Ke Allah gaba ɗaya hankalina da tunani na yana wajen ki"

A nan suka shashance suna hiransu cike da nishaɗi har sai da akayi masu warning sannan sukayi sallama.

Itakam, iya Lami ashe tana gefe ta buga tagumi tana kallonta, a ranta take jinjina girman kaunar da wannan uba da ƴar suke ma junan su, ga kuma wata ma da batasan ya suke da ita, ba amma dai tasan sunada kusanci mai girman gaske, gaskiya.

Juyowa tayi taga iya na kallonta ɗan saita kanta tayi, sannan ta shiga toilet saboda wanka takesonyi, kunsan mutuniyar ku da wanka kamar kwaɗo, ganin bata gane kan abun ba dan ko ɗazun da ta shiga, iya ce ta taran mata ruwa a buta tayi alwallah, ganin bata san yanda zatayi ba, kuma bata son tayi karambani, shiyasa  ta fito ta nemi wuri ta zauna.

Iya ta kalleta tace "Ba wanka zakiyi ba?"

Ƙasa tayi da kanta "Shi zanyi"

"Naga kin nemi waje kin zauna"

Sai lokacin ta ɗago kanta kaman zatayi kuka tace mata "Bansan ya ake amfani da bayin ba"

Iya ta riƙe baki da mamaki "Ikon Allah ƴar nan shine kuma kika nemi waje kika zauna maimakon kiyi magana"

Shiru Maryamah tayi, tayi ƙasa da kanta.

Wannan yarinyar dai inajin miskila ce, maganar ma kamar akan dole take yinta,
haka nan tace, tashi muje in nuna miki yanda yake.

  Godiya tayi mata, tare da bin bayanta.

Bayan sun shiga ta nuna mata duk yanda zatayi amfani da abubuwan banɗakin, sanann ta fito ta barta, ita kuma tayi wankanta tsaff ta fito, jikinta ɗaure da zani da ƙaramin hijab.

Bayan tayi shirin bacci ne ta nemi wuri ta rakuɓe saboda basan ya zasuyi ba, kuma bata son baba taga zakewar ta. 

Saida baban tace, Ki kwanta mana, ai gadon zai ishemu.

Haka ta kwanta a ɗarare tayi addu’an bacci, da yake tanada bashin baccin jiya da bata samu tayi sossai ba saboda zullumin barin gida, ga kuma gajiyar hanya, kasancewar bata taɓa doguwar tafiya ba, tana kwanciya bacci yayi gaba da ita.

Asubah tagari Maryamahn babanta....


★★★★

Asubar fari ta farka, ita kanta tayi mamakin baccin da tayi dan batayi zaton zata samu bacci har haka ba, jin anata kiran sallah ne yasa ta shiga bayi dauro alwallah, tazo ta kabbara sallah tayi nafila, Tana zaune tana lazimi har akayi kira na biyu, ta tashi ta kabbara raka'atan fajr har ta kabbara sallar asbah, iya bata tashi ba, Sai bayan da ta sallame sallah sannan ta ɗan bubbuga gefen iya kanta tashi tayi sallah.

Tashi tayi tana salati tace, Har anyi sallah, yar nan.
Kanta ta gyaɗa mata.

Nayi ta shige bata jima ba ta fito ta ta kabbara sallah.
Bayan ta idar ne, Maryamah ta maida kallonta ga iya tace mata, "Ina kwana?"
Lafiya lau ta amsa mata tana fadin "Ya kwanan bakunta?"
"Alhamdulillah" Maryamah tace tana cigaba da lazimi, bayan ta gama tayi azkar sai ta fara karatun Qur'ani cikin zazzakar muryarta. 

Iya ma tashi tayi ta tafi kitchen dan ta fara nata aikin.

Bayan Maryamah ta gama karatun, ta tashi ta nunke abun sallah ta fito, tayi hanyar dataga iya na yawan fitowa da shiga tana kyautata zaton nan ne kitchen ɗin. 

 Shiga tayi ta samesu su 3 sunata aiki kowa da abinda yakeyi, gaishe da sauran tayi, suka amsa duk suna binta da ido, suna mata kallon ƙurilla, abunda tafi komai tsana a rayuwarta kenan, kallo bata son shi ko kaɗan....

Ƙarasawa inda iya take, tayi tana tambayar ta "Iya mai zan taya ki da shi?" 

 "A'a keda zakije kiyi naki aikin yar nan, kije kawai ki fara naki aikin, babu yawa ai aikin" 

  "Bansan mai zanyi ba iya, tunda kinga jiya Hajiya bata faɗa min abinda zanyi ba, tadai ce shara da goge goge, to kuma bansan inda zan ringa sharewa"

Shiru Iyan tayi na ɗan lokaci kafin tace "toh tunda basu kai ga sakkowa ba, inaga koki fara gyara parlour na ƙasa kafin su sauko, sai kiji ina da ina zakiyi"

"Amma bansan inda kayan aikin suke ba ai"

Ajiye ludayin hannunta tayi "Eh kuma fa haka ne, muje na nuna miki inda suke"

Zuwa tayi ta ɗakko mata engine ɗin da keyin sharan da duk kayan buƙata, su mopping stick da sauran su.
  Tsayawa tayi tana kallon abinda iya ta nuna mata, wai dashi zatayi shara ta tambayi kanta cike da mamaki.

  "Ban iya amfani da wannan ba, in akwai tsintsiya a bani kawai sai inyi da ita"

"Ai parlour da ɗakunan nan sun miki girma, ace kiyi shara da tsintsiya wannan ɗin dai zaifi sauƙi, bari kiga yanda ake amfani dashi"
Nan Iya ta kunna mata, ta nuna mata. Da yake mai saurin ɗauke abuce, yasa tayi saurin fahimtar yanda ake amfani dashi, tayi ma iya godiya, ta fara aikin nata cike da kuzarinta.

Kafin karfe 7 ta gama gyara parlourn tsaff, tayi shara, tayi goge-goge. Tana cikin sanya turaren wuta da burner (kasancewar har shi Iya ta nuna mata yanda zatayi), taji saukowan mamy su Fadil na biye da ita.

Cike da murmushi da kuma jin daɗin ganin Maryaman na aiki tace "Kai Masha Allah, wai har kin tashi kin fara aiki kenan Maryamah?"

Da sauri ta tsugunna ƙasa "Ina kwana Hajiya" 

Da lafiya ta amsa mata tace ta tashi daga tsugunnon da take haka, ya kwanan baƙon waje.

Da Alhamdulillah ta amsa tana ƙara yin ƙasa da kanta ganin irin kallon da take mata. 

Cike da burgewa mamy take kallon ta dan ita dai haka nan yarinyan ta kwanta mata a rai, kuma da ƙari da tarbiyyar da ta kula yarinyar nada ita.

Cike da tsokana tace "Allah dai yasa baki kwana kina kuka ba"

 Da murmushi a fuskarta bata amsa da a'a.
  "Toh alhamdulillah, ashe har kin fara aikin ma, sannu kinji da ƙoƙari"

"Iya ce ta nuna mini inda zan fara, tace kafin ki sauko sai ki faɗa mini sauran wuraren"

  "Aikam ta kyauta, yanzun sauran parlour sama da ɗakina, Zuhura ita ke gyara ɗakin ta dana su twins"

Fadil da Fudail ne suka hada baki wajen faɗin, "Morning cutie"
Murmushi tayi masu tace "Kun tashi lafiya?"

 “Alhamdulillah.”

 "Oya ku wuce kuyi breakfast" cewar mamy ganin suna shirin ƙara yin wata maganar.
Wucewa sukayi, lokacin ita ma Zuhura ta sauko.

Tana saukowa suka hada ido da Maryamah tace mata "Ina kwana?"

Kaman me jira ta bushe da dariya tace "Nifa wallahi kunya kike bani, in kika gaidani bafa wani girmarki nayi ba, kilan ma sai dai muyi age mate"

Murmushi kawai Maryamah ta mata.
Ita kuma Zuhura, da ta tabbatar Maryamah ba magana zatayi bane, yasa ta kalleta "ya kwanan ba kunta, hope dai kinyi bacci yanda ya dace?"

Aisha ce ta faɗo mata a rai, sanda Zuhura ke mata wannan tambayan, sai kawai tayi murmushi mai faɗi "eh alhamdulillah"

 Mashaa Allah ta furta tana wucewa dining area inda su mamy suke, already har sun fara cin abincin su.

  Sallama tayi dan tasan ƙa’idar mamy sannan tace mata,"Mamy good morning"
   "Morning baby, how was your night?" 
 "Alhamdulillah"
"Mashaa Allah"

Nan suma, twins suka kalleta suna gaidata,   amsawa tayi ta shafa kansu.

Kujera taja ta zauna ta fara serving kanta tea kawai ta had6a da chips.
  Cikin natsuwa suka karya suka gama.
Bayan sun gama, dije mai aikinsu ta fito riƙe da lunch boxes nasu. Nan kowwa ya amshi nashi, sunawa mamyn su bye bye 
  "Bye ayi karatun and ayi addu’a kafin a fita"


★★★

Bayan tafiyan sune mamy ta dawo main parlour, ta samu Maryamah tace "Muje sama na nuna miki inda zaki gyara"
Bayan ta tabi suka hau saman, Ita sai yau ma ta ƙara kallon yanda benem yake, ita kam ai bata taɓa ganin bene irin wannan ba, duk da ta taɓa hawa bene sanda sukaje Katsina ita da Aisha da umma biki gidan yayan umman Aisha, Amma gaskiya ba irin wannan bane, wannan kam da banbanci da wancan, dan wannan ba ka cika gane cewa bene kake hawa ba saboda faɗin staircase ɗin, ga ƙarafunan gefen ma gwanin sha'awa.

Bata ƙara rikicewa ba saida suka isa saman, taga irin tsaruwar gurin,
ba ƙarya parlourn yayi masifar kyau, dan bata cuci kanta ba, haka ta saki ido ta hau kallon aljannar duniya, an zuba dukiya, ba ƙarya a wajen, duk da ba wani tarkace ne a parlourn ba, amma su kansu kujerun da aka ƙawata parlourn dasu abun kallo ne, Itadai ko a film bata taɓa ganinsu ba, duk da ba wani kallo take ba, haka tayi ta kalle kalle abinta.

Mamy ce ta katseta ta hanyar cewa ki fara da ɗakina, ta nuna mata corridor ɗin da ke ɗauke da ƙofofi kusan hudu, dama 2, hagu biyu,
"Ɗaki na karshe daga dama ne nawa, so shi kawai zaki gyara da toilet sai kuma nan"

 Toh tace ta ɗauki kayan aikin ta nufi ɗakin.

Da shiganta ɗakin wani irin sassanyan ƙamshi ya bigi hancinta, ido ta lumshe tana furta Mashaa Allah ƙasa ƙasa.

Ɗakin ta karewa kallo ya haɗu, haka ta gyara shi tsaff, duk da daman sai kayi tunanin ma ba a kwanta a ciki ba, gaskiya ita da kanta ta jinjina tsaftar mamy, haka da ta shiga toilet ɗin, dole ta zuba ƙauyancinta son ranta tunda tasan ba me kallon ta daman mazewa kawai take, ta gama ƴan taɓe-taɓenta, ta wanke shi tsaff ta fito.

Sannu mamy tayi mata, tana shi mata albarka da ta shigo taga yanda ta gyara mata ɗakin kamar yanda takeso, ba buƙatar saita ƙara gyarawa ko tasa Zuhura tayi mata.

Parlour  ta fita nan ma ta gyara shi, ta sanya turaren wuta, sannan taje ƙofar ɗakin mamy tayi knocking.

Izinin shiga ta bata dan haka ta shiga da sallama.

Zaune ta sameta a bakin gado, daga bakin ƙofa ta tsaya ta ɗan duƙa tace "Hajiya an gama sai kuma ina?"

"Shikenan kije ki huta"

Godiya ta mata tare da ja mata ƙofa ɗakin.


★★★

Bayan ta sauka ta tsaftace duk abinda tasan tayi amfani dashi, ta maidasu ma’ajinsu.

Saita koma kitchen wajen su iya, wannan karan ma dai still haka su dije suke binta da ido.

Sannun ku da aiki kawai tace masu, ba tare da ta tsaya sauraren amsansu ba, tayi gaba wajen da iya take.

Nan suka samu abinyi, daman ashe tun jiya suke gulmar ta, an kawo mai aiki kyakkyawa kuma ga dukkan alamu ta samu karɓuwa a qurin masu gidan, duk da sunsan daman mutanen basu da wulaƙanci, amma gani suke kamar sunfi nuna zumuɗin ta yaran gidan, kuma daga ganinta zatayi girman kai.

Sahura ce ta taɓe baki tace "ni wallahi gaba ɗaya ma batayi min ba, kallo ɗaya nayi mata naji na tsaneta"

Dije tace "Hmmn ke kike faɗima wani naji"
Haka sukayita yi da ita, wanda ita batama san sunayi ba.

Kusa da Iya Lami taje tana faɗin "Iya, nagama sai kuma me"

Iya tace, "Kije kawai kiyi wanka, sai kici abinci ki huta kafin anjima in za ayi ma Hajiya wani aikin, ki wuce da abincinki kuma" ta faɗa tana nuna mata inda ta aje mata abincin.

 "Nagode sosai iya"

Murmushi Iya tayi a fili a ranta kuma  tana yaba tarbiyyan yarinyar da natsuwanta, duk da dai daga ganinta  zatayi miskilanci.....

Ɗaki ta wuce tana shiga babanta ta fara kira Suka gaisa, tambayar ta yayi sabon waje, jin zatayi mishi kuka, yace ta bari zai kirata anjima, Duk da haka saida ta share ɗan guntun hawaye sannan ta tashi ta shiga wanka.

Bayan tayi wankan ta zauna ta shirya sannan tayi zaman yin karin kumallo, bata wani ci sosai ba duk da abubuwan sun yi daɗi kuma wasu ma yau ta fara cin su, haka ta tashi ta maida sauran kitchen. 

"Badai har kin ci ba?" Cewar iya ganin ta dawo da kusan rabin abincin.
   "Eh Iya naƙoshi alhamdulillah"
   "Toh ai bakici da yawa ba, ko ba ki sonsu ne a baki wani abun?" 
   "A'a nagode ya isheni"

Aishikenam daga haka ta ci gaba da aikin ta.

Kallon iya tayi tace "Maizan taya ku dashi?" 

  "Ai da kinje kin huta kin sha aiki"
   
"A'a, ai zaman ba daɗi ne" tayi maganar cikin sanyinta. 

"Haka ne, kuma to ga kayan lambu can ki wanke, sai ki gyara su" 

Amsa tayi tana nufan inda kayan suke, ta ɗauka ta nufi famfon da ta gani cikin kitchen (sink), kunnawa tayi ta wanke su tsaff, sannan ta nemi waje ta zauna ta fara aikinta cike da tsabta, duk abinda take iya na hankalce da ita kuma ta yaba ma tsaftarta.

Haka ta gyarasu, ta yanka su gwanin ban sha’awa, suna cikin aikin ne, mamy ta kira iya a landline ɗin kitchen ɗin tace ta turo mata maryamah.

 Bayan iya ta aje wayar tace, mata ta aje abinda take, taje hajiya na kiranta.

To tace, ta wanke hannunta tana nufan ƙofar fita daga kitchen ɗin, yayinda su dije da Sahura suka bita da ido suna magana ƙasa-kasa da gani dai gulmanta suke yi. 

Girgiza kai iya tayi tana jiran azo gabar da zatayi masu magana, dan taga kamar zasu hade ma yarinyar kai.


★★★

Da sallaman ta ta shiga parlour, ta samu hajiya da malam Sale zaune,  cikin hanzari ta ƙarasa gare shi tana faɗaɗa murmushin fuskanta, dan  ganin shi take kamar wani ƙani ko yayan mahaifinta.

Shima da murmushi a fuskar shi yake tsokanar ta cike da jin daɗin ganin ta "inyee kaga maryaamah babanta"

   Wani murmushin ta ƙara saki tana ƙasa da kanta, kusa da ƙafarshi ta zauna "Baba ashe kaine kazo ina yini?"

"Lafiya lau, alhamdulillah, Maryamah ya baƙunta?" 

Alhamdulillah kawai tace mishi.

"Nasan ai kunyi waya da babanki ko?"

 "Eh yace ma zai ƙara kirana"
 
"Da kyau daman zuwa nayi muyi sallama, yau zan wuce gida"

 Sosai ta ɓata fuska "ayya baba tun yau" taff idonta ya  ciko da hawaye. 

Mamy dake gefe tace, "Kedai Allah yayi miki arhar hawaye"

Ƴar dariya malam yayi yace "ai indai Maryamah ce, zaki gaji da gani, dan farin ciki ma ita kuka take mishi"

Da haka ya mike "Toh hajiya ni zan tafi, duk halin da ake ciki sai a sanar dani ta waya, gata nan in tayi ba daidai ba a tsawatar mata dan Allah"

 Cike da dattako ta bashi amsa "Bakomi wallahi ni nama yaba da natsuwanta wallahi tun jiya, Sannan maganar makaranta, ina ganin zamu bari first term sai a akaita, tunda kaga yanzun muna 3rd term ne, kuma ba a da6de da shiga ba, Idan yaso sai a saman mata JSCE certificate, sai ta jona SS1 kawai"

"Shikenan ba laifi hakan ma mun gode, Allah ya ƙara girma"

Kuɗi ta bashi tace yayi kuɗin mota, sannan in ya koma sunyi magana da mahaifin Maryamah, sai su faɗi a inda ya kamata a ringa sanya mata kuɗin aikin. 

Tohm inshaa Allah zaiji da haka ya fita yana ƙara mata godiya, Ita kuma Maryamah tana biye dashi.

Saida suka fita farfajiyar gidan, sannan ya tsaya ya juyo yana kallon ta, tsaya daga nan ba sai ta kaishi da nisa ba, gidan nada faɗi, kada ta dawo ta rasa inda zata shiga. 

Kallonta yayi yace, “To Maryamah, kinga inda rayuwa ta kawo ki, ina fatan kiyi amfani da damarki ta hanya mai kyau, ki zauna da kowa da zuciya ɗaya, sannan ki kauda kanki daga duk abinda be kasance naki ba, sanan banda rawar kai duk da daman ban sanki da ita ba, sanann ki tsare mutuncin ki kinji, koh kuma ki cigaba da muraja’ar karatunki, nasan in Allah ya yarda, hajiya duka zata sanya ki islamiyya da boko"

  "Inshaa Allahu baba zanyi amfani da duk shawaran da ka bani, bazakaji wani labari mara daɗi ba daga gareni, zanyi abun6da ya dace"  tayi maganar  tana share hawaye.

  "Yauwa ki kwantar da hankalinki, kinji koh, kidena ƴan koke-koken da kike kisa a ranki, dan kwanciyar hankalin mahaifinki kema zaki kwantar da hankalinki a nan har ki cimma nasararki ta rayuwa"

  "Inshaa Allah baba nagode, Allah ya kiyaye hanya ya kaika gida lafiya"
 
Ameen ya amsa  yana miƙo mata kuɗi cikin envelope. 

 "A'a, ba abinda zanyi dasu ai"
  "Ki riƙe saboda tsaron lalura"

Bata son musu da shi shiyasa ta amsa tayi mishi godiya.

Albarka ya kuma saka mata.

Haka suka rabu ta juyo ta koma cikin gidan, shi kuma ya kama hanya driver zai kaishi ta sha. 

Koda ta shiga bata samu mamy a parlour ba, sai kawai ta nufi ɗaki ta ajiye kuɗin hannunta, ta kama hanya ta koma kitchen.

Da sallama ta shiga tayi musu sannu da aiki.  

Tsaki su sahura suka ja mata kasancewan Iya ta fita backyard na part ɗin tana wani abu. 

Ganin haka sai bata bi ta kansu ba, ta nemi waje ta zauna tana jiran iya ta dawo, tana nan zaune, tana jinsu suna habaici, bata tanka masu ba saboda ita dai bataga abinda tayi masu ba daga zuwanta jiya-jija.

Suna cikin haka, Iya ta shigo, sai duk sukayi shiru.

 Iya tace "Maryamah har kin dawo?"

"Eh" daga haka taja bakinta ta tsuke, ba tare da ta faɗi dalilin kiran da akayi mata ba, wanda su Sahura suka zuba kunne suna jiran suji, Ita kam kamar ta sani, sai bata faɗa ba, daman can tana da zurfin ciki, bata da yawan magana, sai in tana tare da babanta ko sahibar ta.

Haka suka cigaba da aikin Iya na bata yan abubuwa masu sauƙi, saboda tasan ba abinda aka ɗauke ta tayi ba, wanda hakan ma ba ƙaramin baƙin jini ya ƙara jawo mata ba, wajen su dije suna ganin kamar Iyan na fifitata ne kan su, dan dai basu samu damar faɗawa wa Iyan ba.

Bayan an gama komai su sahura suka ɗauka suka jera a dining, wanda daman kula da table ɗin na ɗaya daga cikin aikin su, sannan suka fitar da nasu, dana sauran masu aikin part ɗin maza da kuma security dake gate, duk da su acikin albashinsu ake fitar masu da kuɗin abinci, amma mamy tace a ringayi da su ana basu.

Hakan kuma ya jawo suke matuƙar ganin girmanta fiye da matar ɗayan apartment ɗin, wanda kuma ya ƙara jawo mata mummunar tsana a gurin abokiyar zaman nata, dan tana kallon hakan a matsayin munafunci da kinibibi.

Bayan sun gama komai, d6aki suka tafi da abincin su. 
    Ita Maryamah ta ɗauki nata dana Iya su kuma su Sahura suka ɗauki nasu, suka nufi nasu kofan, a haka ma saida Sahura ta bangaji Maryamah, dan ita tafi jin tsana da ƙyashin Maryaman akan dije, sabida ita Sahura irin mutanen nan ne masu so su zama sune na farko, ko a guri suna so afi yabon su akan kowa, wanda zuwan Maryamah daga jiya zuwa yau taga kamar ita Maryamah ce zata samu duk wanna abubuwan da taso, ace ita ce keda su.

Sannan uwa-uba baiwar kyan da taga Allah yayi ma Maryamah, wanda yanzun babu ne ya ɓoye shi, amma tasan nan da wata biyu zuwa uku, yaro6nyar zata iya sajewa da yan gidan a ringa ganin kamar itama yar gidan ce, abinda bazata taba fata ba kenan, wata tazo daga bayan su ta fisu samun shiga, sannan gashi da alama yarinyar bata da irin duhun kan da sukazo dashi, dansu sunfi shekara kafin su fara gane kan komai.

Girgiza kai kawai Maryamah tayi a ranta tana ayyana tofah!  nanma ashe akwai wani ƙalubalen, amma a zuciyar ta tana jin nasu mai sauƙi ne tunda ba zaman su take ba akan nasu Baba Zainu, tuna hakan ne yasa ta  faɗin Allah sarki koya suka ƙare? Oho, koya Hajja zatayi in ta dawo taji tabar garin? Allah sarki, Zainab da Muktar ina kewan ku. 

Ɗaki ta wuce ta ajiye ma Iya nata abincin, itama ta ajiye nata, ta shiga ta ɗauro alwallah tazo ta kabbara sallar azahar kasancewan lokacinta yayi, bayan ta idar, ne tadan tsakuri abincin, da ita bata saba da wannan cimar ba, Kishingiɗa tayi daga nan bacci ya ɗauke ta saboda har lokacin da gajiyar tafiya a tare da ita, ga kuma yau ta sha aiki, ba laifi.........

    CHARANCHI

 Tashin hankali na gidan duniya, malam jafaru ya shige shi, sanda ya koma gida, ya samu Hajjah nata surfa bala'i, ta inda shiga bata nan take fita ba, tace saboda ya rainata zai ɗauki yarinya, yace ya bar gari da ita, to gidan ubanwa ya kaita? duk inda ya kaita ya je ya dawo da ita, haka ta dinga uwar masifa, ta maƙi tsayawa ta saurare shi gaba ɗaya.

Da yaga abun bana ƙarewa bane, sai ya fita ya je gidan kawun Hajjan, wanda shi kaɗai ya rage mata, kuma tasan yafita masifa, sannan ko bata so haka take jin maganar shi, da yaje ya same shi ya faɗa mashi abinda yake tafe dashi da kuma dalilin shi na barin garin da maryamah.

Nanfa kawu lawalli ya fusata, "muje gidan na sameta, ashe Ramatu bata da hankali har yanzun ban sani ba, ache da ita za'ayi ma jikarta wannan mugun ƙullin kai, tirrr da halin Ramatu"  faɗa yake haɗi da mamaki duka a lokaci ɗaya.

 "Baba ni so nake kawai ka tsawatar mata akan cewar da tayi, sai na maido Maryamah ko ta tsine mani albarka" yayi maganar cike da takaicin abin da mahaifiyar tashi tayi mishi da shi da ɗiyar shi.

"Shikenan kaje zanzo gidan yanzun"

Bayan tafiyan Malam Jafaru, ne Kawu Lawwali yabi bayan shi. 

Yana zuwa a ƙofar gida ya sameshi dan shi har ga Allah zullumin shiga gidan yake, bai samu ƙwarin guiwar shiga ba saida Kawu ya iso, yayi mishi jagora, suka shiga da sallama, har Hajjah ta fara masifa, amma ganin wanda ke bayanshi ya sanyata haɗiye abinda tayi niyyar cewa.

Ita kanta Zainu tasha jinin jikinta don tasan Kawu Lawwali tsaff zai zagesu, ita da Hajjan da take goya mata baya, dan Kawu cikakken bakatsine ne, ya zagesu ya kuma tsine su tass. 

Tabarma Hajjah ta shimfida tana faɗin, "Kawu kaine tafe?"

Yace "Eh, nine tafe, tunda kin uzzura ma ɗanki kin sashi dole ya isko ni a gida ya min bayani, anya kuwa Ramatu ashe bazakiyi hankali ba?" Ya faɗi yana karkatar da hula, wanda tasan da taja magana tayi tsayi ƙarshe, zai zageta ne tass a gaban ɗanta da suruka, shi ba abinda ya dameshi.

Shiru tayi tana hararar baba dake gefe, karaf a idon Kawu, aikuwa ya fara sababi "Ai ni ya kamata ki harara ba shiba Ramatu, ko kuma ki tashi ki rufeni da duka"

 "Kayi haƙuri Kawu"

"Duk ba wannan ba, Jafaru yazo kuma ya faɗa min duk abinda yafaru, ni na amince da hukuncin shi, dan haka ni nace a can yarinya zata zauna, kuma kada in karajin an tada zancen, In kuma ba haka ba, rayuka zasu ɓaci aci, ke kinsan halina"

"Shi kenan Kawu, anbar maganar baza a kara tada ta ba"

"Tom dai yafi miki"

Da haka yayi masu sallama, Malam Jafaru ya rakashi yana godiya, shi kuma yace dashi duk lokacin da ta kara tada maganar, yaje yaa sameshi, in yazo sai ta gwammaci ta haƙuran kamar yanda ya bukata a farko.

 Da haka ya samu magana ta mutu, amma Hajjah na fushi dashi bata dai ce mishi komi ba.


★★★★

Bacci sossai Maryamah tayi, dan har kusan 4, sannan ta tashi tayi sallah. 

Iya ta tambaya koda abinda za'ayi.

Amsa ta bata da a'a bakomai, dan yau ma Hajjah tace ba sai an ɗora girkin dare ba.

Toh tace daga haka ta ɗakko littafinta na makaranta tana bita, har 5 tana nan zaune, Aisha ma ta kira, sun gaisa har suka gaisa da Umma, ta ƙara mata nasiha akan ta kwantar da hankalinta, Ita tama rasa abinda zatayi, saboda ta saba inda gida ne, da yanzun tana islamiyya, dan tana dawowa boko ƙarfe 2 tayi abinda zatayi, 4 ta tafi islamiyya, sai kuma 6.

Tunanin gida ta dingayi, a haka ma sai da taji tana kewan masifan Baba Zainu da Hajjah Tana nan zaune, taji an shigo ɗakin da sallama, ɗagowa tayi tana amsawa, taga Fudail ne da Fadil, ashe har sun dawo, shine suna cire uniform sukayo gurinta.

Da murmushi a fuskarta tare su "Yammakaranta an dawo?"
 "Mun dawo cutie,
Shine bakizo kince mana oyoyo ba"
   "Eyya kuyi haƙuri to gobe zanzo nayi maku, ai kunga bansan time ɗin da kuke dawowa ba"

Fadil yace "5 muke tashi sanda zamuzo gida 5:30, saboda akwai ɗan nisa, kuma kinga yamma in tayi Abuja akwai hold up"

Murmushi tayi "A'a aini bansan Abuja ba, kaga bazansan akwai hold up ba"

Suma duk murmushi sukayi suna cewa "Kizo muje main parlour please" suka faɗa suna haɗe hannunsu waje  ɗaya.

 "A'a kuje dai ai kunzo mun gaisa"

 Ƙara haɗe hannayen su sukayi "Please please" Fadil ya kamo hannunta, wai ta miƙe yana please Da haka suka rinjayeta tace shikenan, muje to.

Haka suka sanyata a tsakiya suka fito ɗakin, a bakin ƙofa suka samu su Sahura suna masu laɓe, ɗauke kai yaran sukayi, duk da basu da raini, amma Samm sudai Dije da Sahura basuyi masu ba, musamman Fudail da yake miskili shi daman ba kowa yake birge shi ba Shi ya sanya ita kanta Mamy tayi mamaki da taga har dashi cikin masu ɗokin Maryamah.

Wuce su sukayi da yake itama Maryamah gwana ce wurin shariya, suka nufi parlour. 

Anan suka samu Mamy zaune tana waya, bayan ta katse tace mata, "Barka da yamma Hajjah" Tana duƙawa ƙasa.

 Fadil yayi saurin cewa, "Mamy not Hajjah"
Murmushi tayi kawai. 

Mamy tace "Toh kinji abinda Fadil yace?"

"Tom inshaa Allah mamy"

Zama sukayi, suka sanyata a tsakiya suna mata surutun makaranta.

 Ita Mamy ma mamaki, Fudail ke bata yaron da beda yarda, amma shine ya saki jiki da Maryamah da ya sani jiya jiyan nan.

A haka Zuhura ta sauko, tana sanya riga da wando irin yan Turkish din nan, masu taushi da ɗaukar ido, kanta sanye da hula ta cusa gashinta ciki.
    Bayan ta sauko ne ta nemo guri ta zauna kusa da Mamy "wash Mamy na gaji"

Banza tayi  da ita, dan ita kam laziness ɗin Zuhura na bata mamaki, Ji Maryamah tun safe take aiki har kitchen, tana sane, sai da taje ta kama wa su Iya aiki bayan ta gama nata.

Kallon Mamy Zuhura tayi tana tura baki tace "Mamy nace na gaji"

Banzan kallo Mamy ta watsa mata tace "To sannu uwata"

 Jin hakan sai Zuhura ta kama kanta, Ita fa Mamy abu kaɗan ta faɗa maka, baƙar magana.

Juyawa tayi ta kalli Maryamah, ita kuma tace Sannu da dawowa. 

Yau kam bata tsaya neman dalili ba ta amsata.

Dining area ta wuce tana faɗin "Yau kuma mai muka samu a nan" buɗe warmers ɗin tayi taga duk ba abinda yayi mata, ita Mamy sai tayi ta sanyawa ana masu abinci mai nauyi, rufewa tayi kawai, ta haɗa cornflakes ta cika madara, ta dawo parlour ta zauna, ta d6auki duka kafafunta ta hau dasu kan kujera.

Kallon abinda ta haɗo Mamy tayi tace, “Duk kukan yunwan abinda zakici kenan?"

  "Eh Mamee, ni bana cin abinda akayi"
Mamy ta ɗage kafaɗa tace "nah you sabi" kawai ta cigaba da abinda take.

Ita kam Maryamah tana can twins sunata zuba mata surutu, Suna nan zaune su Adeel da Aqeel suka shigo da gudunsu, suna zuwa suma dai kan Maryamah sukayi.

Mamee tace "kekam kinga ta kanki Maryamah, yaran nan bazasu barki ba"
Murmushi tayi tace "Ai bakomai Mamy ai yara ne"

  "Aikam dai dan dukkusan sa’anni ne, tunda su twins da Adeel 40 days ne tsakanin su yanzun suna 8, sai Aqeel ne karami dake da 6 yanzun"

  "Mashaa Allah, Allah yayi wa rayuwarsu albarka"
Mamy ta amsa da Amin.........

Ana kiran magrib mamy tace su tashi suje suyi alwallah su wuce masjid, idan aka dawo kuma yau baza'ayi hira ba saboda gobe zasuyi aiki sossai da maryamah, za'a gyara part ɗin daddy dana su Sadeek tunda jibi asabar ake sanya ran zasu dawo daga umrah.

Sunajin ance daddy zai dawo, suka fara tsallen murna da gudu suka haura sama dan yin shirin masallaci.

Bayan tafiyan su mamy ta kalli maryamah tace "kamar yanda kikaji gobe insha Allahu Alhaji zai dawo da shi da sauran yaran mazan gidan nan, dan haka kiyi bacci da wuri, aiki garemu sosai daga gobe"

"inshaa Allah"

Zuhura ce tace "Mamy tabar gyaran part ɗin Abba dana yaya sai na dawo na tayata mu gyara"

"Hakan na yayi babu wani abu"

Watsewa sukayi, kowa ya kama gaban shi suka nufi yin sallah. 

Bayan ta shige iya tayi wa sannu da hutawa.

Amsawa tayi tare da tambayar ta, ta dawo.
   Kanta ta gyaɗa mata.

Bayan sunyi magrib da isha'i, tana zaune kan prayer mat, Iya tace yau bazakije ki taya mutanenki hira bane.

"Yau hajiya tace musu ai baza'a yi hira ba saboda gobe zamuyi aiki sosai, tace megidan da yaran gidan maza zasu dawo"

"Ƙwarai kuwa anyi haka, gobe kam akwai aiki, kinsan yaran su 5 ne manya maza, Ita hajiya nan tanada biyu, ita kuma uwargidan tanada uku"

"Allah sarki" kawai tace dan bata san mai kuma zata ce ba.

Iya ta cigaba da faɗin, "Fatana ki samu karɓuwa kamar yanda kika samu a gurin ƙananun yaran, koda yake babban nema mai wahalan sha’ani, duk da ba magana yake ba bashi da hayani, amma dai yaran gidan na matuƙar tsoron shi da kuma girmama shi sosai, gaskiya dan zance bayan Alhaji to shine mai zartar da hukunci, kuma duk abinda ya yanke shi kenan, shiyasa dole sai kinyi takatsantsan"

"Inshaa Allah Iya nagode sosai, Allah ya kara girma"

Da fargabar dawowar sauran yaran gidan maza, ta kwana tana tunanin ko ya zasu kaya, itadai Allah ya sani bata son wulaƙanci, amma dai zata ci gaba da addu'a.


★★★

Yau ma kamar jiya haka ta tashi tayi sallah da azkhar ta karanta shafi ɗaya kawai saboda tasan yau sunada aiki, gashi tana so ta fara da wuri, Iya ta gaida kawai ta ɗauki hijab ɗin da take aiki dashi ta sanya, ta ninke wanda tayi sallah dashi ta fita main parlour na gidan ta fara aikinta.

6:30 har ta gama gyaran parlourn ƙasa, ta haura sama ta fara gyarawa, Shima 7 ta gama ta sanya room freshener da turaren wuta.

Tana cikin sakin curtains ɗin, mamy ta fito, duƙawa tayi ta gaisheta, ta amsa tana faɗin, Wai har kin fara aikin kenan.

"Eh, na gama da ƙasan nace bari na fara nan kafin ki tashi"

"Mashaa Allah, sannu da ƙoƙari" tayi mata sannun cike da jin daɗi.

Amsawa tayi da yawwa kanta a ƙasa.

Ɗakin su Fadil mamy ta wuce tana so taga in sun shirya dan time na tafiya, Ita kuma Maryamah ta nufi ɗakin mamy ta gyara mata.

Koda ta gama gyaran ta fita har yaran sun gama breakfast, sun wuce school da Zuhura. 

A ƙasa ta samu mamy tana zaune a parlour tsugunnawa tayi tace "Mamy na gama sai ina za kuma ayi?"

Albarka ta sanya mata "Inaga za'a fara da part ɗin su sadeek ne, kuje dasu sahura su kama miki kowa ya gyara ɗaki daya, guda huɗu ne, daga nan idan kun gama zuwa anjima in baby ta dawo sai ku gyara na Alhaji da na babban yayansu"

Harta miƙe  mamy tace ta jira su sahuran suzo.

Waya ta ɗaga ta kirasu akan su sameta a main parlour, cikin ƙasa da minti 5 suka ƙaraso, amma ganin Maryamah already a wurin ya ɓata ransu dan sunso ace su kaɗai ta kira, Ce masu tayi su haɗu da Maryamah, suje su gyara part ɗin su Sadeek, da to suka amsa suna miƙewa gaba daya.

Kallon maryamah tayi "kijira na kawo miki keys ɗin part ɗin da ɗakunan su"

Sama hajiya ta haura inda tabar su sunata hararar Maryamah da ƙananun maganganu.

 Ita dai bata bi ta kansu ba, haka suka wuce kowa da mugun nufi a ranshi.

Bayan tafiyar su mamy ta sakko ta bata keys ɗin, ganin bata ga su sahura bane yasa ta tambaye ta suna ina.

Sunyi gaba kawai tace mata.

  "Ok idan kika fita part ɗin nan ta gefen hagu, zaki ga wani part ba ginin bene ba, zakiga ƙofa ta kasu biyu ta hagun ita ne ta part ɗin su Faruk, shi na yayansu  anjima zaku gyara da Zuhura.”

Data fita a bakin ƙofar part ɗin da mamy tace mata nasu Sadeek ne taga su sahura suna tsaye sun cika fam… 

tana zuwa suka hau masifa, wai ta shanya su. Ita dai cikanku bata ce masu ba, taje jikin ƙofar ta sanya key ɗaya ta fara gwadawa tana so taga wanda zai buɗe a cikin su.

Koda ta samu na ƙofar murzawa tayi ta buɗe ta shiga, tana zare sauran keys ɗin ta shiga dasu.

Bin bayanta sukayi suna sakin tsaki, da suka shiga nan ma ƙara gwada keys ɗin  tayi har ta gane na ɗakunan ɗaki 4 ne a ciki, biyu hagu biyu dama, duk buɗe su tayi, ta kalli su Dije da suka nemi kujeru, suka zauna kamar ɗakin uwar su akuyar kulle ta samu sake.
 "Bismillah, zamu iya farawa"

Sunajin haka suka yo mata caaa da masifa "Toh uwar iya ai da yake kinfimu sanin abinda ya kamata"

"Allah ya baku hakuri" ta katse su tana shiga ɗakin dake farko, tana shiga ta fara gyarawa duk da ba wani datti yayi ba, amma ya ɗanyi ƙura kaɗan, tsaff ta gyara shi cikin ƙanƙanin lokaci, ta canja bedsheets, ta wanke toilet, sai ta sanya room freshener ta kullo ɗaki. 

Parlour ta dawo nan ma ta gyara, time ɗin su ba wanda ya gama gyara ɗakin da ya shiga har ta gama gyaran parlourn, basu fito ba aranta tace, Komai suke oho.

Su kam ashe suna sane suka ƙi fitowa suka barta da aikin.

 Ɗayan ɗakin ta shiga kawai ta gyara dan bata ga amfanin tsayawa jiran su ba. 

Suna jin shiganta dayan ɗakin sai gasu sun fito,  daman sun gama kawai basa so su fito ne su gyar, koda suka fito basu tsaya jiranta ba, tafiyan su sukayi hankali kwance.

Bayan ta gama ta fito taga basa nan,  rufo ɗakunan tayi ta fito, tana cikin rufe part ɗin ne wata hamshaƙiyar mata ta ƙaraso wajen cike da izza, da ganinta zatayi rashin mutunci, duk da ba a shaidan mutum daga ganin farko, bata san dalili ba amma sai taji samm matar batayi mata ba.

Ƙarasowa wajen tayi "Ke ubanwa, yace ki buɗe gurin nan" tayi maganar a tsawace.

 Maimakon taji tsoronta, sai ta tsaya tana mata kallon ido cikin ido, dan haka nan taji matar batayi mata ba, kuma bata da kwarjini Sam a idonta, tace hajiya ce, tace a gyara ma yaranta zasu dawo.

Cike da isa ta ƙara daka mata tsawa "Cire idonki cikin nawa yar matsiyata, kina kallon mutane cikin ido gidanku ba su baki tarbiyyan da ya dace bane halan?"

Don ita kanta a nata ɓangaren ganin yarinyar, saida ya sanya mata mummunar faɗuwar gaba, kuma lokaci ɗaya taji ta mugun tsanar yarinyar, duk da bata san wacece ita ba, kuma bata tantance matsayinta ba a gurin waccan matar uwar yan kwashe-kwashe.

Kauda kanta tayi gefe duk da taji zafin maganar matar, amma tunda rashin girmama na gaba da ita ba halinta bane, yasa ta ƙyaleta, dan ko su baba sai da taga zasu kasheta da azaba ta fara kwatar kanta a gurinsu, cire key ɗin tayi ta ƙara kallon hajiyar cikin ido, sannan ta ɗauke kai, tayi gaba ba tare da ta amsata ba.

Hakan da tayi ya ƙara rura wutar tsanar da hajiyan taji tanayi mata duk da bata san wacece ita ba, fisgota wata zuciyan tace tayi, amma sai kuma taga ai ba girmanta bane, ta tsaya sa’insa da wannan kuchakar a compound ɗin gidan, ƙwafa tayi, zamu haɗe in har ta tabbata itace yar aikin da akace waccan matar ta kawo gidan, ta rantse da wanda ranta ke hannun shi, wannan karan sai yarinyar ta bar gidan, dan bazai yiwu ta dinga masu kwashe-kwashe ba, wataran ta kwaso wanda zai zamar musu jaraba.

Part ɗinta ta wuce tana kwala ma ɗiyar ta kira mai suna Farha. Zaune ta same ta tana famman danna waya, hankalinta kwance kamar bataji uwar tana kiranta ba, ranta ne ya ƙara ɓaci akan wanda ta shigo da shi.

 tsawa ta daka mata "bakiji ina kiranki ba bane?"

Ɗago idonta tayi daga danna wayar, itama cike da izza, wadda har taso tafi ta uwar tata "Lafiya?" Ta mayar mata da tambayar ta.

Zama tayi kusa da ita "Kinsan kamannin yarinyar da akace Zeenatu ta dauko aiki?" 

Girgiza kanta tayi ta cigaba da danna wayan ta, sai zuwa can ta ɗago ta kalli uwar tace "Mom miye haɗina da ita da zan san kamanninta? Infact ni ban ma taɓa ganinta ba, kin manta Nabeela ce ta ganta tazo take faɗa maki?"

Wani zazzafan huci mom ta sauke "Hmmmn wata useless yarinya na gani ta fito daga part ɗin su Haydar, kinsan inama yarinyar nan magana ta wuce ni ta barni tsaye" ta ƙara sa maganar cike da takaici.

Ido Farha ta zaro cike da mamaki "Who the hell is she?"

Mom tace "Ina zan sani dan ubanta? Aikam in itace mai aikin, gobe daddy ku na dawowa dole ta maidata inda ta daukot wallahi!!!! 
  
  Ta ƙarasa maganarta ta cike da alwashi.....

Koda ta shiga bata faɗawa mamy ga abinda yafaru ba kawai keys ɗin ta maida ma mamy tace sun gama sannu tayi mata tana sanya mata albarka tace taje ta huta kafin Zuhura ta dawo in sunyi azahar sai suyi aikin ko zuwa azahar ne. 

Ɗaki ta shiga daman a jigace take dan yau ba ƙarya ta aikatu gashi bata ma gama ba, tana shiga wanka ta farayi sanan ta zauna zaman breakfast time din 10:30 na safe flashing tama babantayan katsewa yayi ya kira ta dauka cike da shauki da kewa tace babana! Shima a can bangarenshi cike da kewar gudan jinin nashi yace diyar babanta kina  lafiya, tace alhamdulillah sai tsananin kewar ka baba. Murmushi ya saki mai sauti yace to ai gani a waya, cikin yar shagwaɓan tace to ai kewar ta zahiri ce. Haka sukayi wayan cikin tsananin so da kauna irinta ɗa da mahaifi har sai da katin shi ya kare sukayi sallama.

Bayan sun gama takwanta tunda taga akwai sauran time aikam bacci ya ɗauke ta, ba ita ta farka ba sai 1  iya ta shigo kusan sau biyu amma ta sameta tana bacci kuma bata tada ta ba tunda tasan yau kam tasha aiki a haka ma ba gamawa tayi ba.

 Tana farkawa sallah tayi ta fita kitchen ta fara shiga ta same su sun kacame sunata aiki kowa da abinda yakeyi a ranta take cewa ko mutune nawa ne zasuzo wannan uban kayan fulawa da akeyi(snacks). Sannu ta masu iya ta amsa su kam tsaki suka mata bata damu dasu ba dan batasu take ba, wurin iya ta karasa tace mata sannu da aiki iya, tace yauwa Maryamah kin tashi kenan, tace eh ashe bacci ne ya ɗauke ni ban sani ba me zan kama maku dashi naga kunata aiki, Iya tace a'a kibarshi ɗauki abincinki kici in kin gama sai kije wurin hajiya dan naji hajiya ƙarama (Zuhura) na neman ki sannan mutanen ki ma sunata zaryan nemanki dan ma hajiya ta hanasu tadaki da taji kina bacci ne. 

Murmushi tayi tace to bari naje in na dawo sai naci abincin, Iya tace a'a da dai kintsaya kinci saboda in kikaje be zama lallai ki dawo yanzun ba yau aiki garemu da yawa.

 Tace ai banajin yunwa kinga ina cine ma bayan na gama bacci ya ɗaukeni, haka ne sai kin dawo.

Kitchen ɗin ta fita ta nufi parlour inda tana dosowa taji hayaniyan su da kamar ma ƙarin wasu mutanen, a nutse ta shiga da sallama gaba ɗaya hankalin mutanen parlourn ya dawo kanta yayinda su twins suka fara rige rigen zuwa wurinta suna faɗin oyoyo cutie itama hanayenta ta buɗe musu kaɗan duk da bata so ta zaƙe amma bai kamata ta share ƙaunar da yaran ke nuna mata ba, jikinta suka shiga  cutie we miss you kansu ta shafa to ai gani kuma kunga weekend za a shiga zamuyi hira sosai. 

Sunajin haka suka fara tsallen murna, ɗago kanta tayi da murmushi taga yanda baƙuwar fuskan dake zaune kusa da mamy tana breastfeeding babyn ta wadda bata wuce 11 months ba,ta saki baki tana kallonta tana murmushi. 
  Ƙasa tayi da kanta tace mata ina yini ta amsa cike da sakewa "Mashaa Allah daman kece cutie ɗin da su Fadil suka damemu da labarinta kenan tunda na iso abun mamakin wai har da Fudail" murmushi kawai tayi ita kuma waccan ta cigaba da "ah Mashaa Allah lallai kinci sunan cutie" 

ta kalli mamy tace "mamy ina kika samo kyakkyawan ɗiya sai ki bani itama kawai in zan koma mu tafi tare gaskiya"

"Toh uwata aminatu dole zan baki ita mana tunda ina tsoronki ko kada ki min baki na lalace"

 Dariya duk sukayi "au nafa manta mamy yanzun zaki fara mita amma dai Allah nikam dama ki bani ita"

Banza mamy tayi da ita dan bata ganin zata ƙara tanka mata ta maida kallon ta ga Maryamah tace "kinzo kucigaba da aikin ne?" "eh haj....." kafin ta ƙarasa Fudail yace "mamy not hajiya'

 Gaba ɗaya falon murmushi sukayi mamy tace "Maryamah haƙuri kawai zakiyi ki dena kiran hajiyan nan tunda su Fadil sun bani ke matsayin ɗiya"

Itama murmushi tayi tace inshaa Allah mamee, mamee tace ko kefa, kallonta ta maida kan zuhura da tun ɗazun bata ce komai ba "hajiya fati a tashi a fara aiki koh?" Dariya duk sukayi Zuhura tace "yau kuma fati na koma mamy?" tace yo eh mana ai duk sunan ki ne.

Tashi tayi "muje to may be daga nan zuwa asr mu gama tunda ba wani datti ne dasu ba" 

mamee tace "probably amma sai idan kun maida hankali baki tsaya zuba magana ba"  "kai mamee" ta faɗi tana kumbura baki, aunty amnah dake zaune tace hali ai mamee ta sani. Ita kuma Zuhura ta ƙara tunzura baki tace mamee kinji aunty ba. Mamee tace ki tsaya shaida kada ki tafi kuyi abu5nda ya dace.

Tashi sukayi tace ma Maryamah "cutie muje" itadai in sukace cutie ɗin nan sai taji abun wani banbarakwai haka tabi bayan ta su Fadil sukace zasu bita mamy tace bazasu ba in sunje bazasu barta tayi abinda ya dace ba.

Haka suka fita ita da Zuhura tana ɗan yi mata hira kaɗan kaɗan ita kuma sai murmushi kawai dan batasan mi zata ce ba, ko da sukaje part ɗin  daddy Zuhura ta sanya key ta bude suka shiga, part ɗin din shigen yanda ginin part din mamee yake shima haka yake, furniture's ɗin ne kawai suka babanta sai kitchen ɗin da yake dan ƙarami sannan kuma ƙasan 2 bedrooms ne kawai.

Sama Zuhura tace su fara gyarawa suka dunguma sukayi sama, nan ma dai Maryamah tasha kallo amma tana kamewa dan kada Zuhura ta fuskanta haka ta ringa mazewa, ɗakin daddy suka fara shiga Zuhura tace tare zasuyi komi ita dai Maryamah binta kawai take, gado Zuhura ta fara gyarawa ita kuma Maryamah ta shiga toilet ta wanke shi fesss. 

Sanda ta gama ta fito itama Zuhura ta gama gyaran ɗakin tayi mopping ta canja bedsheet, turare ɗakin sukayi sannan suka fito suka gyara parlour sama daga nan sukayi ƙasa shima suka gyara shi tass in not less than an hour sun gama komai na part ɗin daddy, Zuhura nata zuba mata surutu dan surutun ta ma yafi aikin yawa.

★★★

Bayan sun gama part ɗin wanda taji anacewa shine babban yayan su suka nufa, suna tafiya Zuhura tace "to Allah yasa in mun gyara in ya dawo yace yayi dan shi yaya ba a mishi gwaninta ka gama wahala yazo ya ce baka iya komai ba" ta ƙarasa tana ɓata fuska.

 Jin yanda Zuhura ke mita yasa Maryamah jin fargaba akan aikin nashi batasan tace ma Zuhura to in beyi mashi ba ya yakeyi cikin low tone.
     "Hmmmn idan ya fara masifa ba hmmmn daga karshe sai ya gyara abinshi baya yarda ana gyara mishi part fah cewa yake wai duk bamu iyaba, babu abinda muka iya, but a haka ma wai ni yace idan nayi yana ɗanyi mishi akan nasu ya Farha da Husna na part ɗin mom, sukam yace ba abinda suka iya sai ciye ciye da lalaci wai mijin da ya aure su ya shiga uku da ƙazanta imagine fah" ta faɗi tana yar dariya.

Itama Maryaman dariyan ne tayi kadan tace "amma dai yayan baya duka koh kamar in an mishi ba dai dai ba?"

Dariya Zuhura tayi "ah haba baya duka but ya iya punishing mutane in such a way that zaka so ma ace dukanka yayi wallahi" tayi maganar tana ɓata fuska. 

murmushin yaƙe Maryamah tayi a ranta tana fadin inshaa Allah bazamu hadu ba balle har ya sanya ni abu nayi ba daidai ba.

Suna isa nan ma Zuhura ta buɗe musu suka shiga Maryamah ba tasan lokacin da tace wow Mashaa Allah tana haɗe yatsunta wuri ɗaya tama manta ba ita kaɗai bane a wurin.

 Saida taji Zuhura tayi magana "so you like the part" dage mata gira tayi alamun tana jiran amsa.

 A take ta dawo hayyacinta cikin jin kunya tayi ƙasa da kanta.
  "Allah baki isa ba tunda muka taho nake miki surutu baki nuna labarina na burgeki ba and munzo nan Allah ya kamaki kika buɗe baki kikayi magana daga zuciyan ki yanzun dan nayi magana zaki wani ƙasa da kai wai kunya"

Yar dariya tayi tace "kai wai daga zuciyana inji waye yace daga zuciya na na faɗi ban ma fa san na faɗi ba" tayi maganar a shagwaɓe ba tare data kula da hakan ba, dan ɗan sakewan nan da tayi da yanda Zuhura ke mata surutun sai tajita kamar tana tare da Sahiban ta. 

"Wow cutie so you're that cute idan kikayi smiling but why are you always frowning your face kina rage kyau Allah be smiling always" 

Murmushi mai faɗi tayi a ranta tana jinjina halin Zuhura dan Allah ji yanda ta saki jiki da ita kamar ba me aiki da wanda ake ma aiki ba, bata bata amsa ba tace "yanzun dai mamy tace kada ki tsareni da surutu dan haka muyi aikin mu" tayi maganar with a wide smile on her face. 

Zaro ido Zuhura tayi "cutie kema haka zaki ce" 
 "a'a yi haƙuri zoki nuna min inda zan fara dashi"

Parlour ne mai matsaƙaicin girma amma yayi matuƙar ƙayatuwa da tsaruwa fentin da cushions din dake ciki har curtains ɗin duka off white ne daga ganin yanayin tsaruwar wurin zaka san mamallakin gurin mai tsananin tsaff ta ne kuma ɗan gayu, dan komi a tsare yake kamar ɗakin mace ba wani tarkace ko hayaniya daga gefe akwai wani ɗan corridor wanda kana bin gurin zaka ga 2 bedrooms, a parlour ɗin kuma akwai ƙofa guda biyu ɗaya ɗan ƙaramin kitchen ne da ke ɗauke da jerin kayan tea kala daban daban da na coffee, ga kuma coffee maker a gefe sai standing gas cooker mai 4. Akwai wani dish drainer na company roveger wanda ke ɗauke da plates da cups masu kyau sosai.........

Kitchen ɗin ta gyara tsaf, ta wanke cups ɗin da plates, har dish drainer ɗin sai da ta wanke sannan ta sake jerasu gwanin ban sha'awa, bayan ta share ko'ina tayi mopping sosai, komai tana yi da taka-tsantsan kada taje tayi ba daidai ba yazo yace a nemo ta, yayi punishing nata, tsaf ta gyara kitchen ɗin ya  ɗauki ƙyalli, kalla tayi sosai a ranta tace, ita dai tasan duk yadda ya kai ga son liƙa ma mutane laifi, nan dai ya fita. 

Bata gama tunanin ba, Zuhura ta shigo, ganin yadda ta gyara kitchen ɗin sai kyalli yake, tace "wow cutie where did you learn all this?" 

Murmushi ta mata "ba ko ina"
   Haka suka fito Zuhura na zuzuta yadda gyaran kitchen ɗin yayi kyau duk masifan tsaftanyaya nasan dole zaiyi shiru wannan karan.

Koda suka zo parlour itama Maryamah tace, "to ai aikin da kikayi ne ma abin ya yabawa, wallahi kin yi ƙoƙari sosai sannu da aiki" 

Murmushi tayi "Allah yasa yayi ma yaya kam"    
  "Ah haba nasan ma zaiyi mishi"

"Hmmmm ba kisan waye yaya ba shiyasa kiyi shiru kawai"

Haka suka nufi bedroom ɗin suna buɗewa wani sassanyan ƙamshi ya bugi hancinta, dan ita kam, Zuhura she's used to it, ɗan lumshe ido tayi, amma wannan karan batace komi ba. 

Kallonta Zuhura tayi "ba kice komai ba, ko nan beyi miki ba?" Murmushi tayi "yayi sosai wallahi, kamar ɗakin mace"

 Wani makeken Italian bed ne wanda ya mamaye rabin ɗakin, daga gefe kuma closet ɗin shine ya cinye gaba ɗaya bango, sai kuma wani guri da taga yayi kamar corridor—wai ashe prayer corner ne, gaba ɗaya tsarin ɗakin nashi yayi mata, banda sassanyan ƙamshi da take ji har cikin ƙashi da  ɓargonta.

Ɗakin beyi wani datti ba  yar kura ce ta an kwana biyu ba a shiga ba, ta faɗa ma Zuhura. Ita kuma tace "kinsan bai cika zama ba da yake yana ɗan taɓa business duk da ba wani sosai ba, dan yafi son aikin shi akan business ɗin, kinsan babban likitan jijiya ne da ake ji dashi a Nigeria, Neurosurgeon ne, and he's one of the best Neurosurgeon here in nigeria"
 Allah sarki, Maryamah tace, duk da ita bata son taji ance mutum likita ne, don gani take duk likita ɗan iska ne and he's exposed to mata shiya saka ita aikin samm be mata ba.

Ɗakin suka fara gyarawa, bedsheet ɗin suka canja, suka ɗauko wani fine white bedsheet mai laushin gaske suka shimfiɗa, irin mai haɗe da duvet cover ɗin nan ne, suka sanya bedsheet ɗin, sai suka maida duvet cover ɗin suka ɗora, amma shi sai sukayi folding nashi into half of the bed, haka suka yi arranging mashi 4 pillows, a ranta tace kome yake da pillows har 4 a gado oho.

 Bayan sun yi tidying room ɗin yayi kyau sosai, suka kunna burner suka sanya turaren wuta, mixing Maryamah tace suyi dan taga cupboard da yake ɗauke da varieties na turaren wuta a ɗakin, and different brands, duk ba irin na ƙasan nan bane—irin na su companyn Al-haramain ne da Naseem, gasu nan dai kala-kala, shine tace ma Zuhura su gwada mixing kala huɗu suji wane kalan kamshi zai bada, hakan sukayi, and alhamdulillah ya basu feedback mai kyau kam, dan wani daɗaɗɗan kamshi ya bada wanda mutum zai kasa gane wane kala ne.

Mirror ɗin shi suka je suka gyara, amaki ya kusan kashe Maryamah taga abu kamar an buɗe kamfanin turare, gasu nan kala-kala irin masu muggan tsada ɗin nan, Itama saima ta rasa bakin magana, taga duk yadda takai ga son ƙamshi akwai wanda ya takata a nan kenan, saima ta fara tunanin duk wannan turaren, to shi basa saka shi mura.

Haka suka gyara gurin tsaf sukayi rearranging mashi kayan dake kan badubi gwanin ban sha'awa, toilet ne kawai ya rage masu, nan fa Zuhura ta noƙe tace Maryamah ta shiga ta gyara, kada taje tayi yazo yace tayi mishi ba dai-dai ba.

Haka itama Maryamah ta shiga tana ɗar-ɗar, toshi wannan wane irin mutum ne wanda komai za'a mishi ba a burgeshi, haka ta fara wanke shi a natse, tanayi tana kaffa-kaffa. Ita dai fatanta ta gama lafiya, dan wallahi in ta mishi ɓarna gara ta bar gidan, wata zuciya tace, to in kin bar gidan kije ina? Ina kika sani a Abuja?.

Tana ciki tana wanki, ita kuma Zuhura na bedroom ɗin tana ta faman ɗaukan hoto da videos,  gaban mirror nashi tana videos irin mirror view ɗin nan. 

Tana cikin yi taji an banko ƙofar, an shigo "uban waye ya buɗe part ɗin nan?"

Sanin ko suwaye suke shigowa yasa bata ko ɗago kai ta kallesu ba, ba kowa bace face Nadiya, ɗiyar kanwar mom wadda ake ta so a likawa yayansu, sai yar korenta Husnah, ɗiyar mom wadda suke kusan age mate da Zuhura amma ta bama Zuhura 3 months.

Ko kallon inda suke batayi ba, ta cigaba da videos nata. 

Gabanta Nadiya tazo "you idiot, ba dake nake ba, bakiji nace uban me kikeyi a ɗakin mijina ba?"
 Wani sakaran kallo Zuhura ta mata "au haba ashe ɗakin mijinki ne? Sorry ai bansan an ɗaura auren naku ba, ko kuma may be dan ba'ayi mana shelar hakan bane oho"

Sakare Nadiya tayi tana binta da kallo, tana jinjina rainin wayon yarinyar, ta daɗe da gane cewa yarinyar ta raina ta, sam bata ganin girmanta, koda ba ita yayanta zai aura ba, ai ta girme mata nesa ba kusa ba.

 Matsowa Husnah tayi gaban ta "to uwar rashin kunya ai ko baki girmama ta dan komai ba, kin girmamata dan kasancewar ta wadda yayanki zai aura"

Banzan kallo ta aika mata "au Allah? To ai sai ku jira a ɗaura, bawai ta dinga faman zarya a tsakanin gidan iyayenta da gidan nashi iyayen ba, kai jama’a, su balama dai anyi asarar kunnuwa" tayi maganar  tana ƙunshe dariya. 

Zaburowa Nadiya tayi cikin hargowwa "ke ƙaramar mara kunya ni kike zagi?"

Hayaniyar su ce ta fito da Maryamah, wadda already ta riga ta gama, ta ringa jiyo hayaniya sama-sama kamar faɗa ake yi, shine ta fito taga Zuhura ita da wa kuma?

Daidai lokacin da Nadiya ta matso kusa da Zuhura ta ɗaga hannu da niyyar kai mata mari kenan, Maryamah ta fito gaba ɗaya.

 Kallon juna sukayi ita da Nadiya da idanuwan su suka faɗa cikin na juna wanda a take gabansu suka ji ya mugun faɗuwa.

Maƙalewa hannun nata yayi, ita bata kai shi ga fuskar Zuhura ba kuma bata sauke ba, sosai gabanta ke dokawa, ta aje idonta ƙyam akan Maryamah.

Wanda itama Maryaman a nata ɓangaren hakan ce ta kasance, idonta cikin na Nadiyan take mata kallon tsakiyar ido.

Juyawa gurin da Husnah ke tsaye tayi, ta kalle ta tace "who is she?" Ta faɗi tana maida kallonta ga Maryamah.

 Husnah ta kalleta a wulaƙance "maid i guess" ta bata amsa in a disgusting tone. 

"Maid?"ta ƙara tambaya cike da rashin fahimta.

"Eh the new maid" ta ƙara bata amsa  tana  banka ma Maryamahn harara, saboda itama kanta sai yau ta ƙara kallon ta ta gane ma idonta kyaun da su Adeel suketa faɗin tanada shi, ashe ta ma fi yadda suke faɗi ɗin a fili, haka kawai itama taji batayi mata ba.

Wata uwar tsawa Nadiya ta buga "and what the hell is she doing in my spouse room?" Dan gaba ɗaya yadda taga yarinyar ta firgitata don kyau  da diri kam tabbas akwai su a gurin, a haka ma dan bata gama cika shekarun yammatancin ta ba, sosai taji tsanar yarinyar da wani mugun kishinta, saboda yarinyar ta haɗa komai da ake buƙata na mace ga wani sassanyan kyau mai fusgan mutane gareta.

"Point of correction your fiance dai ko?" cewar  Zuhura, bata jira cewar taba ta ɗora "tunda ai ba'a riga an ɗaura ba, abinda kuma takeyi a nan shine gyara ɗakin shi wanda kike kira mijin naki, domin nasan in ke aka bari da gyaran ba iyawa za kiyi ba" ta bata amsa hankalinta kwance.....

Kauda tunanin ta tayi a ranta, ganin tuna ta ma ƙara ɓata mata rai yake bata san dalili ba, amma ita kam zata iya cewa bata taɓa jin irin wannan ƙin wata halitta a rayuwanta ba, gani take gaba ɗaya ma bata da mamora.

Ajiyeta tayi a gefe, tama Aisha flashing sai kam ga kiranta ya biyo baya.   
  Tana ɗaga wayan ta, ta fara "ayita kiran mutum, amma bazai dauka ba" 

Cikin dariya Maryamah tace "Aifa ke baki ba mara ɗa kunya"

Dakatawa Aisha tayi da masifar "Ban gane ba"

Cikin dariyar tace "Daman nace zansha masifa tunda naga tarin miss calls naki, sai gashi kina kira da abinda kika fara kenan"
"Yanzu shedan da kika mini ma kenan?"
  "Ba wani shaida, halinki na faɗa ai"

"Nagode sai anjima ma an fasa hiran"
 Cikin sauri ta katse ta "haba tawan" tana jiyo murmushin Aishan.

"Ai indai yaudara ce, an barmiki kayan ki, duk wani mai sweet mouth bayanki zai biyo"

Dariya sukayi gaba ɗaya, bayan sun tsagaita ne Aisha tace "ya garin shugaban ƙasan ne? "
   "Hmm gamu nan a cikin shi, har yau na kasa sabawa da garin sahiba"
"Haka nan zaki cigaba da daurewa zaki saba, ya mutanen gidan suke?" 

  "Hajiyan da nake tare da ita bata da matsala, damuwata masu aikinta guda biyu sukam bansan mena tare musu b, basu da aiki sai habaici da ƙananun maganganu"

  "Baki cimin uwar su ba?" 

  "To uwar rashin haƙuri, meye amfanin faɗan nikam? Me lokacin su ma banda lokacin shi balle su ɗin da kansu"

  "Miskila kafi mahaukacin kare ban haushi" A'isha tayi maganar da murmushi a muryarta.
Murmushi tayi kadan, tace zakiji dashi ke kam.

Maryamah tace "yawwa sahiba wai kinsan mene?"
  "A'a meyafaru?"

"Hmm na baki labari wani yayansu sune kinji yanda suke kuranta shi, amma in kinga wadda zai aura sai takaici ya kusan kasheki, dan gaba ɗaya sai kin raina ma ajin shi da komai ma da akace yanadashi"

Cike da mamaki A'isha tace"Ikon Allah kinganshi ne da har kika gane macen bata dace da shiba?"

"Ko ban ganshi ba yanda suke faɗin shi da tsarin shi, Allah nidai dana ganta na raina mishi, kuma Allah gani ɗaya na mata naji bana sonta samm a raina"  Ta faɗa tana ɓata fuska.

Dariya Aisha tayi "Yau naga ikon Allah toh waini shatutu, ina ruwanki dashi da matan da zai aura?"

Jin Aisha na mata dariya ya sa a ƙugule tace "Au mahaukaciya ma kika maidani kenan? sai an jima" ta faɗi tana kashe wayan, dan ji tayi  yanzun har Aishan ma da shi yayan nasu da bata sani ba da wadda zai aura ɗin duka haushi suke bata.

La'asar taji an kira ta tashi tayi alwalah ta kabbara sallah, ta kusan idar wa Iya itama ta shigo ta ɗauro alwalah, bayan ta idar ta tsaya tana kallon Iya a ranta, tace tsohuwar na nada son addini"

Bayan baban ta idar ne Maryamah ta gaidata, ita kuma ta amsa tana tambayar"har kun gama aikin?"
"Eh wallahi mun gama aikin yayi mana sauri, kuma parts ɗin ma duka biyun basu da datti sossai"

"Ai da yake na Alhaji be daɗe bayanan ba, shima na Alhaji ƙarami baza a samu datti ba, gaskiya saboda hajiya na bakin ƙoƙarin ta gurin ganin an shiga an gyara duk bayan kwanaki, bari nakoma kitchen ayyukan da yawa, gashi gobe inajin ƙilan gidan ya cika bayan su Alhaji sun dawo, kinsan ahalinsu basu da yawa sosai amma sunada ƙoƙarin zumunci gaskiya dan yan uwa ne masu matuƙar ƙaunar juna"

"Allah sarki toh Iya idan akwai abinda zan kama maki dashi na biyo ki mana?"
    "A'a ƴar nan ai kinsha aiki ki huta kawai"
 
 "Ina so inga yanda ake abubuwan yan gayu, ina so na koya nima"

"To shikenan tashi muje a hankali zaki iya ai tunda kina so"

Kitchen suka nufa, lokacin su Sahura, sunata faman suyan kaji, dan sun gama snacks ɗin sai kajin da dambun nama, Hajiya tace ayi ma Alhaji da son dinta, daman sune sarakan cin shi, dan duk gidan sunfi amfani da shi, da suka shiga bata biye ma halin su sahura ba tayi musu sannun da aiki.
   tsaki sukaja dan har ga Allah sun tsani su buɗe ido su ganta a cikin gidan,  dan gani suke nan gaba kaɗan sai ta fisu fada a gidan, dan sun tsani yanda yaran gidan suka sake da ita, sai kace ita ta rigasu zuwa, bayan sun rigata

Kallon su Iya cike da ɓacin rai "Wai ku lafiyan ku kuwa? Yarinyar nan tunda tazo gidan nan take binku, amma kullum da kalan wulaƙancin da kuke mata, Waɗanda take zaman su ma basu takurata ba, sai ku da kuke cin arziqi tare da ita, ya kamata ku gyara, idan kuma ba haka ba zan samu hajiya na sanar da ita, in yaso ita sai tasan matakin da ya kamata ta ɗauka tunda mu duka zamanta mukeyi"

Haka Iya tayi masu tass sai bayan ta gama musu faɗan ta tambaye su meyayi saura a aikin.
   "Dambun naman su Alhaji ne da babban yaya, daga nan sai abincin dare, shi kuma hajiya tace ba sai anyi ba, a barshi tunda yau aiki yayi yawa"

Kallon Maryamah, Iya tayi tace "Kin iya danbum nama?"
    "Eh na iya"

 "Bismillah inaga kiyi shi ga naman nan, akwai na rago da zakiyi ma Alhaji ƙarami dashi, sai kuma akwai na kaza wanda Alhaji za'ayi wa shi"

Amsawa tayi da toh ta nemi turmi ta tambaya dakawa za'ayi.

Ayi na dakan yafi daɗi iya tabata amsa.

Zama tayi ta ware tsokar duk ta cireta daga jikin ƙashin kasancewan an dafa shi ya dahu luguf, dakan ma bata sha wahala ba, dan daman ya dagargaje, Kayan miya ta jajjaga tarugu da tattasai, sai ta yanka albasa wadatacciya, ta daka kayan ƙamshi su citta da su kanun fari, haka ta ware sauran spices ɗin suma da duk abinda zata buƙata.

Iya ta kalla tace "iya wane kalan suya za'ayi, na cikin mai ko wanda ake sanya mai kaɗan?”
    "Wanne kike ganin zaifi a ciki?"

"Duk sunada kyau, amma na cikin mai yana ɗan jimawa ana amfani dashi, be lalace ba, matsalansa idan akayi in ba a tsane man jiki sosai ba saurin tayar da ulcer yakeyi"
   "Inaga ayi suyan cikin man dan bama mu taɓa gwada shi ba, in yaso sai a tsane man sosai.”

Aikin ta fara cike da kuzari da ƙwarewa, kafin kace me gaba ɗaya kitchen ɗin ya baɗe da ƙamshi saboda spices da dambun naman yaji.
  Sosai  Iya ta dinga yabawa cike da tsokana tace "Kike cewa kina so ki koyi abincin ƴan gayu, bayan gashi nan ƙamshin abinda kikeyi yama disashe namu ƙamshi"

Murmushi tayi "Iya ai ina kan koya ne ban wani iyaba sosai"

Suna cikin magana ne, Zuhura ta shigo tana magana "iya yau me muka samu haka ne, duk ya baɗe mana hanci da ƙamshi? Turusss tayi ganin Maryamah gaban gas tanata aikin dambun nama, Kada dai cutie ce ke mana wannan horon, ba Iya ba"
     Dariya Iya tayi aikam dai Maryamah ce.

Cikin sauri ta ƙarasa inda Maryamah ke tsame dambun daga cikin mai, "Like seriously, cutie kece kikayi wannan aikin? Jira ma dai waike, komai kin iya tayi mata tambayar with full of suprise.

Murmushi  tayi "A'a fah, yanzun nan na koya wajen Iya"

Iya tace "Kidai faɗi gaskiya"

Plate Zuhura ta ɗauka zata zuba dambun naman dan miyanta duk ya gama tsinkewa.

Maryamah ce ta katse mata hanzari "ai sai an tsaneshi idan ba haka ba maiko bazai bari kiji daɗin ci ba"
   "Eh kuma fah haka ne, buh lemme test small" Ta ɗiba tana kaiwa baki.

Lumshe ido tayi tana bada sound din hmmn, tana girgiza kai irin na wanda daɗi ya kaimawa "Hmmn what a yummy and delicious dambun nama" fito da harshen ta tayi tana lashe gefen lips nata inda ya ɗan zuba.

Murmushi Iya tayi "Babyn mamy kodai a sanya miki waigi ne?"

"Allah Iya ban taɓacin dambun nama mai daɗin wannan ba, upon all the danbum nama I ever ate in mah entire life"

Rarraba ido iya ta fara can tace "kedai kika san me kikace, ni kinsan ba gane wannan Yaren nake ba, amma ni kaina tun kafin naci ganin yanda take haɗashi nasan zaiyi dadi kam"

"Aikam ya masifar yi wallahi iya kici kiji"

Ita dai Maryamah tana gefe tana jinsu, kuma ko banza taji daɗin yanda suka yabi ƙoƙarin ta, tissue ta ɗauka irin na cikin kwallin nan, ta zuba ma Zuhura akai. Bayan ta ɗora shi a kan plate tace "gashi tissue ɗin ma zai ƙara taimakawa wurin rage maiƙon jiki"
Godiya Zuhura ta mata ta fita tana ci.

Zuhura na zuwa parlour dashi aunty Amnah tace "Wow, wannan danbum yayi kyau sosai a ido, make am test am"
Zuhura na dariya tace "Saima kinci zaki tabbatar wallahi cutie ce tayi shi"
    Su Fadil da suke wasa da babyn aunty Amnah, jin ance cutie tayi, sukace zasuci suma.

Nan fa Zuhura tace, bazasu cinye mata ba, suje kitchen ɗin su anso mana.

Aunty Amnah ma da taci taji How sweet it is, sai cewa tayi itama bari taje ta zubo.

Mamy dake gefe tace "kunsan fah na daddy kune da yayanku"
 Haɗa baki suka yi wajen cewa  mamy please"
Allah ya bada sa'a daga haka ta tsuke bakin ta.

Kitchen aunty Amnah ta wuce "Cutie wato abun yar wariyar launin fata ne koh? Shine kika ware Zuhura, kika bata, kika hanamu?"

Bakinta ta rufe da hannu "Laaa aunty Allah a'a, itama yanzun ta shigo ta gani, shine tace tana so fah ta ɗiba"
"Ai kin kyauta"
  "Afuwan aunty, bari a sanya miki naki"

Sai gasu Fadil da gudu suna "Cutie zamuci please"

 Sahura da dije kam sakin baki sukai suna kallon ikon Allah, wato haka yarinyar nan ta samu shiga dai a gurin yan gidan har wani suna suke kiranta da shi.

Sahura tace "Hmmn, dole mu zauna dan bazai yiwu ba wallahi"

Ko ta kansu aunty bata biba Iya kawai tayi ma sannu da aiki saboda ita dai samm yaran basu mata ba.

Plates ta nema, duk ta zuba masu, ta hada masu da fork.
 Thanks suka ce mata  suna fita daga kitchen ɗin.
Sahura data kasa haƙuri tace "yau muna ganin iyayi ke baiwar Allah daga zuwa sai ki zaƙe kibi ki shige ma yan gida, to wallahi masu kuɗi dai ba'ayi mausu shishshigi aikin banza kawai"

Share su tayi bata ce masu komai ba, dan tanaji da miskilanci, kuma ita har yanzun bata ga dalilin da zai sanya ta biye masu ba.

Mamy ce ta shigo "Cutie shine kika bama kowa, ko ki tuna dani koh? To nagode"

Cikin sauri tace "Kiyi haƙuri mamy, banyi tunanin kina parlour bane ai"tun bata karasa mata bayani ba ta ɗau plate tana zuba mata.

  "Aida ni har nayi zuciya nace bazanci ba"

"Kiyi haƙuri mamy kici" tayi maganar tana miƙa mata plate ɗin haɗi da marairaice fuska.

Karɓa tayi "shikenan nagode, sannun ku da ƙoƙari, kunata shan aiki"

Kan Iya ta maida kallon ta "gobe inaga ba sai anyi breakfast ba, kawai ki barsu kowa yasha tea, sai ku fara aikin girkin da wuri, dan jirgin 12 su Alhaji zasu sauka. So nasan sai yayi azahar zai shigo cikin gida, kafin lokacin nakeso a gama komai dan Allah"

"Sai fruit juice da nake so a haɗa wa "Son kinsan baya san company made yafi son natural juice, ban sani ba shi ko yau zaku haɗa shi ko sai goben,  Inajin shiɗin ma saidai ke kiyi, iya kinsan son, ba kowa ke abu yanaci ba, Idan kuma daughter ta iya sai ki bata tayi" ta ƙarasa tana maida kallonta kan Maryamah.

Ba iya su dijee ba, har ita kanta Maryamah jin sunan tayi wani iri da Hajiyan ta kirata da shi. 

Itakam hajiya shauƙin ka6unar ɗiyar da takeji ne yake sanya, take manta matsayinta a gidan, Allah ya sani tana son yarinyar, kuma tanada plan sosai a kanta, fatanta Allah yasa komai ya tafi mata yanda ya dace, ba tare da samun tangarɗa ba.

Ƙasa Maryamah tayi da kanta, ganin har lokacin hajiyan bata ɗauke idonta akanta ba, "Insha Allah zan gwada, nasan bazai gagara ba"

  "Yauwa da kyau ɗiyata Allah yayi muku albarka"

Ƙasa ƙasa ta amsa da Amin.

Kan iya ta maida kallon ta "goben sai ki bata duk abinda ya dace ɗin"

Insha Allah iya ta amsa mata.

Allah ya taimaka daga haka ta  fita daga kitchen ɗin ɗauke da plate ɗin danbum namanta.

Bayan fitar ta, su sahura suka ƙara shaƙa har suna haɗa baki, gurin cewa Hmm, uhmm, yau muke ganin abu a gidan nan.

Dije tace "anya kuwa ba sanya hannu a lamarin nan?"
 "Kemadai kyace amma dai ai ba girin irin ba tayi mai" cewar sahura tana  zuba mata harara.

Iya tace "Allah ya shirye ku ya rabaku da hassada, domin ita hassada taki ce, kunayi mata zakuga tana ƙara haɓaka kowa da kuke gani, arziƙin shi yake ci bame cin arziƙin wani"

"Kodai dai da rana ɗaya kada ki biye musu, kinji?" Tayi maganar idonta kan maryamah.

Inshaa Allah, Iya, nagode....

Washegari ma da aiki tashi, Ita dai Maryamah shara tayi da goge-goge, sai wuraren 11 ta shiga kitchen gurin su Iya, tana shiga  Iya tace ta ɗauki cup ta haɗa tea taje ta tasha, idan ta karya sai ta zo ta haɗa ma Alhaji ƙarami lemon da hajiya tace ta hada mishi. 

"Iya ki kawo kawai nayi yanzu  ai bana jin yunwa"
    "A'a kije kici abinci kiyi wanka sai kizo ki haɗa dan Alhaji ƙarami idan ya sameki a haka, akace mishi ke kika haɗa abinda zai ci tabbas bazaici ba, yanada tsantseni duk tsaftar mutum ba kowacce ke gamsar dashi ba"

Toh kawai tace ta juya tana jinjina iyayin bawan Allah nan, ita kam zata so ta ganshi, haka nan kuma sai takejin tsoron haɗuwar su har tana insha Allah ma ni bazamu taɓa haɗuwa ba, kada yayi min masifa, ta faɗi tana ɗan tura baki. 

Tana shiga da wanka ta fara dan daman jikin ya isheta, bayan ta fito ta shirya cikin wata doguwar rigan atampha, taje kanta tayi wanda duk ya dameta, tana son a ɗan ɗaure mata shi, amma bata san ya zatayi ba, amman tabari idan Iya ta shigo zata tambayeta inda ake musu kitso, ƙaramin hijab ta ɗauka wanda ya kai mata guiwa ta sanya tafita, ta samu Iya a kitchen. 

Iya tace, "Har kinyi wanka?" "Eh yanzun tea kawai zan sha sai inzo in haɗa abinda hajiya tace a haɗa yau"
   "To shikenan ki gama saina nuna miki abubuwan da zaki buƙata"

Tea ɗin ta haɗa ta zauna a kitchen ɗin tana sha a hankali, cike da nutsuwa.

Su Dije suna gefe suna gulmar wai ta cika iyayi har sahura, na cewa "wannan da ace ubanta yafi haka kudi, daza aga wulakanci da taƙama, Ita komai nata cikin isa da izza takeyi, amma na banza tunda basu da kosisi, karshe ma an ƙare a aikatau"

Dije ta care dacewa "yanzun haka ubanta fah mugun matsiyaci ne, amma tazo tana mana feleƙe" 

Miƙewa tayi ta ƙarasa gaban su, dan tanaji tabbas yau anzo gaɓar da zata tanka masu, tunda suka sanya mahaifinta a cikin shirmen su.

Koda ta ƙarasa gaban su, diriricewa sukayi domin wani kwarjini na musamman sukaga yarinyar ta masu.

 Kallan  su tayi tsaff a tsanake, sannan dakyar ta buɗe bakinta kamar bata son yin magana "a da nasa a raina komai zakuce baku kai matsayin da zan tanka muku ba, amma a yau kuma ayanzun sainaga cewar kun isa gaɓar da dole nayi maku magana wadda koda ita kadai nabarku ta isheku, abinda nake so ku sani shine, Maryamah da mahaifinta ba matsiyata bane, Infact bama mu haɗa hanya da tsiya ba, domin rufin asirin Allah dai dai gwargwado munada shi, tunda a tsawon rayuwata ba ataba ɗora tukunya ƙasa da sau 3 ba a gidanmu, kunga kam in babu ne ta rashin ci zaisa na fito nema to tabbas bana tare dashi, In kuma na fito hakika na tabbata mara godiyar Allah"

"Sai abu na biyu kuma, sutura itama ba sai na faɗa muku ba, tunda koda nazo gidan nan ba a cikin wulaƙantacciyar shiga kuka ganni ba, wanda har inda yanzun take kayan da mahaifina yayi man ne a jikina, bana uban wani ba, kuma ina so ku sani duk talaucin mahaifina, yanada wadatar zucin da abun wani da abun duniya duka basu tsone mishi ido ba, hakan yasa ya tashi, bame kwaɗayin abun duniya ba"

  Shiru tayi tana maida numfashi.

"Daga yau idan zakuyi shashancinku, ina so ya tsaya akan Maryamah, In kuma kukace zaku saka Mahaifin Maryamah a shirmen ku, tabbas zaku gane shayi ruwa ne, dan billahillazee sai na manta da tazarar shekarun dake tsakaninmu na muku abinda har ku kwanta dama bazaku manta dani ba, Ina dau6kan komai amma bana daukan wulaƙanci da cin mutunci, Kuma da kuka ga kunayi, ina share ku inasawa a raina ne cewan ku ai baku isa ku wulaƙantani ba"

"Da ace wadanda nake ma aiki ne suke min haka ko kwana ɗaya bazanyi ba a gidan su, dan ni ba wulaƙantacciya bace kuma bana ɗaukan shi daga gun kowa, amma kasancewar naga kune  kuma ba wasu kayan gabas bane, sai nake ɗaukan abinda kukeyi a matsayin shirme"

"Daga rana irin ta yau sai kusan yanda zaku mu'amalance ni dan shirun da kukaga, ina maku bawai dan ina tsoron ku bane, bakusan dalilin zuwana aiki ba dan haka ba zaman ku nake ba ku kama mutuncin kanku tun kafin nayi maku abinda zakuyi dana sani mara amfani Useless human being"
   Dogon tsaki taja musu tabar inda suke zuwa gurin da ta tashi, tana jiran su tankata yau ta nunamasu asalin colour nata.

Mamy datazo zata shiga kitchen ɗin tun sanda Dije take maganar ta ta karshe, ta tsaya ganin Maryamah ta nufi inda suke, dan ita da batama fahimci da waye suke ba, taji daɗin gargaɗin da yarinyar ta masu, takuma nuna tasan darajar iyayenta, tasan koda zasu kara mata wani abu, badai yanzun ba,  juyawa tayi tabar kitchen ɗin, dan daman zuwa tayi taga in sun gama aikin nasu, dan yanzun za a tafi airport tarban su daddy, A ranta take tunanin kenan matsama yarinyar suke, har taki yau sun mata wanda ta kasa haƙuri ta tanka masu, tabar maganar a ranta da niyya, zata sanya musu ido in suka cigaba, zata ɗauki mataki a kansu.

Ita kam Maryamah cikin natsuwa ta koma ta cigaba da shan tea ɗin ta. 

Iya tace mata "Kinyi daidai kin nuna kinsan darajar iyayen ki." Ta kalli su Dije "Kunga abinda nake faɗa muku akan ku ja girman ku kunƙi, gashi yanzun har ya kai ga ƙaramar yarinya ta zauna ta sille ku tass, Kuma in har haka tacigaba da faruwa, bansan kuma mezai iya faruwa ba, dan haka dan Allah tun wuri ku kama girman ku"

Banza sukayi da ita, zuciyar su tana tafasa, domin iya cin fuska yarinyar ta masu, abin mamaki kuma yau ɗaya sai sukaga ta rikiɗe masu ta koma kalar tsiwa, dan gani suke duk da rashin maganar ta, zatayi masifa, shakkar tanka mata sukaji, dan gudun rashin kunyar da zata iya ƙarayi masu, amma a ransu sun sa bata yi a banza ba, zata gane bata da wayau.

Itakam bayan ta gama shan tea ɗin ta, ta ɗauraye cup ɗin.

 Iya ta fito mata da fruit ɗin da zatayi fruit juice, ta nuna mata juicer da yanda ake amfani da ita, godiya tayi mata ta fara aikinta cikin natsuwa.

Pineapple ta wanke da apple ta yanka su, sai kuma coconut itama ta fasata da wani engine da iya ta nuna mata na fasa kwakwa da yanda akeyi, Itama yankata tayi, ta hade su tayi blending gaba ɗaya, ta tace su  ta wanke na'ana'a da ginger suma tayi blending, tace su tayi akan wancan ruwan fruit ɗin da ta tace flavour ta sanya mai ƙamshin Pineapple and coconut, ta nemi tambulan mai masifan kyau garai-garai ta zuba a ciki. 

  "Iya bansan ya yanayin son zaƙin shi yake ba, amma duk da haka bari na ɗan saka cokali biyu na sugar, idann yasha beyi ba sai a ƙara"

 "Bema son zaƙi sosai"
Ta bata amsa.

Bayan ta gama wannan, ta yanka sauran fruit ɗin, tayi fruit salad ta sanya condensed milk bata juya ba, kawai ta kaishi fridge. A haka tace, in sunzo sai a sanya powdered milk sai a juya gaba daya.

Iya ta tambaya ko akwai aya, tace eh, baza a rasa ba. Tace to ta bata. Iya batama tsaya tanbayan ta ba, tunda taga aikin da tayi, ba tare da ance ga ainayin abinda ake so tayi ba, amma tayi shi daidai koma ace fiye da yanda ake buƙata, shiyasa kawai ta yarda da koma me zatayi to shima zaiyi amfani.

Bata ayar tayi, tace ko akwai sauran abinda kike so, tace eh, in akwai dabino, ina so, tunda naga ga kwakwa nan. Iya tace akwai sosai, kam ta nuna mata cupboard ɗin da ake ajiye dabino. Shima ɗiba tayi, yanda zai isheta ta jikashi kafin ta gama gyaran, ayan tasan ya danyi taushi.

Surfa ayan tayi, sama sama ta wanke, ta rage, sai ta barta cikin ruwan. Ta koma kan dabino, shima ta wanke, ta bare ta cire kwallayen, haɗashi tayi da ayar ta ɗauki kwakwar duk ta zuba tayi blending nasu, ta tace ruwan kuma ta kawo flavour na aya amma na ruwa ta zuba, ta sanya peak milk, ta ruwa ta kawo condensed milk, ƴar daidai, ta haɗa ta juya, ɗanɗanawa tayi, taji zaƙin ya mata, duk da ba wani cika son zaƙi tayi ba sosai. 

Iya ta kalla dake naga aikin itama cike da girmamawa tace "dan Allah kisha kiji zaƙin yayi kuwa, ni bana ganewa tunda ba son shi nake ba"

 Sha tayi kaman yanda ta buƙata "Uhmmn uhmm charkwaɗi ɗiyar nan, yo ai kin iya hidimar kitchen, kikace kina so ki koya, ni ban ma taɓa ganin kunun aya irin haka ba wallahi yayi masifar daɗi, yau kam ai kin sallami Alhaji ƙarami"

Murmushi tayi kawai ba tare da tace komai ba, wani glass jug Iya ta bata mai girma da faɗi ta zuba a ciki, sai da ta cikashi taff shima ta kaishi fridge tana cewa in mukaji shigowar su sai a fasa kankara a zuba a cikin su duka.

 "Hakan yayu ba laifi sannu da ƙoƙari kinji Allah yayi albarka"  

Amin ta amsa cike da jin daɗin albarkar da iyan ke yawa saka mata.

Hanyae fita tayi Iya ta dakatar da ita "waɗan nan sauran da kika bari kuma fah, naga duk sai da kika rage saura"

"Naku ne keda su" tayi maganar ta  fuska ba walwala, dan ji take ta gama sakar masu fuska kenan har abada.

"Dawo ki ɗibi naki sai kibar mana sauran"
    Kai ta girgiza tun kafin ma iyan ta ƙarasa "Naƙoshi Iya kawai kuyi amfani dashi"

 "Ai baza ayi haka ba taya zakayi abu kice kuma ke bazakaci ba, jiya ma ina gani dambun naman da kikayi baki kai ko ɗaya bakinki ba, Kuma da kika gama namu kawai kika bari, kikayi packaging sauran, sai da dare da na faɗa ma hajiya, shine ta bada naki, gashi can ki zo ki ɗibi waɗannan abubuwan, sai ki hada dashi, ai haƙƙin ki ne" 

Bata son yawan musu shi ya sa ta dawo kawai ta ɗibi kaɗan tace ya isheta ta gode.


★★★★

Ɗaki ta shiga ta aje kayan a kan bedside drawer, ta wuce toilet alwala tayi tana fitowa ta tada sallah, dan already azahar tayi saboda 1 ma ta ɗan gota, tana raka'ar ƙarshe taji diran motoci a gidan, koda ta idar bata tashi daga inda take ba, tunda taga ta gama abinda duk ya kamata ace tayi, gashi ranta a ɓace yake na abinda yafaru tsakaninta dasu Sahura, bata taba sanya lamarinsu a kai ba saboda bata da lokacin su, amma indai suka kara sanya babanta a haukan su, zata tabbatar masu da shayi ruwa ne tayi kwafa.

Ƙarfe 2 da ƴan mintuna duk suka hallara a parlourn daddy bayan sunyi wanka sun canja kaya, waya mamy ta ɗauka ta kira iya tace su zo su kawo kayan abincin babban parlourn daddy.

Tana nan ciki Iya ta shigo da saurinta tana "Tashi maza Maryamah muje mu jera kayan abinci a sashen Alhaji, daga nan muyi masu sannu da zuwa" 

Dummm!!! taji gabanta ya faɗi dan ita Allah ya sani bata shirya haɗuwa da sauran yan gidan ba uwa uba, kuma wannan yayan nasu batasan dalili ba, amma tanajin shakkar haɗuwa dashi.

Ɗago kai tayi batasan ta ɓata fuska ba tayi magana a narke "Iya yanzun nima sai naje" tura ɗan karamin lips dinta gaba tayi wanda hakan ya zamar mata daɓi'a a duk lokacin da takejin shagwaɓa, Ita tama manta da Iya take magana.

 "Yau kuma shagwaɓa za ama iya ai"

 tanajin haka, sai kuma taji kunya tayi ƙasa da kai tana miƙewa.

Kitchen ɗin tabi Iya sukaje, Iya ta nuna mata katon tray da ake dauke da plate da spoons tace ta dauka, suje yayinda ita kuma Iya ta ɗauki wasu tsadaddun food warmers masu kyan gaske, suma su sahura duk sun dauka, wasu warmers din suka fita dasu suka nufi part ɗin Alhaji kasancewar a can za su zauna gaba ɗaya a ci abincin.

Bata san dalili ba amma gabanta mugun faɗuwa yake, dauriya kawai take suna zuwa zasu shiga parlourn, suka samu iyayen takalma gasu nan designers na different companies, amma duk da haka akwai wani d6aya da kyan shi ya fita daban, a kuma inda aka aje, shima daban ne, dan yana daga gefe palm slippers ne irin na maza, Kaɗan ta kalle shi ta ɗauke kanta, suka kutsa kai bakin su ɗauke da sallama....

Gobe kam ayi ɗiyar baba achadu haƙuri babu update🙌

FULANI 
08082101373

https://chat.whatsapp.com/JHxZP3j1IIr6O5UZj4Csq5?mode=gi_t

